Sfântul Roman Melodul 
Imnele pocăinţei 



' TRISAGION, 2006 



Descrierea CIP a Bibliotecii Naţionale a României 



ROMAN MELODUL 

Imnele pocăinţei / Roman Melodul; 

trad.: Parascheva Grigoriu; 

pref.: Andrew Louth: Trisagion, 2006 

Bibliografie 

I. Parascheva Grigoriu (trad.) 

II. Louth, Andrew (pref.) 
783 



ISBN-10 973-88208-0-4 
ISBN-13 978-973-88208-0-7 



Sfântul Roman Melodul 



IMNELE 
POCĂINŢEI 



Studiu introductiv Andrew Louth 
Traducere şi note de Parascheva Grigoriu 



EDITURA 
TRISAGION 



Memoriei tatălui meu, 
poetul Ion Enache 



Imnografîa creştină 
De la Sf. Roman Melodul la Sfântul 
Ioan Damaschinul 



Cântările imnografice din cultul creştin sunt o prac- 
tică ce coboară, după toate aparenţele, până la începuturile 
Creştinătăţii înseşi, şi e de presupus că au fost moştenite 
din cultul Synagogii iudaice, deşi cea mai timpurie dovadă 
a existenţei Imnografiei creştine este ion fragment păstrat într- 
unui din Papirusurile Oxyrhynchus 1 , marcat a fi fost cântat 
potrivit modurilor muzicale greceşti clasice (în cheie hypo- 
lydiană, în modul diatonic hypophrygian, sfârşitul sec. al 
III-lea). Adesea se susţine chiar că există astfel de imne în- 
corporate încă în Noul Testament (Ef 1:3-14, sau Filip. 
2:6-11) iar Apocalipsa, descriind cultul curţilor cereşti, 
fără îndoială reflectă oarecum experienţa cultului creştin 
de la sfârşitul secolului I. Cu toate acestea, există foarte 
puţine urme ale unor imnuri creştine timpurii propriu-zise, 
în afară de papyrusul deja menţionat, de slavoslovia înge- 
rească Slavă întru cei de sus şi cântarea Lumină lină, 
atestate în secolul al IV-lea ca fiind deja vechi şi care cu 
uşurinţă ar putea fi datate la începutul secolului al III-lea 
sau chiar al II-lea, dar acestea sunt doar excepţii. In 
răsăritul grecesc, secolul al IV-lea nu ne-a păstrat exemple 



1 Vezi The Oxyrhynchus Papyri, Part XV (London, 1922), pp. 21-25 
(no. 1786), şi J.U. Powell and E.A. Barber, New Chapters in the 
History of Greek Literature, Series 2 (Oxford: Oxford University 
Press, 1929), pp. 176-178. Datorez această referinţă Dr. Richard Price 
of Heythrop College, London. 

de imnodie creştină precum imnele atribuite sf. Ambrozie 
al Milanului şi atestate de către Augustin şi de alţii. Desigur, 
Răsăritul nu este lipsit cu totul de poezie, dar poemele st. 
Grigorie din Nazianz sau ale lui Synesius din Cyrene abia 
dacă erau concepute ca imne, deşi mărturiile manuscrise 
pentru poemele lui Synesius sugerează că unele dintre ele 
au ajuns mai târziu să fie folosite liturgic. 2 Forma poetică 
majoră în Răsăritul Grec pare a fi fost condacul, o formă 
poetică elaborată cu stanţe/strofe (ikoi) urmând un model 
prozodic prestabilit, care se încheie cu un refren. Originile 
condacului se regăsesc, precum s-a susţinut destul de con- 
vingător, în tradiţia cu mult mai bogată a poeziei religioase, cu 
adevărat teologice, a tradiţiei Siriace, mai cu seamă în 
poezia sf. Efrem Şirul 3 . Poate că cel mai rafinat model al 
genului kontakion şi, desigur, cel mai renumit, deşi mai 
neobişnuit ca structură, de pildă cu două refrene, este, fără 
îndoială, Imnul Acatist al Maicii Domnului, numit astfel 
pentru că se cânta în picioare (a-kathistos, neaşezat), po- 
sibil în cursul unei procesiuni (după mărturiile de mai 
târziu). Cel mai renumit alcătuitor de astfel de condace a 
fost Roman Melodul, un poet (fapt poate semnificativ) de 
origine siriană - născut la Emesa, astăzi Homs - care a 
trăit cea mai mare parte a vieţii la Constantinopol, vremea 
lui corespunzând îndeaproape perioadei domniei împăratului 
Iustinian. 

Genul Kontakia nu a fost niciodată singura formă de 
poezie liturgică Bizantină; versuri independente (sub for- 
mă de tropare sau stihire) sau chiar grupuri de versuri au 
fost compuse mereu, poate începând cu secolul al IV-lea 



2 Cf. Synesios de Cyrene, tom I, Hymnes, ed Christian Lacombrade 
(Paris: Les Belles Lettres, 1978), p. 11. 

3 Cf. Sebastian Brock, „From Ephrem to Romanos", in Studia 
Patristica, 20 (Leuven: Peeters, 1989), pp. 139-151. 

sau chiar mai devreme, versuri care însoţeau desfăşurarea 
liturghiei sau erau introduse între lectura psalmilor în sluj- 
bele monastice (ideea că monahismul timpuriu era împo- 
triva cântărilor, regăsită într-o scriere celebră din secolul 
al 11-lea, Evergetinos, nu este atestată mai devreme de 
această dată 4 ). Un grup remarcabil de astfel de tropare este 
cel compus special pentru slujba Sfinţirii Apelor la Sărbă- 
toarea Botezului de către sfântul Sofronie, Patriarh al 
Ierusalimului în secolul al VH-lea. Ceea ce avea să con- 
stituie forma predominantă a cântului liturgic Bizantin era 
totuşi canonul care a apărut în zorii secolului al VUI-lea. 
Cei mai timpurii alcătuitori ai unor astfel de canoane au 
fost trei poeţi imnografi contemporani, toţi născuţi în secolul 
al VH-lea şi morţi în secolul al VUI-lea, toţi având legături 
cu Sf. Ioan Damaschinul şi, mai târziu, cu Ţara Sfântă, mai 
exact cu Ierusalimul, adică Sf. Andrei Cretanul, Sf. Cosma 
Melodul, şi Sf. Ioan Damaschin însuşi. 

A prezenta subiectul imnografiei creştine de la Roman 
Melodul şi până la Sf. Ioan Damaschin înseamnă, întru- 
câtva, a trasa istoria ei de la condac la canon. Dar expresia 
„de la condac la canon" pare a indica o evoluţie directă. 
Or, cuvântul „direct" este aici înşelător: sigur că nu există 
o dezvoltare liniară. Cu toate acestea, dezvoltarea Imnografiei 
Bizantine de la condac la canon este socotită adesea a fi 
astfel. Potrivit cu istoria unanim acceptată, condacul a 
apărut în secolul al Vl-lea (sau poate chiar al V-lea) şi a 
rămas forma predominantă a imnografiei greceşti timp de 
vreo două secole. La răscrucea secolului VII şi VIII, a fost 
înlocuit cu canonul, care s-a impus repede, condacul fiind 
redus la nu mai mult decât un simplu proimion sau 
koukoulion (acum numit simplu condac) şi la primul ikos 



4 Vezi Andrew Louth. St. John Damascene: Tradition and Originality in 
Byzantine Theology (Oxford: Oxford University Press, 2002), p.20. 

introdus după cântarea a 6-a din canon, cum îl avem şi noi 
astăzi. De ce condacul a avut o atât de scurtă înflorire şi a 
fost inclus în canon, nu este clar. Aceasta este povestea, 
mai mult sugerată decât exprimată direct, în celebra carte a 
lui Egon Wellesz, A History ofByzantine Music and Hymno- 
graphy 5 şi repetată în lucrări de referinţă precum: The New 
Gr ove Dictionary of Music and Musicians şi în The Oxford 
Dictionary ofByzantium. 

Dar povestea nu este atât de simplă (în cele ce ur- 
mează sunt mult îndatorat lucrării editorului francez al Sf. 
Romanos, Jose Grosdidier de Mâtons, şi strălucitului mu- 
sicograf şi musician Alexander Lingas 6 ). Parte din mo- 
tivele legate de apariţia poveştii mai sus amintite este de 
reţinut faptul că, în vreme ce canonul are încă un loc ferm, 
bine stabilit în cultul bizantin (mai ales, deşi nu exclusiv, 
la utrenie sau ceasuri), condacul 7 , în forma lui originară, 
nu are nici un rol, afară de câteva rare excepţii. Datorită 
faptului că, se pare, condacul a fost într-un fel înlocuit de 



5 Egon Wellesz, A History of Byzantine Music and Hymnography 
(Oxford: Clarendon Press, 2nd ed. 1961), pp. 171-245. 

6 Vezi Alexander Lingas, The Liturgical Place of the Kontakion in 
Constantinople, in Liturgy, Architecture and Art in Byzantine World , 
ed. Constantin C. Akentiev, Byzantinorossica, 1 (Saint-Petersburg, 1995), 
pp. 50-57 (cu referinţe la literatură, inclusiv scrierile lui J. Grosdidier 
de Mâtons). 

7 Se referă la forma originară, la rolul şi funcţia iniţială a condacului, 
aşa cum transpare din imnele sf. Roman. Cititorul va păstra în minte 
mereu această distincţie. Nu este vorba despre condacul în accepţiunea 
lui de astăzi, unde reprezintă doar ceea ce, iniţial, era o singură strofă 
numită prooimion, sau cuculion care avea, prin structura condensată, 
rolul de a rezuma conţinutul întregului imn şi de a reda tema prince- 
pală. Majoritatea prooimioanelor sf. Roman au intrat în cult sub 
denumirea generică, dar incorectă din punct de vedere istoric, de 
condac. Condacul însă despre care se vorbeşte în acest articol era 
iniţial mult mai elaborat cuprinzând nu o singură strofă, ci 1 8 până la 
24, chiar 26 şi avea cu totul alte funcţii, (n. trad.) 

canon, s-a presupus în trecut că el făcea parte din slujba 
monastică a utreniei, dar mai târziu a fost înlocuit de canon. 
Aşa cum a demonstrat-o Grosdidier de Mâtons, ceea ce s-a 
păstrat din condace, pentru a nu lua în considerare forma 
originară a acestuia - o compoziţie lungă, cu fiecare strofă 
terminată cu un refren - sugerează că acesta făcea parte nu 
din slujba monastică a ceasurilor, ci din slujbele Catedralei 
şi era, de fapt, un fel de predică versificată. 

înainte de a merge mai departe, poate că este de 
folos să facem puţin mai explicită diferenţa dintre condac 
şi canon. Canonul, după cum am remarcat deja, apare încă 
în slujba bizantină ca făcând parte integrantă din utrenie, 
slujba din zorii zilei. O trăsătură fundamentală a ceasurilor 
Bizantine este slujba celor nouă cântări biblice, opt cântări din 
Vechiul Testament, începând cu cântarea de biruinţă pe 
care au cântat-o Moise şi poporul lui Israel după tra- 
versarea mării Roşii şi nimicirea oştirii lui Faraon (Exod 
15, 1:19), o altă cântare a lui Moise (Deuteronom 32:1-43) 
slavoslovia cântată de mama profetului Samuel, Arma (IRegi, 
2, 1-10) şi de profeţii Avvacum (Avv. 3: 1-19) Isaia (Isa, 
26:9-20) şi Iona (Iona, 2: 3-10) şi sfârşind cu cele două 
cântări ale celor trei tineri în cuptor, după textul Septua- 
gintei, Daniel (Dan, 3:26-56 şi Dan 3: 57-88 şi încă trei 
versete), şi, în sfârşit, una din Noul Testament, Cân-tarea 
Maicii Domnului şi cântarea lui Zaharia, luate îm-preună 
(Luca 1:46-57; 1:68-79). Canonul constă în grupuri de tropare 
care trebuiau cântate împreună cu fiecare dintre cele nouă 
cântări biblice, probabil la origine introduse între versetele 
fiecărei cântări. Astăzi, cu excepţia unor mănăstiri, 
cântările biblice sunt foarte rar cântate ele însele (cu ex- 
cepţia celor din Postul Mare) şi cu excepţia Magnificatuluf . 



8 Cântarea Maicii Domnului, adică de la sfârşitul Utreniei, care 
începe cu Magnificat: Măreşte, sufletul meu (Megalinaria) 

De asemenea, a doua cântare lungă, şi de pocăinţă, a fost 
foarte de timpuriu exclusă din uz, cu excepţia peri-oadei 
Postului mare, astfel încât troparele pentru cântarea a doua 
sunt pierdute (dacă au existat vreodată 9 ). Troparele desti- 
nate să însoţească fiecare cântare au o legătură relevantă 
cu cântarea biblică, deşi aceasta este mai puţin adevărat 
pentru canoanele de mai târziu. Probabil din pricina 
modului în care troparele erau inserate între versetele cân- 
tării biblice se întâmplă rar să existe o continuitate narativă 
între troparele aceleiaşi cântări (deşi sunt şi excepţii, mai 
ales Canonul Buneivestiri a Sf Cosma). 

Condacul este un gen foarte diferit de canon (ter- 
menul este de fapt destul de tardiv, nu mai devreme de 
secolul al IX-lea; mai devreme, erau numite simplu Imne, 
alcătuiri 10 sau cântări). Nu mai sunt folosite în forma 
întreagă lungă în care au fost iniţial compuse, cu excepţia 
Acatistului Maicii Domnului. Acesta începe cu un tropar 
numit koukoulion sau proimion (uneori sunt mai mult de 
unul singur) care se termină cu un refren şi care continuă 
cu o serie de tropare, aproximativ paisprezece, numite 
icoi, toate având aceeaşi structură a versurilor (de obicei 
nu identică cu cea din proimion) şi fiecare din ele terminându-se 
cu acelaşi refren. (Termenul ikos sau oikos înseamnă casă, 
iar termenul este folosit în poezia siriacă pentru a desemna 



9 în unele canoane literele din acrostih care lipsesc trădează existenţa 
unor tropare pentru oda a doua.. Totuşi, cum de omisiunea s-a generalizat şi 
practic nu există canon care să aibă cântarea a doua? Este imposibil 
să se fi pierdut pur şi simplu, fără nici o urmă, din toate canoanele 
deodată din toate secolele. Tradiţia noastră atribuie cântările canoa- 
nelor celor nouă cete îngereşti. Cum ceata a doua se pare că era a dia- 
volului, a fost exclusă din canoane cântarea a doua. Este cu putinţă ca 
cele nouă cântări să fi fost astfel tardiv interpretate şi, ca aparţinând 
cetelor îngereşti şi prin urmare excluse din cântarea canoa- 
nelor, (n. trad.) 

10 Gr. Poiema, trad de la Neamţ, facere, alcătuire. 

o stanţă în formă versificată. Condacul era, precum am 
remarcat deja, o predică în versuri: proimionul şi icoi 
trebuiau cântate de un cântăreţ (Sf Roman era diacon) şi 
strana (şi foarte probabil întreaga adunare) trebuia să se 
alăture la refren. Condacul făcea parte nu din cultul mo- 
nastic, ci din cultul oficiat la catedrală şi în special, pre- 
cum a arătat Lingas, din slujba cântată (asmatiki akolouthia), 
care constituia privegherea de sâmbătă şi cea dinainte de 
sărbătorile mari ca o pregătire pentru Liturghia euharistică 
de Duminică sau din ziua de sărbătoare respectivă. Cum 
arată Robert Taft, această slujbă cântată {asmatiki akolouthia) 
era „caracterizată prin psalmodia specifică unei catedrale, 
formată din rugăciune şi lectură, mai ales din Scriptură, 
deşi nu obligatoriu). Psalmodia avea un caracter dialogic 
sau antifonal, cu participarea largă a poporului, şi nu trebuie 
confundată cu psalmodia meditativă, continuă, a prive- 
gherilor monahale şi de toată noaptea... De o importanţă 
specială era citirea Evangheliei şi predica. 11 Aici se 
regăseşte şi condacul în forma lui originală; ca predică în 
versuri rostită şi implicând populaţia laică din biserică, 
făcea parte din predicarea Cuvântului, menită să pregă- 
tească pe mirenii evlavioşi pentru celebrarea Dumnezeieştii 
Liturghii. 

Ceea ce a mai demonstrat Lingas e faptul că, departe 
de a cădea în uitare începând cu secolul al VUI-lea, slujba 
cântată (asmatiki akolouthia) şi, odată cu ea, condacul, a 
continuat să înflorească până în secolul al XH-lea, pro- 
babil de la cruciaţii din 1204 până la căderea Constan- 
tinopolului. într-adevăr, există dovezi la Sfântul Simeon al 
Thessalonicului care sugerează că în secolul al XV-lea 



11 R. Taft. The Liturgy of the Hours and West (Collegeville, MN: 
The Liturgical Press, 1985), pp. 189-190, citat in Lingas, „Liturgical 
Place", p. 52. 

asmatiki akolouthia era încă oficiată în Thessalonic în vremea 
sa. Este adevărat faptul că nu s-a mai compus vreun con- 
dac după secolul al IX-lea, dar aceasta pentru că liturghia 
se stilizase ea însăşi, prin manifestarea unei preferinţe, - chiar 
cu privire la cuvântările în proză -, mai curând pentru exemple 
celebre din trecut, decât pentru compoziţii recente. 

Dezvoltarea imnografiei bizantine de la Sf. Roman 
la Sf. Ioan Damaschinul, de la condac la canon, adică, nu 
este, prin urmare, nicidecum lineară. Mai înainte de toate, 
condacul nu a fost scos afară din uz de îndată ce a apărut 
canonul, fiindcă ele aparţineau unor slujbe diferite - canonul 
slujbei monastice la utrenie, condacul aparţinea slujbei 
cântate a privegherii din cultul catedralei, o slujbă desti- 
nată în general mirenilor - şi deşi e adevărat că în final 
slujba bizantină a devenit în întregime monastică prin 
inspiraţie, slujba de la catedrală a continuat la Constan- 
tinopol poate până în 1204, şi la Tesalonic până la înce- 
putul secolului al XV-lea. Trecerea de la condac la canon 
este, aşadar, desigur, un aspect al progresivei monahizări a 
liturghiei bizantine, dar acesta era un proces treptat. Este 
foarte probabil că, pe măsură ce slujba catedralei se 
îmbogăţea şi în Marea Biserică Sfânta Sofia, precum şi în 
alte locuri, s-au ciocnit unul cu altul pentru o vreme 
ambele slujbe au fost comprimate şi în acest proces, tot 
mai puţine ikoi din kontakion au fost efectuate, până când 
în cele din urmă au devenit canon, dobândind locul pe care 
îl ocupă astăzi. In al doilea rând, tot provenite din contexte 
liturgice diferite - „cult mirean" /vs/ cult monastic - con- 
dacul şi canonul avea, de asemenea, o provenienţă geo- 
grafică diferită: Canonul originar în Ierusalim şi în Ţara 
Sfântă, în vreme ce condacul, oricare ar fi fost rădăcinile 
lui siriace, era o caracteristică a vieţii religioase din Con- 
stantinopol şi s-a răspândit de acolo. Condacul şi canonul 
sunt, prin urmare, o parte a unei istorii complexe a 

diferitelor influenţe exercitate de Ierusalim şi Constantinopol 
asupra dezvoltării cultului liturgic bizantin. Şi, în sfârşit, tre- 
cerea de la condac la canon este mai mult decât o schim- 
bare de gen în poezia liturgică. Reprezintă o trecere de la 
ceea ce eu aş numi poezia ca predicare la poezia ca medi- 
taţie, de la poezia folosită în slujba propovăduiţii Evangheliei 
la poezia ca o cale de meditaţie asupra adevărurilor cre- 
dinţei, şi aceasta este o altă faţetă a schimbării, deja men- 
ţionate, de la orientarea laică la inspiraţia monastică din 
cultul liturgic bizantin. 

Ceea ce mi-ar plăcea să fac în partea finală a acestei 
conferinţe e să iau două repere, un condac şi un canon pe 
aceeaşi temă sau, mai precis, compuse pentru acelaşi 
eveniment liturgic, şi să explorez puţin la ce se reduce 
diferenţa între condac şi canon nu atât istoric, cât teologic 
sau cu adevărat practic. Păstrând tema „de la Roman 
Melodul la Ioan Damaschinul", vreau să compar unul din 
condacele Sf Roman cu unul din canoanele Sf Ioan. In 
cazul Sf. Roman, avem ediţii critice ale condacelor lui şi, 
deşi există neînţelegeri cu privire la autenticitatea unora 
dintre condace, cel puţin aparatul critic este acolo pentru a 
putea discuta despre aceasta. Cazul Sf. Ioan Damaschinul, 
precum se ştie bine, este evident diferit. Pentru compo- 
ziţiile sale în versuri, cu greu s-ar putea spune că s-a 
întreprins vreo analiză critică. Pentru cea mai mare parte a 
textelor ne sprijinim pe texte găsite în cărţile de cult ale 
Bisericii, iar acestea sunt orice, numai critice nu. Singura 
lucrare mai extinsă asupra subiectului pe care o cunosc 
despre autenticitatea scrierilor Sf. Damaschin o constituie 
seria de articole publicate de Sofronios Eustratides, episcop de 
Leonopolis, în Nea Sion prin anii 1930 12 . Am ales să 



12 Sophronios, [Eustratiades], „Ho Hagios Ioannes ho Damaskenos 
kai ta poietika autou erga", Nea Sion, 26 (1931), pp. 385-401, 

compar condacul Sf. Roman despre Sf. Apostol Toma*, 
destinat Duminicii lui Toma necredinciosul, Antipasha, 
Duminica după sfintele Paşti 13 şi canonul monahilor pentru 
aceeaşi Duminică, scris de Sf. Ioan Damaschinul, consi- 
derat şi de Eustratiades ca autentic 14 . 

Să analizăm, aşadar, mai întâi care sunt faptele con- 
trastante care se referă în general la toate condacele şi 
canoanele. Mai întâi condacul, prin refrenul său, implică 
pe ascultători în ceea ce este prezentat dramatic în stanzele 
condacului. Refrenul aici este reprezentat de mărturisirea 
sfântului Apostol Toma, pusă pe buzele adunării: „Tu eşti 
Domnul şi Dumnezeul nostru". Aşadar fiecare stanză con- 
duce la mărturisirea comună tuturor celor adunaţi în 
Biserică, când strigă împreună cu Toma: „Tu eşti Domnul 
şi Dumnezeul meu". In al doilea rând, condacul tinde să 
fie puţin mai lung decât canonul. In al treilea rând, 
condacul este condiţionat numai de prezentarea (poetică) 
strict a evenimentelor celebrate - îndoiala lui Toma, cre- 
dinţa redobândită prin pipăirea coastei lui Hristos înviat, 
misiunea lui de a propovădui credinţa regăsită lumii 
întregi, taina întâlnirii lui cu Hristos cel înviat, în vreme ce 

497512, 530-538, 610-617, 665-681, 721-736; 27 (1932) pp. 28-44, 
111-123, 165-177, 216-224, 329-353, 415-422, 450-472, 514-534, 
570-585, 644-664, 698-719; 28 (1933), pp. 1 1-25. 

* Este de remarcat că autorul acestui articol a ales intenţionat Con- 
dacul sf. Apostol Toma pentru exemplificare, fiindcă acest condac este 
socotit de paternitate incertă de ed. critică franceză, Mătons. 

13 Sancti Romani Melodi Cantica. Cantica Genuina, eds. P. Maas 
and CP. Trypanis (Oxford: Clarendon Press, 1963), pp. 234-241. Tra- 
ducere in Kontakia on the Life of Christ: St. Romanos the Melodist, 
tradus cu introducere de Arhimandritul Ephrem Lash (San Francisco: 
Harper Collins, 1995), pp. 181.191. 

14 Eustratiades, Nea Sion, 26 (1931), pp. 721ff. Textul este luat din 
Penticostarion (Athens: Ekdosis tis Apostolikis Diakonias tis Ekklisias tis 
Ellados, 1994) pp. 79-85. 

canonul este şi el, pe de o parte, condiţionat (până la un 
anumit punct) de structura cântărilor biblice care însoţesc 
troparele, iar pe de altă parte, există puţine şanse de a se 
dezvolta aici orice discurs dramatic, fiindcă troparele sunt, 
mai mult sau mai puţin, izolate sau, cel mult, sunt grupate 
împreună cu cântările biblice relevante, (sunt nu mai mult 
de patru tropare diferite pentru fiecare cântare, şi în acest 
caz, katavasiile sunt cele rânduite pentru perioada pas- 
cală). In sfârşit, nu totdeauna prezente în toate canoanele, 
deşi prezente aici, canoanele funcţionează printr-o struc- 
tură plină de aluzii uşor de reţinut, fapt care este, cred, 
neobişnuit pentru condacele Sf. Roman. In cazul Du- 
minicii Sf. Toma, astfel de aluzii la sfinţii părinţi sunt o 
caracteristică specifică, pentru sensul originar al primei 
duminici după Paşti, cum ar fi completarea catehezei mis- 
tagogice săptămânale, în esenţă, ziua a opta după sărbă- 
toarea Paştelui, Duminica cea Nouă, înainte de dezvol- 
tarea comemorării lui Toma şi a îndoielii sale, (schiţată de 
sfântul Ioan Damaschinul sub influenţa predicii sfânt-ului 
Grigorie Teologul la întâia Duminică după Paşti), nu însă 
şi pentru condac, care renunţă la temele pascale nespe- 
cifice întâlnirii lui Toma cu Domnul. 15 

Acest punct general - contrastul între folosirea con- 
secventă a tipologiei în Roman Melodul comparativ cu 
stilul aluziv pe care îl regăsim la Sf. Ioan Damaschinul - 
necesită o expunere detaliată. Primul tropar din Cântarea 1 
începe astfel: , Astăzi este primăvara sufletelor", selectând tema 
cu care sfântul Grigorie îşi încheie predica la Duminica 
cea Nouă ( întâia după Paşti), care spune: „pentru a vorbi 
pe scurt, acum este primăvara lumii, primăvara cea duhov- 



15 Despre dezvoltarea Duminicii următoare sfintelor Paşti vezi, 
Vitaly Permiakov, „The Historical Origins of the Feast of Antipasha", 
St. Vladimir's Theological Quarterly, 47 (2003), pp. 155-182. 

nicească, primăvară în suflete, primăvară în trupuri, o 
primăvară văzută şi una nevăzută." (Cuv. 44, 12). Primăvara 
pe care noi o trăim la sfârşitul săptămânii înnoirii noastre - 
diakainismos - este caracterizată de proaspăta creştere, de 
înnoirea făpturii, de iradierea luminii; această temă este 
explorată de Sf. Grigorie în predica sa, când vorbeşte 
despre egkainia (înnoirea) firii pe care o sărbătorim în 
această zi când ni se cere să cântăm cântare nouă (Cuv. 44, 
1) şi vorbeşte despre această zi numind-o „ziua de naştere 
a mântuirii" şi „ziua a opta a veacului ce va să vie" (Cuv. 
44, 5). Toate aceste metafore sfântul Ioan le sintetizează în 
primul tropar al Cântării a 7-a a Canonului său, „Este cea 
dintâi şi începătura zilelor, ziua dătătoare de lumină, întru 
care se cuvine ca poporul cel nou al lui Dumnezeu să se 
bucure, fiindcă poartă cu cutremur chipul veacului ce va să 
vină, de vreme ce plineşte ziua a opta." - temă pe care o ia 
din troparul întâi al Cântării a 9-a: „Ziua Ta cea străluci- 
toare şi plină de lumină O, Hristoase, preamărim harul, 
lumina întru care te-ai arătat ucenicilor tăi." In troparul al 
doilea al Cântării întâi, Sfântul Ioan citează direct din 
Cuvântul Sf. Grigorie. „împărăteasa Anotimpurilor adu- 
când daruri 16 strălucitei Impărătese, ziua zilelor, desfată po- 
porul cel ales al Bisericii, care se roagă neîncetat lui Hristos 
Cel înviat" este troparul, limpede desprins din acest pasaj 
din predica Sfântului Grigorie: „împărăteasa anotimpurilor 
vine în procesiune la împărăteasa zilelor şi daruri aduce 
din tot ceea ce este mai frumos şi mai plin de desfătare 



16 Am adus aceste pasaje şi mai aproape încă de sensul originar, prin 
emendarea lui dorouphorousa (a escorta, a fi în escorta cuiva sau 
simplu a însoţi ca escortă) care se regăseşte în tropar, în dorophorousa 
(care aduce daruri), o schimbare de numai două litere aşa cum o 
sugerează Permiakov, „Feast of Antipasha", p.180 şi nota 91 (care 
marchează faptul că emendarea este sprijinită de traducerea slavonă a 
troparului). 

(Cuv. 44, 10). Ceea ce este izbitor în acest caz este felul în 
care Sfântul Ioan Damaschinul a folosit Cuvântul Sf. 
Grigorie la Duminica cea Nouă, care reintroduce în slujba 
Duminicii de după Duminica Paştilor, teme care au fost 
lăsate de o parte, când această duminică a ajuns să fie vă- 
zută ca celebrând doar înlăturarea îndoielii Apostolului 
Toma prin atingerea - pselafesis - rănilor lui Hristos, teme 
care sunt, de fapt, absente din condacul Sf. Roman. 

In rest, atât condacul Sf. Roman, cât şi canonul Sf. 
Ioan tratează aceleaşi teme: Intrarea lui Hristos prin uşile 
închise - fie că este vorba despre intrarea mormântului, fie 
de uşile închise ale camerei din catul de sus în care se 
aflau ucenicii; felul în care îndoiala lui Toma devine 
„maică a credinţei", o mărturie ulterioară a învierii; sau 
felul în care curiozitatea lui Toma primeşte un rol în ico- 
nomia dumnezeiască a mântuirii; sau, şi mai izbitor încă, 
ceea ce este semnificat prin „atingerea" Dumnezeului în- 
trupat şi înviat (a se observa faptul că interpretarea, acum 
prevalentă în Apus, că Toma nu a atins efectiv pe Hristos 
Cel înviat, ci că şi-a trâmbiţat credinţa pur şi simplu ca 
răspuns imediat la invitaţia lui Hristos de a-I atinge rănile 
şi de a-I simţi trupul, nu apare nici într-un un loc în 
interpretarea răsăriteană a temei întâlnirii lui Toma cu 
Dumnezeu Cel înviat. 17 



17 Prevalenta acestei interpretări în Apus poate fi verificată consul- 
tând aproape orice comentariu occidental modern la Evanghelia sfânt- 
ului Ioan: toate sursele pe care le-am consultat (Westcott, Bultmann, 
Hoskyns and Davez, Lightfoot, Barrett, Lindars, Brown) cu excepţia 
uneia singure, toate presupun, cu diferite grade ale accentuării sce- 
nelor, că Tomas nu ar fi dat curs invitaţiei Mântuitorului de a-L atinge. 
Această viziune modernă predominantă nu se regăseşte însă în tradiţia 
patristică; Sfântul Ioan Hrisostomul, Sfântul Chirii al Alexandriei şi 
Teophylact, toţi adoptă varianta că Toma înr-adevăr L-a atins pe 
Domnul. Aceasta este şi viziunea predominantă în Apus în ambele 
tradiţii, patristică şi medievală, Augustin remarcă faptul că „am putea 



20 Sfântul Roman Melodul 

Scopul mai larg al condacului, în comparaţie cu ca- 
nonul, arată că aceste teme sunt tratate diferit. Condacul 
poate fi mai extins; canonul nu poate face mai mult decât 
exprimă prin însăşi structura sa (faptul că unele tropare 
sunt sunt acum, şi fără îndoială erau şi atunci, repetate lasă 
loc pentru o aluzie la „cufundarea în" , ca rod al unei repe- 
tate meditaţii.) 

Prima temă, trecerea prin uşile încuiate, este prezentată 
într-o formă foarte sumară în canon. Al treilea tropar din 
Cântarea întîia spune: „Nici porţile iadului, o, Hristoase, 
nici piatra mormântului, nici uşile încuiate nu au stat în 
calea Ta. Ci înviind din mormânt, ca un Dumnezeu, ai venit 
la prietenii Tăi, pace dăruindu-le mai presus de toată 
priceperea." Asimilarea uşilor încuiate de la etajul de sus 
cu porţile Iadului şi cu mormântul pecetluit sugerează în 
mod frapant biruinţa lui Hristos asupra puterilor morţii şi a 
limitărilor lumii acestea, pe care şi credinţa lui Toma 
trebuie să le biruie, de asemenea. Roman în schimb, tra- 
tează această temă, cum o face adesea, în felul unei re- 
flecţii narative, punându-1 pe Toma să spună: 

«Noapte mi s-a făcut mie şi întuneric adânc 
cuvintele celor împreună-slujitori cu mine; 
Căci acestea nu m-au luminat, nu au aprins în 
sufletul meu 



spune că ucenicul nu a îndrăznit când El i-a oferit să îl atingă, fiindcă 
nu este scris Şi Toma L-a atins." (Tractatus in Iohannis Evangelium, 
121. 5 28-30 [CCSL 36, ed. R. Willems, 1954]), dar aceasta este doar 
un aparte. întreg comentariul sfântului Augustin pre-supune faptul că 
Toma a atins cu adevărat rănile Domnului Thomas d'Aquino în comen- 
tariile sale presupune că Toma a atins pe Domnul, şi toate pasajele pe 
care le citează în Catena Aurea pesupun acelaşi lucru. Astfel încât 
interpretarea mdernă a fragmentului pare în acest caz să fie aproape în 
întregime de dată recentă. 

Candela minunii pe care acum o văd mai presus 

de orice nădejde! 

Căci acum II văd limpede pe Hristos iarăşi 

venind prin uşile-ncuiate. 

Dar dacă vreme-aş fi avut să aflu că a venit astfel, 

Nu aş fi fost necredincios. Căci nu aveam decât 

să cuget 

La intrarea şi ieşirea Lui din Măria. 

Ei doar mi-au spus că L-au văzut, 

Dar cine nu L-a văzut pe El venind, cum va 

putea spune: 

Tu eşti Domnul şi Dumnezeul nostru.» (Ikos 9) 

Sfântul Roman îl pune pe Toma să mediteze la un alt 
chip în care Cuvântul întrupat a trecut prin uşile închise 
ale Feciorelnicei Naşteri, o referinţă la Ezechiel, 44: 2, şi 
la porţile Templului care vor rămâne închise, «fiindcă Dom- 
nul, Dumnezeul lui Israel a trecut printr-însele.» 

Tema îndoielii lui Toma şi biruirea ei se desfăşoară 
în ambele, în condac şi în canon. Referinţele sunt în canon, 
în mod necesar, scurte şi aluzive, deşi canonul poate folosi 
referinţe gata fabricate oferite de cântările pe care 
troparele le însoţesc. Cântarea a 6-a, de pildă, este rugă- 
ciunea lui Iona din pântecele chitului, care sugerează o 
paralelă cu Toma în troparul întâi: «nu L-ai lăsat pe Toma, 
Stăpâne, cufundat în adâncul necredinţei când Ţi-ai 
desfăcut palmele spre cercetare.» Roman îşi rezervă bogăţia 
câtorva strofe pentru a explora tema îndoielii lui Toma şi 
rolul ei în iconomia credinţei. Nu avem timp să ascultăm 
decât o singură strofa, şi aceasta pusă tot pe buzele lui 
Toma: 

Cum voi putea crede vouă, auzind cuvinte cu 

neputinţă de crezut! 

Căci dac-ar fi venit Răscumpărătorul, Şi-ar fi 

căutat sluga. 

Dacă ziua ar fi răsărit, nu s-ar fi arătat dincolo 

de vreme. 

De-ntr-adevăr Se arăta Păstorul, ar fi chemat şi 

mielul. 

A-ntrebat oarecând: «Unde aţi pus pe Lazăr?» 

Iar acum nu a zis: «Unde-aţi lăsat pe Toma?» 

Dar oare a uitat pe cel ce voia a muri cu El 

împreună? 

Necredincios rămân până nu văd. 

Atunci numai când voi vedea, voi pune mâna 

mea pe coasta Lui, 

Atunci voi crede şi voi zice: 

Tu eşti Domnul şi Dumnezeul nostru! 

Dar miezul tainei îndoielii lui Toma şi a redobândirii 
credinţei atât la Roman, cât şi la Sf. Ioan, este ideea mâinii 
create a lui Toma atingând trupul lui Hristos, unit ipostatic 
cu dumnezeirea. Sf. Ioan cântă despre taina contactului 
creaturii cu focul dumnezeirii. Este o temă care revine de 
câteva ori. O să citez doar două. Al doilea tropar al cân- 
tării a cincea spune: «Cu adevărat, vrednică de laudă, înfri- 
coşătoare faptă a lui Toma! Căci cu îndrăzneală a atins 
coasta care i-a strălucit focul cel dumnezeiesc.» Iar al 
doilea tropar la cântarea a noua spune: «Pe Tine, Cel a 
Cărui coastă a fost atinsă de o mână de lut care nu s-a ars 
de focul Fiinţei Tale celei nemateriale, în cântări de laudă 
Te mărim!» 

In spatele acestor cântări putem descoperi o aluzie la 
Epistola către Evrei: «Dumnezeul nostru este un foc care 
arde» (12, 29) şi «Este înfricoşător lucru a cădea cineva 

sub mâna Dumnezeului Celui viu» (10, 31). Ca de obicei, 
Roman tratează această temă în mod tipologic, ideea focului 
arzând al lui Dumnezeu amintindu-i de întâlnirea lui Moise cu 
Dumnezeu în Rugul aprins. 

Cu-adevărat, rugul cel purtător de foc ardea şi 

nu se mistuia. 

Căci cred celor scrise de Moise pentru mâna 

lui Toma. 

Căci stricăcioasă fiind şi plină de spini, nu s-a ars 

când s-a atins de coasta ca de o flacăr-aprinsă 

Şi precum oarecând focul s-a pogorât în rugul 

de spini, 

Acum a alergat către foc mâna în chip de rug. 

Şi însuşi Dumnezeu s-a arătat, pe-amândouă 

păzind. 

Astfel cred şi astfel preamăresc 

Pe acest Dumnezeu şi om, zicând: 

Tu eşti Domnul şi Dumnezeul nostru. 

Mai există o temă abordată atât de Roman, cât şi de 
Ioan, anume convingerea că acea confirmare a credinţei 
lui Toma a avut o importanţă covârşitoare pentru misiunea 
Bisericii - tradiţia spune că Toma a propovăduit Evanghelia 
departe, în India, unde a şi murit. Roman însuşi face re- 
ferire la acest aspect, chiar la începutul Condacului său: 
(Icosul al treilea). 

Căci pentru mine a fost scris dreptarul acestei 

credinţe 

Prin mâna lui Toma; căci aceasta, atingându-se 

de Hristos 

Trestie de scriitor s-a făcut ce scrie cu iscusinţă, 

Scriind credincioşilor: de aici izvorăşte credinţa. 

De aici a băut şi tâlharul şi s-a îndreptat. 

De aici şi ucenicii şi-au adăpat inimile, 



24 Sfântul Roman Melodul 

De aici din izvor a scos Toma cunoştinţa celor 
pe care le căuta: 

Bău cel dintâi şi apoi adapă pe mulţi, 
S-a îndoit puţin, dar pe mulţi i-a convins a zice: 
«Tu eşti Domnul şi Dumnezeul nostru» 
Sfântul Ioan Damaschin a crezut acelaşi lucru şi şi-a 
exprimat credinţa prin următoarele cuvinte: «Nu în zadar 
s-a îndoit Toma de învierea Ta, ci s-a grăbit, o, Hristose, 
să arate tuturor neamurilor că aceasta era mai presus de 
orice îndoială. Şi venind de la îndoială la credinţă, pe toţi 
i-a învăţat să spună Tu eşti Dumnezeu Cel preaînălţat, Dumne- 
zeul nostru şi Dumnezeul părinţilor noştri. Binecuvântat eşti! 
(al treilea tropar la cântarea a şaptea)". 

In concluzie, afirmăm că istoria imnografiei creştine 
răsăritene, de la Sfântul Roman până la Sfântul Ioan 
Damaschin, poate fi caracterizată ca fiind evoluţie de la 
«condac la canon», o evoluţie atât de îndelungată, încât 
este nedrept să separăm ceea ce constituie o lungă istorie a 
unei tranziţii treptate, care face cu adevărat parte inte- 
grantă din tranziţia de la slujirea proprie catedralei la 
cultul monastic, care, în cele din urmă, a devenit predo- 
minant. Acest proces mai poate fi înţeles ca o trecere de la 
poezia ca propovăduire/kerygma la poezia ca meditaţie, dar şi 
aici trebuie să fim cu băgare de seamă pentru a nu exagera, căci 
meditaţia la Evanghelia lui Hristos nu poate fi, în ultimă 
instanţă, ruptă de propovăduirea dogmatică (a adevărurilor de 
credinţă). 

Andrew LOUTH 18 , Bose, 2005 



i o 

Andrew Louth este profesor de Patristică şi Studii Bizantine 
la Universitatea din Durham, U.K. Acest studiu este textul unei lucrări 
prezentate la a 13-a Conferinţă Ecumenică Internaţională a Patriarhiei 
din Constantinopol şi Comunitatea creştină din Bose, ţinut la Bose, 
2005. 



SFANŢUL ROMAN MELODUL 

- notiţă biografică - 



Tradiţia imnografică bizantină îl reţine pe Sfântul 
Roman Melodul drept al doilea moment semnificativ al ei, 
primul loc fiind rezervat celebrului său predecesor siriac, 
Sf. Efrem. Filiaţia Sf Roman din Sf Efrem este certă, deşi 
Sf.Roman nu a adoptat stilul Sf Efrem, profund liric, 
interiorizat, ci genul poeziei dramatice. Născut şi el tot în 
Siria, la Emesa, la sfârşitul secolului al V-lea, dintr-o 
familie de origine presupus evreiască, Sfântul Roman a 
avut o viaţă marcată de intervenţia minunată a Maicii Dom- 
nului. Mai întâi a fost paracliser în Biserica din Beirut, iar 
apoi a mers în Constantinopol la Biserica Preasfintei Năs- 
cătoarei de Dumnezeu din Cyr unde se nevoia în post şi în 
curăţie, şi mai ales, în privegheri de toată noaptea, pe- 
trecute la Biserica din Vlaherna, dimineaţa revenind la 
Cyr. Având o viaţă îmbunătăţită era mult iubit de Patri- 
arhul Eftimie, fapt care a stârnit invidia confraţilor, care-1 
batjocoreau pentru neştiinţa lui de carte. Pe când slujea ca 
diacon la Biserica Theotokos din Cyr, este batjocorit iarăşi 
în faţa împăratului Anastasie; fiind cuprins de mâhnire 
pentru ruşinarea aceea, s-a întors acasă şi, fără să mănânce, 
s-a culcat şi a adormit; are un vis în care i se arată Maica 
Domnului, mângâietoarea celor asupriţi; îi încredinţează un 
manuscris pe care îi porunceşte să-1 mănânce. Sub această 
binecuvântată dăruire şi insuflare a Preasfintei Născătoarei 
de Dumnezeu, Sfântul Roman se simte inspirat şi compune 
celebrul său tropar adoptat în cult, la slujba de Crăciun: 

„Fecioara astăzi pe Cel mai presus de fiinţă naşte, şi 
pământul peştera celui neapropiat aduce. îngerii cu păstorii 
slavoslovesc, şi magii cu steaua călătoresc. Că pentru noi 
s-a născut prunc tânăr, Dumnezeu cel mai înainte de veci." 
Din acel moment - spun biografii vechi - a început să 
scrie mii de versuri; totuşi ceea ce se poate atribui cu cer- 
titudine lui Roman Melodul, din pricina numelui scris în 
acrostih, tou tapeinou romanou melodou ainos, este o 
culegere de 89 de imnuri, păstrate toate în aceeaşi biserică 
din cartierul Cyr din Constantinopol, după moartea sa, care 
a survenit între anii 555-565, cauzată, se pare, de seismele 
care aveau loc în regiune în acea epocă şi pe care le-a 
evocat în unele din condace. 

Sf. Roman Melodul nu a fost inventatorul acestui 
gen imnografic intitulat Kontakia, dar a fost cel care i-a 
dat cea mai mare strălucire, impunându-se drept cel mai 
popular imnograf de limbă greacă. Numele de kontakion 
provine de la bastonaşul de lemn în jurul căruia se rulau 
manuscrisele din pergament sau din piele. Acestea erau 
foarte des folosite în cadrul cultului fiind mai uşor ma- 
nevrabile decât codicele. 

Sf. Roman însuşi n-a folosit termenul de kontakia 
pentru creaţiile sale, ci pe cel modest de Imnuri sau 
Cântări. 

In termeni imnografi, genul kontakia desemnează o 
compoziţie poetică cu caracter didactic, o microomilie în 
versuri de tipul metricii siriene reprezentate de memra sau 
madrasha (didascalie în versuri) sau soghitha (cântare de 
după omilie). Originea acestor kontakia rămâne obscură, 
necunoscându-se cu certitudine dacă a fost derivat din 
modelele siriene sau s-a născut la Bizanţ. Se pare că Sfântul 
Ioan Hrisostomul este o posibilă sursă de inspiraţie a genului 
kontakia, prin microomiliile sale intitulate spuria, care dra- 
matizau mici episoade din Biblie sau textele apocrife, urmate 

de o mică tâlcuire morală. O altă presupunere este cea care 
derivă tradiţia kontakiilor din Imnul Acatist al Maicii 
Domnului, atribuit aceluiaşi Roman Melodul. Această 
tradiţie era atât de populară şi răspândită în întreaga lume 
bizantină, încât ea a cunoscut şi timpurii reprezentări pic- 
turale. Unele din aceste reprezentări au devenit aproape 
canonice în erminia picturii moldoveneşti a secolelor XV- 
XVI d.Hr., vezi mănăstirile Suceviţa, Raşca, Voroneţ, unde 
una din temele predilecte ale frescii exterioare este repre- 
zentată tocmai de imaginea Maicii Domnului din Imnul 
Acatist al Sfântului Acoperământ, acoperind cu cinstitul ei 
omofor, capul Sfântului Roman Melodul care, cu unul din 
rulouri în mână, se închină cu smerenie la picioarele 
Pracuratei. 

Structura genului Kontakia 

Fiecare condac este compus dintr-un număr relativ 
fix de strofe, stanţe sau icoase, 16 sau 24, cel mai des pre- 
cedate de un proimion sau cuculion - o strofă specială care 
serveşte de argument. Proimionul este imediat urmat de un 
irmos care, de obicei, reprezintă matricea metrică a tex- 
tului, fiind asociat unei melodii care indica felul în care 
trebuia cântat imnul. Urmează înşiruirea icoaselor, toate 
încheiate cu acelaşi refren sau euphymnion. Ultima strofă 
este, de obicei, o rugăciune pusă pe seama unuia din pro- 
tagoniştii istoriei prezentate. 

Kontakion-ul este, înainte de toate, o omilie, în care 
spre deosebire de canon care este un poem în proză, textul 
are mai multă importanţă decât muzica. Cântarea trebuia să 
fie simplă, fără multe podoabe, apropiată de recitativ, 
lungimea textului nu permitea altminteri. 

Kontakariile lui Roman Melodul cuprind o vastă arie 
tematică, dezvoltând atât teme veterotestamentare - cu o 

specială preferinţă pentru profeţi, fiindcă ofereau prilejul 
pentru multele şi variatele speculaţii alegorice-, cât şi teme 
neotestamentare, acoperind în general toate praznicele 
sărbătoreşti de peste an. 



Valoarea doctrinară 
a Kontacariilor Sfântului Roman Melodul 

Trăind în prima jumătate a secolului al şaselea, 
scrierile Sfântului Roman oglindesc inevitabil problemele 
şi controversele dogmatice care frământau Imperiul Bizantin în 
această perioadă, în special luptele părţii ortodoxe cu 
monofizitismul - care, datorită scrierilor unui Philoxen de 
Mabbug, al cărui Henoticon, publicat în 482, constituia 
sursa de inspiraţie a întregii grupări - era încă foarte vigu- 
ros şi activ pe vremea Sfântului Roman Melodul, în pofida 
respingerilor formulate la Efes (431) şi apoi la Chalcedon 
(451). Nestorianismul şi teopashismul sunt alte erezii care 
au fost condamnate chiar şi în acest spaţiu al predicii de 
„strană" 19 . In secolul al Vl-lea criza se acutizează prin 
recrudescenţa origenismului, anatematizat de Iustinian în 
553 prin cele cincisprezece anatematisme formulate 
împotriva lui Origen şi a tuturor următorilor lui 20 . Sfântul 



19 „Imnologia a avut chiar de la început un caracter mai mult 
dogmatic, ea fiind stimulată în mare măsură de lupta cu ereticii. In 
aceste condiţii imnologia s-a transformat într-o adevărată replică 
dogmatică - doctrinară aşa cum se desprinde din textele multor cântări 
bisericeşti ale căror titluri înseşi sunt sugestive" Ene Branişte. Litur- 
gica Generală. Editura Institutului Biblic şi de misiune al Bisericii 
Ortodoxe Române, Bucureşti, 1993, p. 730. 

20 Pentru un tablou detaliat al controverselor hristologice şi mariale vezi 
John Meyendorff. Hristos în gândirea creştină răsăriteană. Editura Institutului 
Biblic şi de misiune al Bisericii Ortodoxe Române, Bucureşti, 1997.cap 1-3, 
pp. 5-99. 



IMNELE POCĂINŢEI 29 

Roman Melodul ca şi înaintaşii săi, în special Sfântul 
Efrem Şirul, va lua atitudine prin condacele sale împotriva 
acestor dogme eretice şi multe din imnele sale sau con- 
dacele sunt adevărate definiţii dogmatice, sau mărturisiri 
de credinţă ortodoxe. In general însă, cea mai acută criză 
care s-a reflectat cel mai profund în opera marelui melod 
bizantin de origine siriacă este controversa marială, în jurul 
titlului de Theotokos, cu care Maica Domnului este cinstită 
în Biserica ortodoxă drept Născătoare de Dumnezeu. 
Apărat mai întâi de Sfântul Chirii al Alexandriei, dumne- 
zeiescul alcătuitor al troparului Maicii Domnului „Născă- 
toare de Dumnezeu Fecioară, bucură-te, ceea ce eşti plină 
de dar, Mărie, Domnul este cu tine...", titlul de Theotokos 
cunoaşte o ilustrare cu adevărat minunată în Imnul Măriei 
la Cruce a Sfântului Roman, expresie dogmatică a unei 
adânci şi sfinte evlavii faţă de cea care L-a încăput pe Cel 
pe Care cerurile a-L încăpea nu pot. 

Ediţii şi manuscrise Roman Melodul 

Primul editor al lui Roman, cel care are meritul de a 
fi scos la lumină textul Melodului într-o vreme când era cu 
desăvârşire necunoscut şi uitat atât în Occident, cât şi în 
Grecia, este cardinalul J. B. Pitra. Eforturile lui Pitra au 
fost judecate cu foarte multă severitate, în ciuda faptului 
că opera sa de pionierat are şi multe calităţi. Fără îndoială, 
aparatul lui critic prezintă multe neclarităţi şi are multe 
erori, corecturile sunt uneori inutile, iar schemele metrice 
sunt de multe ori inexacte. In mare parte însă ediţia sa, 
prin ingeniozitate şi prin intuiţia filologică rafinată, pre- 
cum şi prin notele de interes teologic şi liturgic, ca şi prin 
introducerile bogate care constituie un veritabil tratat de 
istorie a condacului, fac din această ediţie o lucrare încă de 
referinţă. 

După Pitra, munca cea mai importantă întreprinsă 
asupra operei Sf. Roman Melodul este cea a lui Krumbacher, 
care a precizat şi corectat regulile metrice enunţate de 
Pitra şi a căutat să descâlcească haosul tradiţiei manuscrise, 
pe care a cunoscut-o şi cercetat-o integral, cu excepţia doar a 
manuscriselor sinaitice. Munca lui Krumbacher a fost conti- 
nuată de P. Maas în ediţia de la Oxford. 

Ediţia grecească Tomadakis este prima ediţie in extenso a 
operelor Metodului. Majoritatea imnelor publicate sunt însoţite 
de note şi prefaţate. 

Ediţia Sources Chretiennes este o sinteză a ediţiilor 
precedente, aparatul critic fiind elaborat cu refe-rire atât la 
tradiţia manuscrisă, cât şi la ediţii critice anterioare. Cu unele 
rezerve privitoare la comentariile teologice, care nu întot- 
deauna sunt adecvate contextului istorico-teologic şi 
dogmatic, (v. în special, Imnul sfintei Fecioare la cruce), 
precum şi unele interpretări eronate, semnalate de noi în 
note de subsol, ediţia SC are meritul de a avea un aparat critic 
bogat, unitar, oferind o sinteză satisfăcătoare şi destul de com- 
pletă a operelor Sfântului Roman Melodul. 

In ceea ce priveşte tradiţia manuscrisă, nu există 
manuscris care să conţină numai operele Sf. Roman. Două 
dintre sinaxariile care ne-au transmis o notiţă despre sf. 
Roman precizează că s-a păstrat în Biserica Theotokos din 
Cyr cea mai mare parte a poemelor sale scrise de mână, 
dar fără a preciza că ar fi fost reunite într-un singur volum. 
S-a întâmplat şi în cazul lui, ca şi la ceilalţi melozi: imnele 
care ne-au rămas de la el ne-au fost transmise în culegeri 
numite Kontakaria de către copişti. 

Aceste culegeri nu trebuie confundate cu o carte de 
cult liturgic ce poartă acelaşi nume şi care s-a constituit 
mult mai târziu, într-o vreme când condacul, redus la 
proimion şi la primul ikos, a fost intercalat în canon; cum 
melodia era specifică, a fost notată separat, într-o carte 

mică destinată folosirii cântăreţului. Vechile noaste kontakaria 
nu conţin notaţii muzicale. Lista manuscriselor principale 
şi secundare păstrate este prezentată detaliat în ediţia 
Sources Chretiennes. 

Notă asupra prezentei ediţii: 

Ediţia de faţă nu este nici pe de parte o ediţie critică. 
Ea se adresează unui public larg, cu scopul de a-1 ajuta pe 
cititorul Acatistului Sfântului Acoperământ al Maicii Domnului 
şi al Imnului Acatist să îşi facă o idee asupra personalităţii 
artistice a lui Roman Melodul şi asupra operei sale. Este 
doar o culegere selectivă de Imne reunite pe criterii tema- 
tice în primul rând, căutând să reflecte tema pocăinţei, iar 
în al doilea rând, să ofere, în cadrul aceleiaşi teme, princi- 
palele momente liturgice din perioada Triodului, fără nici 
o pretenţie de exhaustivitate. 

în aceeaşi ordine de idei, prezenta ediţie se adre- 
sează tuturor cititorilor iubitori de poezie, amintind, de 
asemeni, că cel dintâi care a încercat să îl facă cunoscut pe 
poetul Roman Melodul în România, a fost regretatul poet, 
ultimul imnograf (?) Ioan Alexandru, care a tradus şi, 
poate, urmat Imnele înaintaşului său celebru din secolul al 
6-lea, în Imnele Bucuriei, Imnele Transilvaniei etc. 



IMNUL FIULUI RISIPITOR 

Introducere 

Imnul Fiului Risipitor face parte dintre cele mai 
mişcătoare alegorii ale lucrării mântuitoare şi proniatoare 
ale Domnului nostru Iisus Hristos, pe de o parte, iar pe de 
alta, el se arată a fi cea mai înaltă cântare de pocăinţă, o delicată 
pledoarie pentru iertarea păcătoşilor, adâncă slavoslovie a 
negrăitei iubiri de oameni a lui Dumnezeu. Răspunzând 
acestei delicateţi şi fineţi sufleteşti tipice pentru asianismul 
oriental, Sfântul Roman Melodul îşi organizează astfel 
scena întoarcerii fiului risipitor văzând-o din mai multe 
puncte de vedere: al tatălui în primul rând, al fratelui, al 
îngerilor slujitori. Totul este o împletire de mijloace dra- 
matice care fac să alterneze dialogul şi monologul, interpelarea 
şi apostrofa; gândurile şi cuvintele personajelor se întrepătrund 
şi se întretaie, unindu-se sau gravându-se uşor pe surdina dulce a 
corurilor îngereşti. Toate personajele dialoghează sau cântă în 
acest imn care preamăreşte iubirea tatălui către fiul, expresia 
celei mai desăvârşit neprihănite iubiri. Un singur personaj 
nu are nici o replică: fiul risipitor însuşi. Prezenţă tăcută şi 
vinovată, fiul risipitor îşi aduce mărturia lui mută: „Tată, 
am păcătuit"! E strigătul surd al celui despărţit de Cuvânt, 
lipsit de puterea ziditoare a Logosului, este cel care trăieşte 
fără a fi viu. Ne-grăirea fiului risipitor corespunde, în plan 
onto-logic, ne fundului - adâncă teologie a păcatului - 
moarte, plină de sugestii pauline. De aceea „mort a fost" 
este leit-motivul acestui imn. Laconismul replicii evanghelice 
îi inspiră Melodului această subtilă mise en scene, unde 

paradoxala absenţă a personajului principal din planul 
comunicării lasă loc unei mai profunde şi mai plenare 
identităţi: anonimul cititor reprezentat el însuşi ca fiu 
risipitor. Asimilat dramei în acest chip, cititorul-risipitor 
are cuvântul-rugăciune mproimion şi la sfârşitul poemului, 
fiind invitat la dublul ospăţ evanghelic şi euharistie - 
liturgic. Fineţea psihologică atât de tipic orientală nu se 
dezminte în acest poem-imn al pocăinţei pe care are şi 
darul de a o sădi în suflete. Această subtilă dramatizare cu 
jocuri de scenă neaşteptate, surprinsă în desfăşurarea ei li- 
turgică este în întregime opera lui Roman Melodul. 
Canoanele din Triod, la slujba de priveghere a celei de-a 
treia duminici din perioada de pregătire a Postului Mare, 
Duminica Fiului Risipitor, prezintă o cu totul altă structură: Fiul 
Risipitor este vocea lirico-dramatică a întregului tablou al 
nostos-ulm, al întoarcerii. Textul canoanelor nu mai păstrează 
decât reminiscenţe vagi din Sfântul Roman Melodul, reduse, 
ca de obicei, la condac şi la icosul întâi. Focalizarea este 
aici centrată exclusiv pe figura risipitorului în pocăinţă 
smerită, recunoscându-şi şi mărturisindu-şi păcatele. Nici des- 
făşurarea mystagogică sau ierurgică ce culminează cu împăr- 
tăşirea euharistică nu este prezentă în canoane. Textul în sine, 
având ca punct de plecare pilda evanghelică a fiului 
risipitor, are ca model un text în proză, o tâlcuire atribuită 
sfântului Ioan Hrisostomul ale cărei detalii le păstrează cu 
mare fidelitate. Orchestrarea dramatică este însă în între- 
gime opera sfântului Roman. Contextualizarea liturgică a 
ospăţului evanghelic antrenând focalizarea pe figura Tatălui 
ceresc urmăreşte, în plan teologic, conştientizarea de către 
cititor a cutremurătoarei jertfe care se săvârşeşte o dată cu 
iertarea fiecărui păcătos care se pocăieşte-ceea ce face din 
tema ospăţului-jertfă una dintre permanenţele liricii dra- 
matice a lui Roman Melodul, cu ecouri şi în Imnul femeii 
păcătoase. Desfăşurarea liturgică cu variaţiuni din psalmi, 

încorporaţi în însăşi textura versurilor, recon-textualizaţi şi 
reactualizaţi, prezenţa cântărilor sfintei liturghii, trisa- 
ghionul, întreita cântare heruvimică, slavosloviile, pre- 
zente sau brodate în însăşi ţesătura textului, pe care le-am 
semnalat în notele de subsol, precum şi triumfătoarea cântare 
atribuită în poem sfântului Pavel: „Pastile Domnului, pastile. . ." 
(cântată îndeobşte după Paşti) nu numai că înscriu poemul lui 
Roman Melodul în tradiţia imnografică şi liturgică „de strană", 
dar indică şi faptul că această asimilare a cântărilor liturgice, 
din dumnezeiasca liturghie şi din psalmi, a multor imagini sau 
chiar întregi definiţii dogmatice, abundente în textele sfântului 
Roman Melodul, este mai mult decât o coincidenţă sau o 
reminiscenţă „profesională", ci mai curând, este expresia unei 
adevărate metode artistice aplicate cu stăruinţă. Imnul Fiului 
Risipitor este un model exemplar care dă seamă de această 
inter-textualitate liturgică: fiecare temă evanghelică este văzută 
şi contextualizată liturgic. De aceea, traducătorii occidentali, în 
mare măsură străini de această tradiţie liturgico-imnografică 
ortodoxă, au fost de nenumărate ori puşi în dificultate sau uimiţi 
uneori de originalitatea lui Roman Melodul, acuzând o extremă 
libertate faţă de textele biblice (S. Bovy). Or, în realitate, aceste 
imagini care păreau libertăţi faţă de textul biblic se justificau fie 
prin urmarea unor tâlcuiri alegorice sau simbolice la eve- 
nimentul biblic descris, fie proveneau din bogata imagistică a 
tradiţiei liturgice de la strană cu care Roman Melodul era atât de 
familiar şi pe care a îmbogăţit-o în chip dumnezeiesc prin 
condace de mare fineţe, subtilitate şi înaltă trăire duhovnicească. 
Rezultatul final a fost un mozaic, împletind teme dogmatice cu 
elemente din cântările liturgice totul redat în forma dramatică 
atât de specifică liricii populare siriace, a cărei specie imnică, 
middrash, este urmată şi de Sfântul Roman Melodul, în filiaţia 
directă a sfântului Efrem Şirul. 



21 



Imnul Fiului Risipitor 

Proimion I 



Pe fiul cel risipitor am covârşit cu faptele mele 

cele fărădelege 

Şi precum acela şi eu cad la picioarele Tale şi 

caut iertare, Doamne, 

Pentru aceea nu mă trece cu vederea, 

Stăpâne şi-al veacurilor Domn. 

Proimion II 

Cinei Tale celei de Taină, Cela Ce eşti fără de 
moarte, 

Invredniceşte-mă pe mine care m-am stricat cu 
fărădelegea 

Şi veşmântul cel dintâi al harului Tău 
Pe care, eu nenorocitul, cu întinăciunile pa- 
timilor l-am întinat, 

Prin negrăită mila Ta, Tu iarăşi mi-1 dăruieşte, 
Stăpâne şi-al veacurilor Domn. 

1. Să privim acum ospăţul cel mai presus de 

fire gătit 

Celui ce-ntâi risipitor a fost, şi mai pe urmă s-a 

înţelepţit: 

Căci Tatăl acestuia - sau mai degrabă al tuturor 

oamenilor - 



21 La duminica celei de-a doua săptămâni a Postului Mare, condacul 
miezonopticii la Duminica Fiului risipitor, glasul al patrulea, irmos: 
proimion I, II idiomelos. 

Pe cel ce se pocăieşte, la Sine îl primeşte ca un 

iubitor de oameni 

Şi, bucurându-se de-ntoarcerea lui, 

Grăieşte către slujitorii săi: 

„Sârguiţi să ne faceţi nouă 

Preasfântul ospăţ. 

Zoriţi, jertfiţi viţelul cel gras de totdeauna 

Ce L-a născut în feciorie tânăra juncă, 

Fiindcă fiul meu ce mai înainte s-a pierdut 

Acum s-a aflat: să ne bucurăm, aşadar, 

Mort a fost şi iată c-a-nviat, 

Pe el acum îl iau la sânul meu, 

Eu, Domnul şi împăratul Atotveacul. 

2. Să ne sârguim acum ca să luăm parte la 

ospăţ şi noi, 

De vom fi-nvredniciţi să intrăm în bucuria 

Tatălui ceresc, 

Să ne-nfruptăm împreună cu împăratul veacurilor: 

El găteşte pâinea care-n dar aduce fericirea 

Iar de băut -sângele cel preascump, 

Cel dătător al vieţii celei fără stricăciune şi fără 

de sfârşit. 

De faţă-s îngeri. 

Să privim cum mai întâi în capul mesei se 

aşază 

însuşi Domnul 

Apoi, în bună rânduială, patriarhii, corul 

apostolilor 

Şi al profeţilor împreună cu mucenicii, 

Şi-ndată lângă ei 22 , pe risipitorul, fiul Său, la 

locul cuvenit 1-aşază 

Cel Ce de veacuri e împărat şi Domn. 

3. Ce masă este acest ospăţ, s-aflăm mai 
curând din Evanghelii 

Pentru ca deplină să ne fie bucuria. 

Vă voi aduce-aminte acum pilda cea despre 

risipitorul 

Care întâi a fost despodobit de toat-a harului 

podoabă 

Şi, după ce şi-a risipit avutul tot, către tatăl său 

aleargă, 

Strigându-i în suspinuri: „Tată-am păcătuit!" 

Văzându-1 astfel cela ce toate vede, 

Grabnic întru întâmpinare i-a ieşit, 

Cu dragoste-1 îmbrăţişează, la pieptu-i strânge 

grumazul celui pocăit 

Căci Dumnezeul celor ce se pocăiesc El este: 

pe fiul ce căzuse, 1-a miluit ca un mult-milostiv 

Stăpânul şi-al veacurilor Domn. 

4. Mântuitorul tuturor văzându-i terfelita-i haină, 
Cu mantie 1-a-nfăşurat pe fiul miluit : 
Fără-nconjur, strigând robilor şi slujitorilor săi. 
„Grabnic fiului meu să-i daţi veşmântul cel dintâi, 
Pe care tuturor îl ţese colimvitra 23 , 



2; 



nXrjOlOV, ca adverb înseamnă aproape, îndată după. în context, 
el semnifică desăvârşita iertare dăruită fiului risipitor căruia i se acordă 
loc de cinste alături de profeţi şi patriarhi numărându-se şi el între fiii 
lui Dumnezeu . 

23 în tradiţia sfinţilor părinţi pocăinţa este considerata cel de-al doilea 
botez. Acest botez al lacrimilor curăţa toate păcatele şi ne face iarăşi 
părtaşi ai Duhului Sfânt, aducându-ne în acelaşi timp în apropierea lui 

Şi pe care-1 găteşte harul Duhului meu 

Şi iară de răgaz cu el să-1 primeniţi 

Dar nu uitaţi cum pe-acesta ce doară era îmbrăcat 

L-a despuiat vrăjmaşul şi tuturor batjocură-1 făcu, 

Intru stricăciune-aruncând pe cel ce rânduit era 

Pământului întreg, stăpân 

Pentru care eu am zidit şi-mpodobit lumea toată 

Ca un Stăpân şi-al veacurilor Domn. 

5. Văzându-1 astfel, nu-1 pot dispreţui pe cel 

ce-i despuiat. 

Dumnezeiscul Meu chip, nu sufăr să îl văd astfel. 

Pe Mine Mă-njoseşte ocara fiului Meu: 

La slava cea mai dinainte, la harul cel de fiu 

din nou cu el voi fi părtaş. 

Zoriţi, zoriţi, o, slujitorii mei şi liturghisitori, 

Ca mădularele-aceluia ce mult îmi sunt Mie dorite, 

Să le împodobiţi: 

Căci socotesc Mie de mare lipsă, văzându-1 de 

la Mine rupt 

Şi fără de podoabă 

Pe cela ce în pocăinţă către Mine-aleargă: 

Şi care de iertarea Mea s-a-nvrednicit." 

O, primeniţi-1 cu neprihănit veşmânt - al harului, 

Precum a poruncit 

Domnul şi împăratul Atotveacul. 24 



Dumnezeu, îmbrăcându-ne în veşmântul harului său, cu mângâierea 
iertării. 

24 Este interesantă această schimbare de registru. Cuvântul care preia 
porunca Domnului nu se ştie cui îi este atribuit, fie îngerilor, fie 
tuturor celor de faţă. Dacă ţinem de seama de rânduiala ierarhiei 
cereşti, atunci, de bună seamă, aceste ultime cuvinte aparţin îngerilor 
care repetă şi transmit mai departe porunca Stăpânului Cerurilor. Felul 
în care acest discurs îngeresc dublează sau secondează cuvintele cele 

6. Pentru ca fiul Meu să fie cununa de preţ a 
toată zidirea, 

împodobiţi-i mâna, pe deget îi daţi inelul Meu- 

Arvuna Nedespărţitei Treimi Sfinte 

Pentru ca sub acoperământul Ei şi către Ea să 

umble 

In aşa chip c-atunci când va purta pecetea Ei 

Să se cunoască de departe că fiu al Meu el este- 

Al împăratului a toate: 

Fie dar cunoscut aceasta şi celor potrivnici 

Şi semn de mare-nfricoşare pentru demoni: 

Şi pentru diavolul cel peste fire mândru 

Ca nicicând de el să nu se mai apropie: 

Căci nu rabd-acela văzându-Mi pecetea ce-o dau 

Eu, 

Stăpânul şi-al veacurilor Domn. 

7. Iar picioarele lui nu le voi lăsa neîntărite, 
Căci nu le voiesc cu totul despuiate de 
îngrijirea Mea 

Pe scurt, cu încălţări acoperiţi pe cel desculţ 

Ca nu cumva din nou atotvicleanul şarpe - 

Cel ce pe rele-i pus 

Să afle dezgolit călcâiul fiului Meu 

Şi nu cumva cel atotrău din fire, prin mrejile 

sale, 

La reaua lui voire să-1 tragă pe cel blând. 

Virtute şi tărie voi da fiului Meu 

Ca pe-un neputincios şi de nimic să-1 lepede pe 

dracul 

Ca făr'de frică şi-n deplină-ncredinţare 



stăpâneşti amintesc de corul antic, talentul dramatic al sfântului Ro- 
man nesuferind nici o dezvoltare discursivă monocordă. 

Peste-aspidă şi vasilisc să calce 

Şi-n rai să umble slobod, un rai pe care eu i l-am 

sădit 

Domnul şi împăratul Atotveacul. 

8. Cât pentru cel scăpătat, aduceţi jertf-acum - 
precum am zis, 

Viţelul cel feciorelnic - cel din Fecioară prunc 

Cel Care la păcat nu şi-a-njugat grumazul Său 

Şi către cei ce la jertfelnic îl înhamă 25 

De bună vrerea Lui El Singur Se îndeamnă. 

Căci împotriva jertfei, El nu-Şi scutură ceafa, 

Ci bucuros şi blând grumazu-Şi pleacă 

Sub braţul celor ce dau zor cu sârg la junghiere. 

Veniţi, jertfiţi pe Dătătorul de Viaţă, 

Pe Cel Care, deşi înjunghiat, de moarte-i 

necuprins 

Cel Ce împarte viaţă celor ce-n iad sunt prinşi. 

Pentru ca, din trupul Lui mâncând, să ne bucurăm, 

Căci mort fiind, precum mai dinainte-am zis 

a înviat acum cel pe care Eu l-am miluit 

Domnul şi împăratul Atotveacul. 

9. Preoţi, slujitorii Mei cei credincioşi, jertfiţi 
acest viţel 

Şi daţi din El să se înfrupte toţi 

Care sunt vrednici de ospăţul Meu. 

Viţelul fără de prihană, Cel întru toate preacurat 



25 Literal, %'ov 7ipo0\)u'ioc Kpbq tovg. eXKOvxat; Kop£vb[i£vov 
cel care de bunăvoie merge către cei ce-1 trag după ei. Având în vedere 
că toată scena reconstituie metaforic aducerea jertfei, ne-am permis 
pentru păstrarea coerenţei imaginii, această mică intervenţie în text 
având certitudinea că ea nu contrazice întru nimic intenţia autorului şi 
semnificaţia poetică a textului. 

Care se hrăneşte din ţarina cea nesemănată 

pe Care-a plăsmuit-o, 

Daţi-L lor, nepreţuitul pârg-sângele şi apa 

Ce din coasta Lui de-a pururi izvorăsc pentru 

cei credincioşi 

Toţi pururea acestea le mâncaţi: 

Căci nedespărţit se-împarte 

Far' a se-mpărţi şi nici a Se-mpuţina, 

Ci pururea întreg Se-ngraşă 

Căci drept hrană pe Sine Se pune dinainte 

însuşi Cel Atotsfânt, de oameni Iubitorul 

Domnul şi împăratul Atotveacul. 

10. în timp ce toată adunarea mesenilor în 
veselie se îndestula 26 , 

Pe când cu toţii cu bucurie-un imn dumne- 
zeiesc înalţă, 

Tatăl Cel dintâi a binecuvântat şi celor de faţă 
prinse a grăi: 

„Gustaţi şi-vedeţi că eu sunt Hristosul" 27 
Când dup-aceasta, psalmistul 
lovindu-şi alăuta îngână-n cel mai dulce glas, 
Cu sârg aduceţi preacurată, binecuvântată jertfă, 
Prinos l-altarul cel preasfânt, 
Sus ridicaţi viţelul pentru euharistie. 28 



26 - 



Pe lângă desfăşurarea dramatică a scenei ospăţului, textul sfântului 
Roman Melodul angajează şi o desfăşurare mistagogicâ, păstrând 
momentele desfăşurării liturgice conform erminiilor mistagogice în 
genul celei a Sfântului Maxim, Mystagogia, în care Tatăl ceresc oficiază 
însuşi, în chipul preotului, întreaga slujbă a sfintei Liturghii. Strofa a 
zecea şi următoarele prezintă realitatea cerească a liturghiei, culminând 
cu slavoslovia îngerească din strofa următoare. 

27 Joc de cuvinte, destul de banal în epocă: XpfjaxoQ-Hristos, Bun şi 
Hristos. Citatul exact este "Gustaţi şi vedeţi că bun este Domnul"(Ps. 33:9). 

Iar după toate-acestea Sf Pavel strigă: 
„Pastele 29 nostru acum se săvârşeşte- Iisus Hristos" 
Domnul şi împăratul Atotveacul. 

11. îngerii care sunt împreună-slujitori la ospăţ, 
Privindu-i pe aceştia bucurându-se şi-n bună- 
voire slavoslovind 

Cu ei împreună se-ntrec şi se-alătură-n cântări. 

Dar ce cântare-i aceasta s-auzim, de vă place: 

„Sfânt eşti Părinte, Cel Care ai binevoit a 

Junghia spre jertfă pentru oameni acum viţelul 

cel neînceput 

Sfânt este şi Fiul Tău care-a binevoit 

A se jertfi ca un viţel fără de prihană, 

La fel, atotsfânt şi sfinţitor Cel Ce sfinţeşte 

Pe cei botezaţi în puterea colimvitrei: 

Iarăşi sfânt, Duhul pe Care-1 dă celor credincioşi 

Domnul şi împăratul Atotveacul. 30 

12. Fiul cel mare însă de toate acestea era străin, 
Fiindcă se-ntâmplase ca el la câmp să fie dus 
Dar pe când se-ntorcea, aude cântările 
pe-un argat la sine cheamă şi prinde-a-1 iscodi: 
„Ce se petrece-aici, spune-mi degrabă: 



28 



Este vorba de versurile finale din Psalmul 50, deşi modificate de 
sfântul Roman: „Atunci vei primi jertfa dreptăţii, prinosul şi arderile 
de tot, atunci vor pune pe altarul tău viţei. (Ps. 50)" 
29 în context, cuvântul Pastile are ca referinţă jertfa euharistică 
30 Recunoaştem cu uşurinţă întreita cântare a Trisagionului, sau în- 
treita cântare îngerească: "Sfânt, sfânt, sfânt eşti Doamne, Dumnezeul 
nostru", sau deschiderea slavosloviei „Sfânt, sfânt, sfânt este Domnul 
Savaoth/ Plin este cerul şi pământul de mărirea Lui". Acesta este un alt 
caz tipic, în care Sfântul Roman Melodul preia părţi sau doar imagini 
din cântările liturgice, angajându-le în scenarii dramatice, cum este 
cazul şi aici. 

Căci larmă de muzici îmi răsună în urechi 

Ca la o mare sărbătoare: 

Spune-mi mie ce sărbătoare este-aceasta? 

Cine tainele care se cuvin mie 

Şi toată bogăţia dumnezeieştii jertfe, în lipsa mea, 

Le-mpărtăşeşte altcuiva? 

Au doară nu cumva din nou împarte daruri 

Cel Care pe mine m-a născut 

Domnul şi împăratul Atotveacul? 

13. Atunci argatul întrebat îi răspunse-acestuia-n 
pripă 

Că „Fratele tău cel tânăr este aici: 

Pentru aceasta se bucură, primindu-1, tatăl tău, 

Şi fiindcă 1-a aflat sănătos, 

A-njunghiat viţelul cel pus la îngrăşat 

Şi la ospăţ pe toţi prietenii şi cunoscuţii Săi a 

chemat." 

Auzind toate acestea, acela 

Deoparte s-a tras şi nu voia la ospăţ să intre, 

Ca mâniat de cele petrecute, zicând: 

„Nu voi intra, nu voi avea ochi să văd ce a făcut 

împăratul şi Domnul Atotveacul. 

14. Hristos spre pildă nouă-a marii Sale mile, 
Ne-nvaţă prin aceasta şi prin nemăsurata Lui 
compătimire 

Care-n cei drepţi stârneşte pizma pentru păcătosul 

miluit. 

Dar haideţi, s-aflăm cum la Sine îl cheamă pe 

acela 

Acest Părinte Care pe-amândoi i-a născut, 

Acest Părinte care-i Dumnezeul Făpturii, stăpânul 

si ziditorul 

Ce pururea voieşte pe toţi să-i mântuiască. 

Nespusă, negrăită este, pentru cei mântuiţi, 

mărinimia Ta, 

O, Iubitorule de oameni, 

Căci de cei drepţi ai Tăi Te îngrijeşti 

Iar pe cei păcătoşi la Tine îi întorci: 

Pe cel drept păzindu-1, 

Iar pe cel păcătos mântuindu-1, 

Stăpânul şi Domnul Atotveacul. 

15. Pe fiul cel căzut l-ai ridicat, tinzându-i 
dreapta Ta, o, milostive, 

Pe celălalt ce stă-n picioare-1 sprijini, 
Iar pe cel ce zace jos, l-ai ridicat plin de compă- 
timire: 

Pe cel ce-n lipsuri fiind, Tu îl îmbogăţeşti 
Şi nici pe cel bogat nu l-ai lăsat lipsit de bunuri, 
Ci pe toţi în dar i-ai mântuit. 
Haidem dar, s-aflăm pân' la sfârşit 
Ce a vorbit copilul către tatăl său 
Şi cum nu voia să ia parte la ospăţul ce se pregătise, 
Plin de mânie pentru cele întâmplate, 
S-aflăm cum însuşi tatăl lui i-a şezut înainte, ru- 
gându-1 
Domnul şi împăratul Atotveacul. 

16. Aceste vorbe dar le grăi tatălui fiul cel 
mâniat: 

„Atâta vreme am de când voii Tale mă supun 
Şi poruncilor Tale mereu m-am prins slujbaş 
Şi cu nici un chip eu nu m-am abătut 
Ştii - numai de n-aş spune! - că-i adevărat. 
Şi pentru toate-aceste munci, o dată nu mi-ai dat , 
Ca unui fiu al Tău, măcar si-un mieluşel 

Şi m-ai lăsat lipsit şi chinuit, 
In arşiţe cumplite şi-n gerurile iernii, 
Doar voii şi puterii Tale să le fiu pe plac. 
Dar, iată, pe cel ce-acum s-a-ntors de la fărădelegi 
Deplin Tu l-ai cinstit şi preamărit, 
Stăpâne şi al veacurilor Domn. 

17. Cum ai văzut pe acest fiu al Tău, 
Care-avutul Ţi-a mâncat cu desfrânate, 
Pe dat-ai junghiat viţelul 

Când trebuia, cum pricep, Tu să-1 învinuieşti, 

Măcar prin vorbe, şi să-1 cerţi 

Şi de la dânsul faţa să-Ţi întorci 

Dar, nu, Tu chiar pe loc pe dânsul l-ai primit 

L-ai miluit, şi chiar de la-nceput l-ai îmbrăţişat, 

In bogat veşmânt l-ai împodobit 

Şi l-ai preamărit, dăruindu-i inelul 

Şi piciorul i l-ai încălţat în sandale: 

Ospăţ bogat, de sărbătoare, ai făcut 

La care Ţi-ai chemat prietenii toţi, 

Atâta cinste-ai dăruit 

Celui căzut, celui ce s-a întors la Tine, 

Stăpânul şi-al veacurilor Domn. 

18. Numai ce-a auzit Tatăl pe fiul Său astfel 
vorbindu-i, 

îndată i-a răspuns cu multa Lui blândeţe: 

„Pleacă-ţi urechea Ta şi-ascultă pe tatăl Tău. 

Tu cu mine eşti, căci de Mine nicicând nu te-ai 

lipsit, 

Tu nu te-ai despărţit de Biserica Mea, 

Ci pururi lângă Mine, cu îngerii Mei dimpreună, 

La dreapta Mea te afli. 

Dar acesta plin de ruşine-a venit, 

Gol şi lipsit de frumseţe, striga: 

„Miruieşte -mă, tată, am păcătuit 

Şi mă rog, care-am greşit înaintea Ta, 

Primeşte-mă ca pe-un argat şi hrăneşte-mă, 

Ca un de oameni iubitor, 

Stăpâne şi-al veacurilor Domn. 

19. Fratele tău a strigat: „Mântuieşte-mă, sfinte 
Părinte!" 

Ce oare-aveam să fac, auzindu-i acestuia gemetele, 

Cum puteam să nu-1 miluiesc şi să-1 mântui 

pe care l-am hrănit şi-atâta l-am plâns? 

Te iau pe tine judecător cel care-acum 

Mă-nvinuieşti, 

Fii drept, copile, care Mă acuzi, 

Fii tu judecătorul Meu 

Căci Eu care pururi Mă bucur pentru iubirea de 

oameni, 

Cum voi putea fi, dar, neomenos? 

Pe care mai 'nainte l-am creat, cum nu-1 voi milui 

Şi cum nu-1 voi acoperi de mângâieri pe cel 

care se pocăieşte? 

Mâinile Mele l-au plăsmuit pe fiul Meu pe 

care Eu l-am miluit, 

Stăpânul şi-al veacurilor Domn. 

20. Pricepe ce-acum îţi spun, fiule, cele ce am, 
ale tale sunt toate, 

Aceluia am vrut să-i dau dintr-ale Mele neîmpuţi- 
nate bunătăţi 

Şi neîmpuţinat rămâne ceea ce tu ai din belşug. 
Căci nu dintre acelea luând am dat fratelui tău, 
Ci din comoara mea am dăruit aceluia, 

Căci Unul sunt pentru-amândoi Creator şi Părinte 

preabun, 

De oameni iubitor şi multmilostiv; 

Pe tine te preţuiesc, copile-al Meu, 

Fiindcă tu pururea m-ai iubit şi m-ai slujit statornic; 

Aceluia îi arăt aceeaşi dragoste, căci el, 

In toată fapta pocăinţei stăruie cu tărie 

Deci şi tu ar trebui cu ceilalţi la un loc să te 

bucuri, 

Pe toţi eu i-am chemat, 

Domnul şi Stăpânul Atotveacul. 

21. Dimpreună cu toţi, o fiul meu, cu cei la 
ospăţ chemaţi 

Bucură-te şi tu şi cântă-mpreună cu îngerii, 

Căci fratele tău s-a pierdut şi-a fost aflat, 

Acesta mort era şi când nu mai era nădejde a 

înviat." 

Acestea auzindu-le, fu încredinţat 

Şi se bucură-mpreună cu fratele său 

Şi-acestea le cântă zicând: 

„Strigaţi toţi cu mare glas, 

Că fericiţi sunt cei cărora s-au iertat păcatele 

Şi fărădelegile lor toate au fost acoperite şi 

şterse. 31 

Pe Tine Te binecuvântez, o, Iubitorule de oameni, 

Care l-ai mântuit şi pe fratele 

Tu, Doamne şi-Mpărate Atotveacul. 

22. Fiule şi Cuvinte al lui Dumnezeu, Creatorul 
tuturor, 



31 Temă din Psalmul 31:1: „Fericiţi cei cărora li s-au iertat fărădelegile 
şi păcatele lor au fost acoperite şi şterse" 

Noi Te rugăm, cerându-ţi, nevrednicii robii 

Tăi: 

Miluieşte-i pe toţi care pe Tine Te cheamă, 

Cruţă pe cei păcătoşi ca pe fiul cel risipitor, 

Primeşte-i la Tine şi-i mântuieşte după mare 

mila Ta, 

Pe cei care la tine se întorc în pocăinţă, împărate, 

Strigând: „Am păcătuit!" 

Dă-ne nouă lacrimi ca desfrânatei 

Şi iertare de păcate şi ca pe vameşul miruieşte - 

ne pe toţi 

Cu rugăciunile Născătoarei de Dumnezeu, 

Ca părtaşi cinei Tale 

Să ne arăţi şi pe noi, ca pe fiul risipitor 

Tu, Doamne şi împărate Atotveacul. 



IMNUL CELOR 10 FECIOARE 



Introducere 

Tema nunţii mistice, ca întâlnire a sufletului sau 
Bisericii cu Mirele împărat Hristos cunoaşte la sfântul 
Efrem Şirul două mari dimensiuni: una priveşte nunta în 
contextul istoric, bine determinat, al fiecărui suflet, indi- 
vidual, personal, şi în acest caz, accentul cade pe realitatea 
nunţii ca realizabilă în viaţa de aici, în „idealul ascetic", 
încă de pe pământ, în unirea euharistică cu Mirele ceresc; 
altă imagine are în vedere eshatonul, dimensionarea escha- 
tologică a nunţii care va avea loc la cea de-a doua venire a 
Mântuitorului. în acest caz, imaginea nunţii este asociată 
cu înfricoşătoarea Judecată. Imagistica nunţii, prezentă 
încă din Biblie, atât în Vechiul Testament, cât şi în cel 
Nou, este foarte bogată şi variată, mai ales, dacă ne gândim 
la Cântarea Cântărilor al cărei limbaj nupţial descrie tainica 
unire a sufletului cu Dumnezeu, a poporului lui Israel cu 
Dumnezeu şi, în fine, a Bisericii cu Hristos. 32 Sfântul Roman 
Melodul urmează şi el aceleiaşi tâlcuiri, în acest imn dedicat 
pericopei evanghelice a celor zece fecioare. Iatacul de 
nuntă în care intră miresele cele vrednice de Mirele ceresc 
închipuie împărăţia cerurilor. Luminânda din săptămâna 
Patimilor, „Cămara Ta Mântuitorule, o văd împodobită..." 



32 Termenul gnona este deosebit de important în vocabularul religios 
al Sfântului Efrem, el se poate referi la împărăţie în dimensiunile ei 
eschatologice sau se poate referi la împărăţie ca realizată sau 
realizabila aici, pe pământ de către fiecare în parte, Sebastian Brock. 
op. cit., p. 127. 

se insinuează subtil chiar de la început, în Proimionul al 5- 
lea, în vreme ce întreaga desfăşurare a poemului re- 
prezintă (în sensul pe care Gadamer îl atribuie acestui 
cuvânt-repraesentatio, adică a face prezent ceea ce este 
absent, a traduce in actu un model sau o imagine) scena 
Judecăţii de Apoi. Puternica forţă de sugestie a unor 
imagini preluate fie din Biblie, fie din tâlcuirile Sfinţilor 
Părinţi la pericopă, este toată îndreptată spre minuţioasa 
„reconstituire", dacă putem spune aşa, a realităţii Judecăţii 
de apoi. De aici, în pofida simbolismului şi a gesturilor 
simbolice, regăsim o extremă preocupare şi predilecţie 
pentru concret, pentru descrierea cât mai nuanţată şi mai 
precisă a judecăţii viitoare. La acest pragmatism al ima- 
ginilor simbolice, ce urmăreşte conştientizarea de către cititor 
a realităţii concrete a Judecăţii de Apoi, se adaugă impresionante 
tablouri al învierii de obşte, surprinse cu acelaşi înfricoşător 
realism. Ridicarea din groapă a trupurilor, ca dintr-un pat de 
nuntă, la sunetul trâmbiţei Arhanghelului Mihail, deşi nu este 
descrisă cu aceeaşi amănunţime, aproape medicală, ca în cazul 
învierii lui Lazăr, are totuşi o mare forţă de sugestie prin aluziile 
subtile la Vedenia oaselor uscate a lui Iezechiel, 37:2, 6-15: 
,iată, Eu voi face să intre în voi duh şi veţi învia. Voi pune pe 
voi vine şi came va creşte pe voi, vă voi acoperi cu piele, voi 
face să intre în voi duh şi veţi învia". Nu mai puţin impre- 
sionantă este surprinderea momentului de cumpănă di- 
naintea venirii Mielului, când drepţii şi păcătoşii aşteaptă, 
cutremuraţi, Judecata Mântuitorului. Textul urmează aici 
în dublu sens ascendent-împărăţia cerurilor, descendent iadul. 
Plângerea fecioarelor nebune lăsate în afara cămării de nuntă 
a Mirelui stârnesc replica Mântuitorului care justifică izgonirea 
fecioarelor nebune, arătând în acelaşi timp chipul Judecăţii 
finale, sau mai curând „criteriul ei": „iubirea de Dum- 
nezeu, manifestată ca iubire de oameni şi de aproapele. 
Aceasta va fi oglinda tuturor faptelor noastre din viaţa cea 

vremelnică, dragostea, a cărei faptă de căpetenie este 
milostenia. „Când Hristos va veni să ne judece, care va fi 
criteriul judecăţii Lui? Parabola ne răspunde: iubirea... (...) 
Parabola Judecăţii de Apoi ne vorbeşte despre iubirea creştină" 
care este, spune în continuare Alexandru Schmemann, 
o rază, o manifestare a împărăţiei lui Dumnezeu" 33 . Icoana 
sau chipul îngeresc al milosteniei pe care-1 zugră-veşte 
Sfântul Roman Melodul ne înfăţişează această virtute 
personificată, străbătând toate cerurile, fără împie-dicare, 
este virtutea care stă înaintea tronului dumnezeirii, singura 
virtute care nu are nevoie de mijlocitori la Dumnezeu. 



33 Alexandru Schmemann, Postul cel Mare. Bucureşti: Univers 
enciclopedic. 1995, pp. 26-27 et passim. 



Imnul celor 10 fecioare 34 

Proimion I 

Pe Mirele Cel veşnic, fraţilor 35 , II vom iubi 36 



34 Sfânta zi de Marţi a săptămânii Patimilor, glas 4, idiomelos. 

35 <xSeĂ(f)Ol Imnul se deschide ca în Epistolele Sfintului Pavel, cu 
apelativul, fraţilor, care aminteşte de lectura apostolului". Faptul este 
semnificativ pentru că indică importanţa pe care Sfanţul Roman 
Melodul o acorda propriilor imne, dar mai ales dependenţa lor de 
contextul liturgic. Ele reprezentau tâlcuiri la Evangheliile citite în 
cadrul Sfintei Liturghii şi după cum presupune şi editorul francez ele 
aveau valoarea unor Cazanii sau cateheze. De aceea aceste imne 
trebuie privite în contextul tradiţiei omiletice a primelor veacuri 
creştine. Pe de altă parte, extrema lor simplitate pare a indica faptul că 
aceste imne erau destinate unui public relativ modest. Ele erau cântate 
de la strana Bisericii Născătoarei de Dumnezeu din cartiereul Cyr din 
Constantinopol, care era o biserica de mir. Forma versificată nu împie- 
dică încadrarea Imnelor lui Roman Melodul în tradiţia omileticâ, 
având în vedere că înaintaşul său celebru, sfântul Efrem Şirul a folosit 
aceeaşi structură în Omilia eis tin pornin, despre care am vorbit mai pe 
larg în Imnul femeii păcătoase. 

36 Cântăreţul la strană va recunoaşte cu uşurinţă troparul celor 10 
feciore care se cântă după întâia Catismă la Utrenie la Denia de Luni 
seara: „Pe Mirele, fraţilor, să-L iubim, candelele noastre să le îngrijim, 
în virtuţi strălucind şi în credinţă dreaptă; ca să intrăm împreună cu 
Dânsul la nuntă gătiţi, cu fecioarele cele înţelepte ale Domnului. Că 
Mirele, ca un Dumnezeu, dă tuturor în dar cunună nestricâcioasă" 
Triodul, op. cit. p. 486, slujba de marţi seara din Săptămâna Patimilor. 
Desigur, nimeni nu mai menţionează la canoane faptul că aproape 
toate condacele şi troparele cântărilor aparţin lui Roman Melodul. Ele 
au fost preluate ca atare şi desprinse din aceste imne, şi apoi asimilate 
în corpusul tipiconal. In unele cazuri chiar şi dezvoltarea dramatică este 
preluată cu mici prelucrări, cum am văzut în cazul Imnului învierii lui 

Gătindu-ne candelele noastre, strălucind prin 
toată fapta bună 

Şi prin dreapta credinţă, pentru ca şi noi, ca 
fecioarele cele înţelepte, 
La venirea Domnului 

Pregătiţi să intrăm împreună cu El în cămara de 
nuntă, 

Căci Atotmilostivul în dar dăruieşte ca un Dum- 
nezeu 
Nestricăcioasă cunună. 

Proimion II 

Mirele Mântuirii, nădejdea celor ce pe Tine Te 

preamăresc, 

Hristoase Dumnezeule, 

Dăruieşte-ne nouă, celor ce-Ţi cerem Ţie 

Ca fără de prihănire să aflăm în cămara Ta de 

Nuntă, ca şi fecioarele cele înţelepte, 

Nestricăcioasă cunună . 

Proimion III 



Lazăr. Ceea ce ne apare demn de semnalat este faptul că deşi multe din 
aceste dramatizări provin direct din Sfântul Efrem Şirul cum este cazul 
Imnului femeii păcătoase, totuşi tradiţia de strană a preferat expresia 
mai conccentrată a sfântului Roman, mai degrabă decât stilul mult 
mai elaborat şi mai intens liric al Sfântului Efrem. Menţionăm totuşi că 
traducerea noastră nu urmează fidel tradiţia de strană, deci aceste imne 
pe care le-am adecvat mai mult percepţiei moderne se adresează 
esenţialmente unui public mai larg decât cel strict limitat la tradiţia de 
strană şi care, mai mult sau mai puţin conştient de autorul lor, cunoaşte 
bine aceste cântări. Totuşi, precum se poate vedea, traducerea noastră 
păstrează destul de fidel textul grecesc. 

In partea cea de-a dreapta, Hristoase, la cea de- 

a doua-a Ta venire, 

Când vei şedea - Dumnezeu - pe înfricoşatul 

tău scaun, Stăpâne, Iubitorule de oameni, 

Mă rog, nu mă ruşina pe mine atuncea în faţa 

tuturor 37 

Proimion IV 

Suflete-al meu, următor al celor înţelepte 

fecioare fii, 

Osârduindu-te către dragostea lor cea plină de 

milă, 

Cu pocăinţ-acum strigă: 

„Tuturor dăruieşte, Hristoase, 

Nestricăcioasa cunună". 

Proimion V 

„Cămara cea de nuntă este împodobită, suflete 

nenorocit, 

Până când în patimi vei cheltui viaţa ta 

Şi nu te vei osteni ca să primeşti cu fecioarele 

cele înţelepte 

Nestricată cunună? 

Proimion VI 



37 Multe din rugăciunile Sfântului Roman Melodul nu mai sunt 
versuri originale, ci de multe ori, textele apar compilate cu alte 
rugăciuni sau mici versete din textele liturgice consacrate. Acest vers, 
de pildă pare inspirat din Canonul de pocăinţă către Domnul nostru 
Iisus Hristos, iar Proimionul al V-lea pare să dezvolte o temă din 
luminânda Săptămânii patimilor „Cămara Ta Mântuitorule..." 

Astăzi timpul faptelor bune ni se arată 

Şi la porţi - Judecătorul 38 : 

„Să nu ne întristăm, ci mai vârtos postind, 

Să-I înfăţişăm lacrimile, pocăinţa şi milostenia, 

Strigând: „Am greşit mai mult decât nisipul mării, 

Ci iartă-ne tuturor, Ziditorule a toate, 

Ca şi noi să avem nestricată cunună. 

1. Auzind pilda celor 10 fecioare din Evanghelie 
In uimire rămân 39 , de gânduri şi cugete 



38i 



Urmând tradiţiei, Sfântul Roman Melodul tâlcuieşte Evangheliile 
celor 10 fecioare în contextul Judecăţii de Apoi. Aceeaşi dimensiune 
eschatologică a acestei pilde este prezentă şi în opera hermeneutică a 
Sfântului Efrem Şirul, Diatessaron de unde pare să se fi inspirat 
direct şi Sfântul Roman Melodul, cf. Sebastian Brock, Sfântul Efrem 
Şirul. op. cit., pp. 126-139, cap. „Cămara de nuntă a inimii". Tot de la 
Sfântul Efrem Şirul împrumută şi echivalenţa „cămara de nuntă - 
împărăţia cerurilor", valorizând aceeaşi viziune a eshatonului. Inter- 
pretarea sfântului Roman, mai atentă la detaliile evanghelice, contex- 
tualizând pilda eschatologic, construieşte imaginea sau chipul, atât de 
plastic, al învierii celei de obşte, compilând aceeaşi simbolistică nup- 
ţială cu imagistica viziunii lui Iezechiel. 

39 în original, e^eaxr|V ed. Fr.: „je reste stupefait", rămân uimit. 
Textul grec însă este mult mai adânc decât poate reda o traducere lite- 
rală. Verbul folosit de melodul grec înseamnă" a ieşi din, fiind un 
compus al verbului e^eaxr|V. Verbul este frecvent tradus, prin a-si 
ieşi din sine, a se minuna sau ecstazia. Verbul este foarte sugestiv 
pentru a reda starea de uimire în faţa textului evanghelic, nu este vorba 
despre o simplă mirare, o simplă admiraţie, precum s-ar crede la prima 
vedere; autorul apelează la acest verb care presupune un anumit gen 
de trăire duhovnicească, o ieşire din sine, ekstasis, numai că, în cazul 
de faţă, ekstasis nu este doar o cădere în exstaz, contetmplativ, ci ne 
aflăm la un anumit stadiu al tâlcuirii alegorice, la însuşi momentul în 
care spiritul cititorului este trezit, provocat la interpretare, este scos 
adică din firescul diegezei, al povestirii, al discursului literal pentru a 
fi proiectat în desfăşurarea lăuntrică a textului, cea care urmează 
duhului, minţii ascunse a textului. Ne aflăm aşadar într-un fel de 

ektasis hermeneutică la care suntem, se pare, conduşi de însuşi textul 
Evangheliei care prezintă, la nivel literal o contradicţie. Or, tocmai 
această contradicţie este cea care cheamă, incită sau poate, mai mult, 
constrânge spiritul la exegeză, la tâlcuire, configurând la acest nivel 
funcţia hermeneutică a textului. Ocurenţa unei contradicţii: "respin- 
gerea celor 5 fecioare de către Atotmilostivul Dumnezeu predispune şi 
impune spiritului ridicarea la un nivel superior, al captării sensului 
interior, profund al textului. Cu două secole mai devreme, Origen avea 
primul să formuleze, intuindu-1, însuşi principiul fundamental al 
exegezei alegorice creştine sau cel puţin, mobilul ei: "Orice contra- 
dicţie în planul literal îşi găseşte soluţia, decriptarea în planul alegoric, 
spiritual prin tâlcuire. Mai mult decât atât, tot Origene este primul care 
stabileşte sau mai degrabă postulează, principiul ineranţei biblice. 
Biblia nu poate greşi şi tot ceea ce este în Sfânta Scriptură contra- 
dictoriu, paradoxal, inexact, ambiguu sau fals trebuie tâlcuit duhov- 
niceşte, trebuie înţeles într-un sens spiritual, în acord cu mens divina a 
textului, adică cu intenţia autorului. Aceste contradicţii biblice au 
menirea de a face mintea umană să se ridice de la înţelesul cel 
pământesc, material al literei la realitatea transcendentă pe care litera 
o reprezintă în chip nedesluşit şi nedesăvârşit. Orice contradicţie de 
acest fel scoate mintea din fâgaşuul discursiv obişnuit pentru a o 
redirecţiona spre o realitate mai puţin accesibila expresiei comune: 
pronia dumnezeiască sau mintea sau scopos-ul dumnezeiesc, lăuntric 
al textului sau. pentru a folosi unul din termenii sfântului Roman 
"puterea ascunsă" -8'bvajJ.iv a textului sacru.. Acest principiu de 
lectură contemplativă apare încă şi la Sfântul Dionisie Areopagitul şi la 
sfăântul Maxim Mărturisitorul. Astfel Sfinţii Părinţi ai Bisericii sunt şi 
părinţii hermenuticii, ei formulând principii exegetice necontestate 
până astăzi. Această stare "ecstatică " a interpretării, ce implică ieşirea 
din sine atât a cititorului cât şi a textului însuşi a fost formulată axiomatic de 
către Schleiremacher, părintele hermeneuticii moderne: "Acolo unde 
există ambiguitate, acolo există interpretare". Acest adagiu herme- 
neutic modern ne aduce aminte bine de celebrele Ambigua ale 
Sfântului Maxim Mărturisitorul - un tratat care tâlcuieşte tocmai 
aceste situaţii ekstatice ale Cuvântului dumnezeisc revelat în Sfânta 
Scriptură. Cât despre cititor el este cuprins în această dinamică a 
textului şi purtat către captarea mesajului dumnezeiesc şi unirea 
euharistică cu Cuvântul dumnezeiesc ca stadiu ultim al lecturii şi 
tâlcuirii-a«flgog/a.. Astfel sensul divin al Scripturii se revelează pro- 

Frământându-mă: 

Cum toate cele zece fecioare au dobândit 

Virtutea fecioriei celei fără de prihană 

Şi cum pentru cinci dintre ele 

Fără de rod s-a făcut osteneala? 

Pe când celelalte străluceau cu lumina iubirii de 

oameni; 

Şi de aceea, pe ele Mirele la Sine le cheamă 

Şi cu bucurie le duce în cămara de nuntă, 

Când cerurile se deschid şi celor drepţi împarte 

Nestricăcioasa cunună. 

2. De aceea şi noi căutăm în această sfântă 

Evanghelie 

A celor 10 fecioare, harul şi tâlcuirea cea după 

virtute 40 -a pildei 



gresiv , după măsura vârstei duhovniceşti a fiecărui cititor în parte: Iată 
definiţia ei latină a unui scriitor ortodox din veacul al Xll-lea "Litera 
gesta docet/Quid credas allegoria/ quid agas, tropologia/Quo tendas, 
anagogia". Revenind la Sfântul Roman, denumirea pe care o dă 
sensului anagogic al textului priveşte tocmai această mişcare a sufle- 
tului în direcţia dorită de duhul textului, aceasta este "puterea ascunsă" 
de care vorbeşte Sfântul Roman Melodul, în directă descen-denţâ 
efremiană:"Nu la veşmântul cuvintelor /trebuie să privim/ci la puterea 
ascunsă în cuvinte"(Eccl. 28,17, in Sebastian Brock , op. cit. p. 167). 

40 In gr, termenul TpbttOQ care în greceşte înseamnă mod, cale, fel 
caracter, modă, mod de viaţă s-a specializat cu referire la tâlcuirea 
duhovnicească desemnând lectura morală, degajarea sensului moral, 
„tropologic " al textului neavând un corespondent ferm ca termen 
tehnic în limba română l-am tradus prin perifrază „tâlcuirea cea după 
virtute-a pildei". Analiza sau exegeza tropologică desemna nivelul 
secund de analiză, şi anume sensul moral care este cel imediat 
folositor, fiindcă are menirea de a întoarce sufletul (xpenco) din păcat 
la pocăinţă, la Dumnezeu. Este nivelul textului superior nivelului 
literal "al istoriei" nude, dar este doar o treaptă transitivâ şi inter- 
mediară, în sensul că întoarcerea de la păcat la virtute, prin puterea 

Căci pentru noi toţi este pildă de nestricăcioasă 

nădejde 

Căci astfel se face lucrătoare 

Orişicare de Dumnezeu inspirată Scriptura 41 

Şi, căzând la picioarele lui Hristos, să strigăm 

cu-nsufieţire: 

Doamne şi Stăpâne, Iubitorule de oameni, 

Dă tuturor cunoştinţa 42 , călăuzeşte-ne pe noi 

spre poruncile Tale, 

Ca să cunoaştem împărăţiei calea. 

Căci pe aceasta însetăm noi să urmăm, 

Ca să dobândim nestricăcioasă cunună. 

3. Prin această credinţă şi prin Evanghelie, 43 
Cei mai mulţi dintre oameni 
însetează să intre în împărăţia lui Dumnezeu 
Şi tot pentru aceasta se străduiesc să păstreze 
virtutea fecioriei, 



ascunsă, a „Cuvântului dumnezeiesc, devine lucrătoare în chip cores- 
punzător stării duhovniceşti a sufletului cititorului. Pentru aceasta se şi 
vorbeşte despre relaţia personală ipostatică a Cuvântului lui Dum- 
nezeu angajându-se într-o dinamică şi o dialectică de tip special, implicând 
deopotrivă omul şi Duhul Sfânt sălăşluit în Cuvânt. 

41 Adică numai în lumina sensului duhovnicesc a „acestei Puteri 
ascunse", harul Scripturii devine lucrător, de folos. 

42 Tâlcuirea duhovnicească a Scripturii este rezervată doar celor aleşi 
şi desăvârşiţi, care au ajuns la limanul nepâtimirii, fiind uneori cores- 
pondenta a teologiei celei mai înalte şi a contemplaţiei. Nu oricui îi 
este îngăduit să tâlcuiască din Sfintele Scripturi, aceasta este o harismâ 
sau un dar special al Duhului Sfânt, de aceea ea este numită aici de 
Sfântul Roman „cunoştinţă" şi întocmai ca şi la Sfântul Dionisie 
Areopagitul, apropierea de Scriptură în vederea tâlcuirii se face numai 
cu o rugăciune către Mântuitorul pentru a ne trimite nouă cunoştinţa. 

43 în Evanghelie, se înţelege ca mod de viaţă, ca o conformare a 
petrecerii noastre poruncilor lui Hristos. 

Se nevoiesc postind - lucrarea celei mai mari 
virtuţi în viaţă, 44 

La rugăciune sunt de râvnă plini, iar dogma ne- 
ştirbit o păzesc 

Dar acestora le lipseşte iubirea de oameni 
Şi-astfel tot restul se vădeşte zadarnic, 
Căci oricare din noi, neavând milostenia, 
Nici nu primeşte cununa nestricăciunii. 

4. Dacă oarecari corăbieri sunt înzestraţi cu de toate, 
Dar de pânze-s lipsiţi, 

Nu vor putea vreodată ţine calea cea dreaptă pe 

mare. 

S-abate atunci din drum corabia 

Şi se-mpotmoleşte 

Şi nici iscusinţa cârmaciului şi nici a vâslaşilor 

n-o supune. 

Aceasta spre pildă o au toţi cei ce mânecă spre- 

mpărăţie 

Şi dac-şi umplu-ncărcătura cu virtute 

Dar de milostenie-s deşerţi, 

La limanul cel ceresc ei nu vor arunca ancora, 

Nici se vor încununa cu nestricăcioasa cunună. 

5. Judecând milostenia drept cea mai înaltă 
virtute 



44 Textul este până la sfârşitul strofei ironic, autorul luând în 
derâdere postul nelucrător care vine din slava deşartă, postul de dragul 
postului, fariseic, condamnat de Sfinţii Părinţi ca demonic, fiind o 
lucrare doar pentru sine, neîmpărtăşitâ. Sfântul Roman îl numeşte 
ironic „cea mai mare virtute. Lucrarea postului este cu adevărat cea 
mai mare lucrare atunci când este încununata de milostenie; numai 
milostenia este cea care dă întreagă măsura faptei bune şi o discerne de 
faptele slavei deşarte. 



60 Sfântul Roman Melodul 

Cel Ce judecă toate 

Pe oameni i-a înzestrat cu ea, învăţându-i 
pilda: 

Pe cele cinci fecioare care-au luat cu ele 
untdelemn, 
înţelepte le-a numit, 

Dar nebune - pe cele care făr'untdelemn au 
călătorit. 

Şi-1 auzim pe sfântul Matei tâlcuind puterea 45 - 
acestei pilde, 

Dar nepotrivit îmi pare cuvintele acestei Evan- 
ghelii să repet 

In faţa unora care deja cunosc Scripturile. 
Să desluşim deci mai curând scopos-ul ei 
Ca să dobândim nestricăcioasă cunună. 

6. Adâncă este învăţătura pildei 



4J 



.„puterea pildei. Pentru a desemna sensul duhovnicesc al 
Scripturii, sfântul Roman Melodul foloseşte, pe lângă alţi termeni, şi 
pe cel de Sbvocuiv, putere. Este vorba despre o concepţie veche de 
dată şi expresie evanghelică. " Şi toate neamurile se uimeau de puterea 
acelei învăţături noi, fiindcă avea cuvânt cu putere multă". Această 
viziune priveşte logosul divin ca putere creatoare şi lucrătoare în lume. 
In această perspectivă, Evanghelia este nu numai o epifanie a Cuvân- 
tului lui Dumnezeu, ci reprezintă însăşi energia acestui Cuvânt dumne- 
zeiesc. Regăsim această concepţie şi în opera lui Efrem Şirul şi este cu 
putinţă ca Sfântul Roman să o fi împrumutat de la Sfântul Efrem Şirul. 
Cf. Sebastian Brock. Efrem Şirul. Ochiul luminos. Viziunea spirituală 
a lumii la Sfântul Efrem Şirul. Ed. Deisis, Sibiu 1988, p. 75. La sf. 
Efrem Şirul, această „putere ascunsă" se referă la puterea de semnificare 
infinită şi la puterea de simbolizare plurivalentă a cuvântului biblic a cărui 
alegorie este dată chiar în Evanghelia bobului de muştar care creşte în 
ramuri nenumărate în care se adăpostesc nenumărate păsările cerului. 
Cf. Pier Cesare Bori: L ' inter pretation infinie. Essai sur l 'hermeneutique 
des Peres de l'Eglise. Editions du Seuil, Paris, 1981. 

Cale şi călăuză a toată filantropia şi-a toată 

umilinţa, 

înălţând cugetul 46 , îl îndreptează, 

Iar pe conducătorii poporului îi deprinde mila 

Căci precum şi-ar zidi cineva preastrălucită 

casă 

şi-mpodobind-o, de n-ar acoperi-o cu acoperiş, 

Zadarnică-i rămâne osteneala. 

Deopotrivă, cel ce pe sine se zideşte virtuţilor 

casă, 

De nu-şi va pune milostenia acoperiş pentru 

celelalte, 

'Năruie toată lucrarea 

Şi-astfel nu dobândeşte nestricăcioasa cunună. 

7. Lesne putem vedea „cugetul" 47 acestei dumne- 
zeieşti Evanghelii 



46 



înălţarea minţii, este vorba despre ultima treaptă a tâlcuirii 
duhovniceşti, atunci când cugetul transcende toate tâlcuirile sau 
treptele anterioare ajungând la desăvârşita unire a minţii cu mintea 
Evangheliei: anagogia. La această treaptă, sufletul atinge teologia, 
intră în întunericul dumnezeiesc cel supraluminos şi dobândeşte "mintea 
sau cugetul lui Hristos." Strofa care urmează descrie o astfel de înăl- 
ţare a minţii, o contemplare în duh a realităţii învierii. Limbajul 
specific contemplării este nuanţat exprimat. 

4 J Acest vers sintetizează însuşi principiul sau temeiul tâlcuirii 
duhovniceşti, cunoscută sub numele generic de exegeză alegorică: 
anume că persoana Mântuitorului constituie aprioric sensul şi/sau 
scoposul, cugetul, puterea, modul de a fi, ethosul oricărui text scrip- 
turistic, astfel încât, mai mult sau mai puţin ascuns, acesta era orientat 
spre Hristos sau spre lucrarea Lui - mântuirea oamenilor pentru care a 
venit în lume luând trup. în această perspectivă, Hristos este ade- 
văratul tâlcuitor, pentru că El era Cel Ce dezvăluia, descuia ceea ce era 
exprimat învăluit, criptic în Vechiul Testament sau în făptura creată. 
Hristos este Cel ce ridică vălul ce acoperea faţa lui Moise. Pentru 
sfântul Efrem Şirul, acest Hristos ascuns în simboale, adică în taine, 

scripturistice sau naturale, El este „marea" sau oceanul în care se 
revarsă miile de simboluri şi tipuri ale Vechiului Testament şi ale 
teologiei naturale (apud S. Brock, op. cit. p. 75). Termenul de „minte" 
a dumnezeieştii Scripturi, desemnând sensul alegoric duhovnicesc 
ascuns, învăluit sub nuda littera, este la fel de vechi ca şi exegeza 
alegorică. Mintea Scripturii este mintea lui Hristos. O tâlcuire mai 
veche, de care, se pare, sfântul Roman nu era străin, vorbea de o 
kenosiş a lui Hristos - Cuvântul în Scriptură, văzută ea însăşi în chip 
simbolic, ca identitate personală, având minte (alegoria), suflet 
(tropologia, ethosul) şi trup (litera). Acelaşi lucru îl găsim şi la Sfântul 
Efrem care vorbeşte despre aceeaşi situaţie analogică, în care Scriptura 
se substituie prin Creaţia văzută (pentru sfântul Efrem, Scriptura şi creaţia 
sunt „martorii" lui Hristos -formula va circula şi în Apus, „testimonium 
mundi", (cf. Sfântul Grigorie cel Mare. X Homiliae in Iezechielem): 
„Creaţia dă naştere lui Hristos în simboluri, aşa cum Fecioara Măria I- 
a dat naştere în trup. (Sebastian Brock. op. cit. p. 75 et passim.) Mai 
mult, asumarea de către Dumnezeu a unui limbaj alegoric, cel al 
Sfintei Scripturi, corespunde aceleiaşi kenosis, întrupări. Astfel, El s-a 
apropiat de noi, oamenii prin ceea ce ne este propriu: prin trup şi a 
vorbit cu noi, îmbrăcând numirile noastre: „El S-a apropiat de noi prin 
ceea ce este al nostru/ S-a îmbrăcat în limba noastră, ca să ne poată 
îmbrăca pe noi în vieţuirea Sa. El a cerut chipul nostru şi S-a îmbrăcat 
cu el /şi apoi a vorbit cu starea noastră pruncească /ca un tată cu copiii 
Săi." Este deci un fel de kenoză în Cuvântul Scripturistic a lui 
Dumnezeu: „Dumnezeu trebuie să coboare la nivelul de jos, cel al 
umanităţii, adresându-se acestei umanităţi în termenii şi limbajul 
proprii ei. Şi în al doilea rând, întregul scop al acestei coborâri divine 
în limbajul uman e acela de a atrage întreaga umanitate sus la 
Dumnezeu" (Sebastian Brock. op. cit. p. 81). Este interesant că sfântul 
Roman cunoaşte această tradiţie hermeneutică şi regăsim la el întreagă 
această terminologie, care are în spate o adevărată hermeneutică a 
textului sacru. E posibil ca terminologia sfântului Roman să fie 
moştenită direct de la Efrem Şirul care, la rându-i, o avea de la părinţii 
Capadocieni, cu atât mai mult cu cât limbajul alegoriei hermeneutice 
se specializase deja în timpul lui Roman Melodul şi era deja bine fixat 
terminologic, termenii exegezei alegorice sunt încă de timpuriu un fel 
de „common knowledge" asimilaţi ştiinţei sacre a textualismului sfinţilor 
Părinţi. Mai mult încă, sfântul Maxim Mărturisitorul foloseşte aceeaşi 
comparaţie a Scripturii ca om în Capitolul al Vl-lea al Mystagogiei: 
Sfânta Scriptură, privită toată deodată, este ca un om, care are 

Dacă tindem ochii cei priveghetori ai minţii 

către Hristos 

Să ne închipuim deci că vedem cu ochii sufletului 

învierea cea de obşte 

Pe Hristos Mântuitorul arătându-Se în slavă 

Domnul tuturor 

Cel Ce şi acum împărăteşte ca un Domn şi Stăpân a 

toate 

Iar cei ce nu mărturisesc aceasta, de stau împotrivă, 

Văpaia focului veşnic pe toţi la un loc îi va arde 

Căci nimeni atunci nu va mai putea fi potrivnic 

Când El va împărţi nestricăcioasa cunună. 

8. Ştim deci cu toţii: precum un glas, trâmbiţa, fără 
de veste, 

Va răsuna prin înger 
Şi pe morţii cei din veac va ridica - 
Pe cei care-L aşteaptă pe Hristos, 
Mirele cel minunat, Fiul lui Dumnezeu 
Şi Dumnezeul nostru Cel fără de-nceput. 
Când se va face strigare, fără de veste, toţi II 
vor întâmpina. 

Şi cei care au gata candelele lor hrănite cu unt- 
delemn, 

Mânecând, vor intra împreună cu Mirele 
Moştenitori ai împărăţiei cerurilor, 
Căci acestora credinţa cea încununată de fapte 
Va dărui cu dreptate nestricăcioasa cunună. 



Testamentul Vechi drept trup, iar pe cel Nou drept suflet duh şi 
minte ; sau istoria literală a întregii Sfinte Scripturi, a celei Vechi şi 
Noi, fiind trupul, iar sensul celor scrise şi scopul spre care tinde acel 
sens, fiind sufletul" Sf. Maxim Mărturisitorul, Mystagogia. Editura 
Institutului Biblic şi de Misiune al Bisericii Ortodoxe Române, Bucureşti, 
2000. pp. 25-26, 

9. Milostenia covârşeşte toate celelalte virtuţi - 
Cea una cu adevărat mai strălucită-ntre toate, 
Iar la Dumnezeu, ea singură 

Mai presus de toate celelalte bune fapte este 

întocmită; 

Ea văzduhul uşor îl străbate şi se înalţă 

Mai presus decât va fi soarele şi decât va fi 

luna 

Şi fâră-mpiedicare la poarta raiului ajunge 

Dar nu se-opreşte acolo nicicum, ci până la 

îngeri răzbate, 

întrece şi soborul de-arhangheli, mijlocind la 

Dumnezeu pentru oameni, 

înaintea tronului împărătesc se închină, 

Aceasta cerându-I: nestricăcioasa cunună. 

10. Aminte să luăm, dar, şi noi la cele cinci 
fecioare atotînţelepte 

Ridicându-se din somnul lor 

Ca dintr-un pat de nuntă, iar nu ca dintr-o 

groap-a morţii, 

Căci untdelemn aveau şi cu dreptate 

Sandelele sufletului lor îşi împodobeau. 

Asemeni, celelalte cu-acestea-mpreună pe dată 

s-au trezit 

Cu feţe încruntate, răvăşite şi-n neorânduială 

Se stinseră lor candelele, iar vasele lor le-apărură 

deşarte 

Umblau acum să capete ulei de la cele-nţelepte 

Care-au cules nestricăcioasa cunună. 

11. Prinseră-atunci cele-nţelepte a grăi către 
cele fără de minte: 

„Nu, ca nu cumva să nu ne-ajungă nici nouă, 

nici vouă 

Uleiul ce-n lume, cât furăm, agonisirăm 

Căci nu îndrăznim, neavând limpede nici o 

încredinţare sigură 

Cât priveşte limanul, 48 " 

Acum întregul sobor al drepţilor este în cumpănă. 

Şi la judecată se teme de cugetul nearătat al 

Judecătorului 

Până ce limpede se proclamă sentinţa 

Care-i va izbăvi pe ei de toată robia: 

Căci Ziditorul a toate le face parte de milă 

Şi le dăruieşte nestricată cunună. 

12. Cele-nţelepte deci răspunseră astfel: „Duceţi-vă, 

Căutaţi acolo la cei care vând, 

De încă mai e cu putinţă să cumpăraţi uleiul 

acum 

Acelea, ca nişte pururi furate de minte, se duseră 

Şi-alergau de zor ca să cumpere 

Acum, când timpul faptei era închis pentru toţi, 



48 



Poetul vrea să spună că, neştiind încă ce fel va fi judecata Mântui- 
torului, mântuirea atârnând în întregime de bunătatea lui Hristos, 
fecioarele cele înţelepte, nu îndrăzneau să-şi împartă faptele bune cu 
alţii câtă vreme nu aveau garanţia mântuirii, necunoscând voia 
Domnului încă - de unde reiese şi înţelepciunea celor cinci fecioare 
milostive, care, pe lângă milostenie, au şi înţelepciunea care vine din 
smerenia de a nu conta în chip legalist şi mândru pe faptele lor bune, 
ci numai pe bunătatea lui Dumnezeu, relativizarea faptelor lor bune 
arătând că ele aşteaptă izbăvirea numai de la bună voia Mântuitorului. 
Sfântul Roman reuşeşte să ilustreze acest moment dinaintea Judecăţii 
şi să-i dea întreaga dimensiune dramatică, zugrăvind momentul acela 
de înfricoşată teamă şi cutremur, de nesiguranţă şi de cumpănă a 
sufletului aflat între rai şi iad. Termenul grec exact este nu cel de 
încredinţare, ci de garanţie. 

Capăt punând şi împiedicând goana iară de rod 
a celor nebune, 

Atunci tulburarea lor se descrie 
Şi spaima lor cu limpezime se arată : 
Căci ele iară de putinţă caută ca nişte necuvân- 
tătoare 

Şi pentru-aceea ele nu dobândiră 
nestricăcioasa cunună. 

13. Când în sfârşit au priceput zadarnica lor 
alergare. 

S-au înturnat cele cinci 
Şi-nchis-au aflat cămara de nunt-a lui Hristos. 
Şi toate strigau cu jalnică plângere 
Cu lacrimi şi multe suspine: 
Pentru mare iubirea de oameni, Cela Ce eşti 
fără de moarte 
Deschide-ne poarta şi nouă, 
Care -n feciorie ne-am supus puterii tale. 
Atunci împăratul către acestea tună: 
„Nu voi deschide vouă-mpărăţia, 
Căci nu v-am cunoscut pe voi: din ochii mei pieriţi, 
Căci nu veţi fi purtătoare de nestricăcioase 
cununi. 

14. De-ndată ce-L auziră pe Hristos, împăratul 
a toate, 

Strigând către cele cinci fecioare nebune 

„Cine sunteţi voi, căci nu vă cunosc", 

Se şi umplură de toată tulburarea, tânguindu- 

se-n hohote: 

„Drepte Judecător, 

Curăţia noi am păzit, 

Orişice-nfrânare am ţinut, ne-am uscat cu postul, 

Sărăcia am iubit, 

Iar văpaia ruşinoas-a focului patimilor noi 

Am biruit o dată cu poftele 

Şi fără prihănire pururi am petrecut 

Ca s-agonisim nestricată cunună. 

15. Dar dup-atâtea virtuţi şi harul fecioriei 
Şi după supunerea sub călcâie a focului desfrâ- 
nării 

Şi văpaia patimilor au biruit, 
După mulţimea de chinuri, după ce-au sârguit 
După pilda celor din ceruri, 
Şi s-au străduit să aibă puterea celor netrupeşti- 
Toate acestea şi câte şi mai câte încă, pe cât pare, 
Au fost aflate fără nici un preţ. 
De toată sârguinţa pline, spre multă virtute, 
Deşartă s-a vădit toată nădejdea. 
Pentru ce, dar, acum te prefaci a nu ne mai cu- 
noaşte, 

Cela Ce dăruieşti celor ce vor 
Nestricăcioasa cunună. 

16.Răspunde-ne şi nouă, Unule, Dreptjudecătorule, 

Deschide-ne şi nouă porţile Tale, 

Şi primeşte -n iatacul de nuntă pe fecioarele 

Tale, Mântuitorule, şi nu-Ţi întoarce faţa Ta, 

Hristoase, de la noi, 

Care Te chemăm pe Tine, 

Ca să nu fim lipsiţi de harul Tău cel fără de moarte, 

Ca să nu fim ruşinaţi şi urâţi în faţa îngerilor, 

Ca nu cumva până-n veac să ne laşi pe noi 

Afară din cămara Ta, Hristoase, şi să rămânem 

afară, 

Căci nu mai presus de noi s-au nevoit întru nepri- 

hană 

Cele cărora Tu le-ai dăruit nestricăcioasa cunună. 

17. Astfel de vorbe nebune rosteau cele fără de 
minte către Judecătorul 

Acum se-mplineşte judecata cea dreaptă şi 

adevărată: 

Vremea iubirii de oameni s-a săvârşit, iar acum 

compătimire nu mai este: 

Nici milă nu-i spre a deschide uşile pentru oameni, 

Iar pentru pocăinţă nu-i loc pentru cei de-aici 

Nici plin de compătimire Cel mai înainte 

Milosârd, 

Ci ne-ndurat Judecător e-acum Cela Ce miluieşte: 

Căci voi nemilostive -n lume v-arătarăţi, 

Cum, dar, de căutaţi acum 

Nestricată cunună? 

18. Vom vă spun acum neocolit, de faţă cu 
arhanghelii şi cu toţi sfinţii Mei, 

Cele făcute de acestea care-au intrat împreună 

cu Mine: 

Când M-au aflat pe Mine-n întristare şi foarte 

flămânzind 

S-au grăbit să mă hrănească 

Şi iarăşi, însetând, ele, cu toată râvna, Mi-au 

dat să beau, 

Străin văzându-Mă, M-au luat cu ele, ca şi când 

le eram cunoscut; 

In lanţuri fiind legat, m-au slobozit, 

Şi când am fost bolnav m-au cercetat; 

Făr-abatere păzit-au toată porunca Mea, 

Pentru aceasta au si aflat nestricăcioasa cunună. 



IMNELE POCĂINŢEI 69 

19. Iar voi nimic din aste fapte n-aţi lucrat în 
lume cât trăirăţi; 

Păzit-aţi postul, v-aţi nevoit în feciorie şi în 

virtutea cea din vorbe: deci făr'ale cucerniciei 

fapte şi cuvioşiei, zadarnic vă trudirăţi: 

Primirea nevoiaşilor străini v-a fost străină, 

Nici mână de-ajutor nu aţi întins 

Celor bolnavi, necum celor flămânzi, în timp 

ce vom 

Numai făţărnicia v-a fost îndestulată hrană. 

Pururea, de cinste v-a părut propria cruzime 

Săracului ce bate portiţă de scăpare n-aţi deschis 

Cum oare acuma-mi cereţi nestricată cunună? 

20. Nicicând pentru milă nu aţi avut a dărui 
acestea, 

Pe cei despuiaţi şi-nstrăinaţi, 

Sub acoperişul vostru nicicând nu i-aţi primit, 

De către cei pe care-n amare lanţuri şi-n închisori 

fiind, 

Urechile vă astuparăţi. 

Iar pe cei în boală nu i-aţi cercetat, 

N-aţi arătat blândeţe către cei în sărăcie şi nevoiaşi 

Ci veşnic chip neomenos le-aţi arătat; 

în voi, de caut, ură aflu doar, în loc de milă. 

Cum oare astfel de viaţă petrecând, 

Căutaţi acum la nestricăcioasă cunună? 

21. Pe toate le priviţi cu ochi plini de trufie, 
în vreme ce pe cei săraci mereu dispreţuiţi, 
Faţă de toţi v-aţi arătat fâr' de compătimire, fără 
milă, 

Şi-asupra celor căzuţi vă ridicaţi fără cruţare, 
Voi înşivă căzuţi fiind în toată clipa. 

Necruţători fiind cu cei de-un neam cu voi şi-un 
chip, 

De parcă iară de greşeală aţi fi. 
Cugetaţi cele înalte, lăudând buna voastră faptă, 
Pe cei ce nu posteau, ca pe nişte lepădaţi îi 
vedeaţi 

Iarăşi vă scârbeaţi de cei căsătoriţi, 
Numai pe voi drepţi vă credeaţi 
Cu toate că nu aţi dobândit nestricăcioasa cu- 
nună. 

22. Postul ţineaţi doar ca să nu v-atingeţi de 
hrană, 

Dar faţă de oameni, n-aveaţi decât batjocuri şi 

ocări, 

Iar cât priveşte fecioria voastră, 

Ea însăşi necurată, căci vorbele murdare de 

toată ziua o-ntinară 

La ce bun aşadar virtutea, de cugetul nu are 

deplină fecioria? 

Cu cât mai bine este să bei şi să mănânci, 

Dar trai după lege s-alegi mai curând decât să 

posteşti 

Făr-a posti de ceea ce-i cu-adevărat vătămător. 

Cu ce-ndrăznire-atunci vei cere nestricata cunună? 

23. Nu este ziditor atunci postul, dacă nu 
smulge 

Şi toate gândurile cele urâte şi faptele cele viclene, 

Nici înfrânarea cărnii nu este întărită 

Când cugetul petrece-n desfrânare. 

Căci e de trebuinţă ca postul pe sigure temeiuri 

să fie aşezat, 

Cum pe loc întărit se zideşte casa: 

Una e mila care măreţ o străluceşte, 

Iar cuvioşia, la rându-i, o îmbogăţeşte. 

Ele jur împrejur, ca nişte ziduri de-ntărire o fortifică 

Şi îi aduc nestricăcioasă cunună. 

24. Aşadar, ce bine v-a adaus postul şi fecioria 
cu lăudăroşenie? 

Când aţi gonit de la voi blândeţea, 

In loc semănând ura. 

Dar eu fiind blând, pe cei blânzi ca Mine îi doresc, 

Şi lor le dau iertarea. 

Şi nu-i cunosc pe cei ce postul ţin, dar sunt 

fără-ndurare. 

Şi mai curând primesc pe cei care fac milă, 

Dar pe fecioarele cu rea voire le lepăd de la Mine, 

In schimb cu negrăită cinste îi acopăr 

pe iubitorii de oameni cu care m-am nuntit, 

Căci de mult preţ este patul de nuntă cu-nţelep- 

ciune, 

Atunci şi are nestricăcioasă cunună. 

25. Căci eu nu sunt sabie ascuţită pentru păcătoşi, 
Ci veşnic ochi blând am pentru oameni, 

Eu, Care pe oameni i-am făcut cu mâna, 

Pe desfrânata ce plângea cu-amare lacrimi 

Eu cu blândeţe am primit-o şi i-am dăruit iertare. 

Pe vameşul ce se pocăia cu lacrimi, l-am miluit 

Şi nu l-am lepădat, 

Fiindcă ştiam c-adevărată pocăinţă sălăşluia în el. 

Faţă de toţi arată milă Ziditorul, 

L-am miluit pe Petru care pe Mine M-a 

lepădat, şi lacrimilor lui 

Eu însumi M-am făcut părtaş, 

Fiindcă si el căuta nestricăcioasă cunună. 

26. Cât despre cei pe care cu Mine i-am primit 
în cămara cea de nuntă, 

Iată, spun faţă de toţi, 

Cu sârg au păzit poruncile Mele pe pământ! 
Pe văduve le-au ocrotit, iar pe orfani i-au miluit 
Cu cei în necazuri şi cei strâmtoraţi împreună 
pătimitori s-au aflat, 

Şi nicicând uşa nu le-a fost închisă celor ne- 
voiaşi sau străini 

Şi mereu celor bolnavi de grijă le-au purtat, 
Celor pe care voi îi izgoneaţi. 
Nu, nu vă ştiu pe voi: eu de la Mine-i lepăd 
Pe cei ce urători de oameni s-au făcut, 
Dar acestora de lângă Mine le voi da 
Nestricăcioasa cunună. 

27. Arhanghelii-n sobor se minunează auzind 
pe Hristos împăratul mărturisind pe cele cinci 
care intraseră la El 

O! slobozire a sfinţilor lui Hristos! O! lauda 

cea preamare ! 

In faţa atâtor oameni, ele ridică darul nestricăciunii 

Şi-n faţa aceloraşi, celelalte primesc veşnica osândă. 

Plâng cu amar nesfârşita lor plângere, 

Căci văd cetele sfinţilor 

Având din milă slobozire, 

Cu toatele purtând nestricăcioasa cunună. 

28. Iată deci pe faţă arătate cele care pe oameni 
la Impărăţie-i cheamă. 

Să ne străduim aşadar ca să păzim poruncile lui 

Hristos, 

Să ne întrecem în fapte, de voim să primim în 

pieţe uleiul, 

Căci cei ce vând sunt nevoiaşii, de milostenii 
având trebuinţă, 

Şi-n fiecare zi îl vând, de ce dar suntem nepă- 
sători? 

Când pentru doi bănuţi, primim pentru vecie 
cât ar primi cine dă multe bogăţii, 
Căci Ziditorul ia aminte la puterea noastră 
Şi astfel ne dă nestricăcioasa cunună. 

29. Nu-i grea porunca cea dumnezeiască, 
Nici nu ne cere-a da ceea ce nu putem, 
Ci caută la gândul nostru bun. 

Nu ai decât doi oboli pe pământ? 
Nimic altceva nu ai agonisit? 
Pe-aceştia multmilostivul Domn 
Pururea îi primeşte ca un Stăpân, 
Şi ţie îţi va da o mai de preţ cinstire 
Decât celui ce ar fi dat multe avuţii. 
Primind puţin, Mântuitorul mult îţi va da în 
schimb, 

Şi-n loc de cele vremelnice, bucuria celor veşnice-ţi 
va dărui. 

Dă puţină pâine şi vei primi în loc raiul desfătării, 
Foame ori lipsă nu te vor vătăma, răbdând. 
Nici nu ţine socoteala şi n-aştepta răsplată pe 
pământ. 

Căci uşor primeşte iertare cel mai mic 
Iar celor puternici cu putere li se va cere soco- 
teală. 

Plin de mărinimie fii ca s-afii-Impărăţia 
Şi pentru a primi nestricata cunună. 

30. Pace, pace dăruieşte-mi mie, Doamne, celui de 
toţi oamenii judecat, 

Căci cele ce făgăduiesc nu fac şi-i sfătuiesc pe 

alţii. 

Când la picioarele Tale cad, dăruieşte -mi mie 

pocăinţă, 

Mântuitorule, mie, ca şi celor ce aud 

Ca să păzim poruncile în toată viaţa, 

Ca să nu ne aflăm strigând cu-nfricoşare, 

Afară din cămara Ta de nuntă, 

Miluieşte-ne pe noi, după mare mila Ta, 

Cel Ce voieşti pururea ca pe toţi să-i 

mântuieşti, 

Cheamă-ne, Mântuitorule, în împărăţia Ta, 

ca si noi să avem nestricată cunună. 



IMNUL ÎNVIERII LUI LAZAR 



Introducere 

Sebastian Brock, în studiul său consacrat lui Efrem 
Şirul, a investigat şi filonul popular oriental al acestei lirici, 
semnalându-i caracterul esenţial dramatic, nu lipsit de un 
fin umor, trădat de vorbele de duh sau de expresiile 
insolite. La sfântul Roman Melodul, această trăsătură este 
accentuată şi îngroşată mult, până la a friza uneori grotescul. O 
inepuizabilă sursă a acestui dramatism de expresie comică, 
din care nu lipseşte uneori tragismul, este reprezentată de 
zugrăvirea lumii infernale purtând prin ea însăşi semnul 
grotescului. Numai că la Sfântul Roman totul este filtrat 
prin perspectiva credinţei creştine; în această lumină, 
puterile infernale sunt relativizate, ridiculizate şi aceasta 
este prima funcţie a grotescului, una expiatorie a răului. 
Minimalizarea răului prin râs, prin grotesc atrage după sine 
folosirea unui limbaj specific popular, cu expresii hazlii, 
între care văicărelile, tânguirile, lamentourile, vorbele, uneori 
deşănţate şi necuviincioase, interpelările ironice cu expri- 
marea rangurilor într-o absurdă, inversată ierarhie a răului, 
de pildă „atotpierzătoare moarte" rostită ca un atribut, sunt 
o inepuizabilă sursă de comic cu o precisă forţă exor- 
cizantă. Spre deosebire de Apus, unde reprezenările lumii 
infernale aveau doar funcţia de a stârni o frică înrobitoare 
pentru sufletul penitentului, în Răsărit şi cu deosebire, la 
Roman Melodul, frica este robită prin râs, neantul redus la 
ceea ce în definitiv este, nefiindul. In comparaţie cu 
puterea covârşitoare a dumnezeirii lui Hristos, puterile 

răului se reduc mai curând la o mare şi ridiculă umflare în 
pene, răul identificându-se şi în chip real asimilându-se 
mândriei. Şi aşa cum deşertăciunea mândriei este goală de 
esenţă şi substanţă, la fel, răul este - în măsura în care îl 
înţelegem dionisian ca lipsă a binelui - doar un gol fiinţial căruia 
puterea lui Hristos îi dezvăluie deşertăciunea. Acelaşi ridicol 
al lăudăroşeniei şi umflării în pene diavoleşti este admirabil 
surprins în dialogul dintre leginea diavolilor şi Mântuitorul 
din Imnul demonizatului din ţinutul Gherghesenilor. 

Şi în Apus, Evul Mediu a dezvoltat un grotesc de tip 
popular-rabelaisien, şi aceasta în acelaşi spaţiu dramatic, 
dar acolo era tot ca un reflex al fricii cultivate de mediile 
unui clericalism apăsător, celebrul risus paschale, (v. Mihail 
Bakhtin, Franqois Rabelais si cultura populară în Evul 
Mediu, dar şi mai relevant încă, Soren Kirkegaard, Marele 
Inchizitor), era de natură clandestină şi periferică; acolo nu 
regăsim nimic din lumina vie a credinţei din Imnele lui 
Roman Melodul, lumină care se ridică deasupra forţelor 
întunericului, risipindu-le. Şi aceasta pentru a cultiva siste- 
matic în om nădejdea în Hristos, singura care poate depăşi 
iadul, care ne face să ne dezlipim mintea de iad pentru a ne 
orienta, liberi de orice teamă, spre lumina învierii. 



învierea lui Lazăr 

Proimion I 

Venit-ai la mormântul lui Lazăr, Doamne, 

Şi a patra zi l-ai înviat din morţi, 

Robind iadul ca un puternic, 

Cel Ce ai şters lacrimile Martei şi Măriei, 

Strigând către acestea: „Se va ridica, va învia 

mărturisind: 

„Tu eşti Viaţa şi învierea" 49 . 

1. Văzând groapa şi pe cei din mormânturi, 
ne tânguim, 



49 



Refrenul ca în majoritatea cazurilor este de asemeni desprins din 
canoane, la Cântarea a treia, Irmosul al doilea: din slujba de Sâmbătă 
din săptămâna Floriilor:„Tu ai potolit îndată, Mântuitorule, jalea 
Martei şi Măriei, arâtându-ţi puterea ta cea firească; că Tu eşti învierea 
şi viaţa, precum ai zis." Triodul. Orhei: Editura Bisericii Ortodoxe din 
Moldova, 1988, p.453. Exemplul citat ca şi cele care urmează arată 
suficient cât de dificil este de a-1 privi pe Sfântul Roman independent 
de tradiţia de strană pe care o reprezintă, din care s-a inspirat şi pe care 
a îmbogăţit-o cu mii de condace, unele aparţinându-i cu certitudine 
altele asimilate anonim şi transmise astfel în corpusul cântărilor litur- 
gice. Cele 89 de imne păstrate şi aparţinând cu certitudine lui Roman 
Melodul reflectă chiar şi ele această simbioză cu imnografia de strană 
pe care o reflecta în mare parte cu fidelitate fie dezvoltând-o dramatic, 
fie condensând-o până la elipsă şi metaforă până aproape a o face 
confuză, şi imposibil de decriptat fără precizarea adusă de contextul 
canoanelor şi al cântărilor liturgice în lumina cărora se decriptează 
sensul multora din alegoriile, imaginile şi metaforele Sfântului Roman. 

Insă nimic nu folosim: căci ştim de unde-au ieşit 

Şi încotro acum se îndreaptă şi cine-i are-n grijă 

pe cei morţi, 

Căci au ieşit din viaţa cea vremelnică, 

lepădat-au chinurile ei 

Şi se îndreapt-acum la veşnica odihnă, 

dumnezeiasca lumină aşteptând. 

Pe-aceştia acum îi are-n mână Iubitorul de oameni, 

Cel Care le-a lepădat veşmântul cel vremelnic, 

Ca în cel veşnic să-i îmbrace. 

Pentru ce-atunci l-om plânge pe cel dus 

Şi pentru ce tăgăduim pe Hristos, Care strigă: 

„Cel Ce crede în Mine nu va pieri", 

Ci chiar de va cunoaşte stricăciunea, 

Din stricăciune va învia, se va ridica zicând: 

„Tu eşti Viaţa şi învierea". 

2. Cel credincios pururea câte voieşte şi face, 

Fiindcă şi-a agonisit sieşi credinţa cea atotputernică 

Prin care de la Hristos primeşte, prin rugăciune, 

puterea 

Căci mare câştig este credinţa, 

Iar omul ce o are pe toate-n dar le stăpâneşte 

Pe-aceasta Marta şi Măria 

O dobândiră şi la mare preţuire o ţineau, 

Căci văzând acum pe credinciosul lor frate 

Lazăr stingându-se 

Către Ziditorul trimiseră această veste: 

„Grăbeşte, ziseră, Stăpâne, 

Iată, cel pe care îl iubeşti este bolnav, 

Dar de vei fi aici se va mântui, 

Căci de va străluci faţa Ta, se va ridica, 

Va învia, zicând: 

„Tu eşti Viaţa şi învierea." 



IMNELE POCĂINŢEI 79 

3. Chemat cu credinţă de cele două femei, 
în ajutor a venit 

Cel ce cunoaşte toate mai dinainte de a fi vestit, 

Doctorul sufletelor şi al trupurilor, 

Strigând despre acestea prietenilor Lui: 

Ridicaţi-vă, să mergem în Iudeea, unde-am 

mai fost oarecând, 

Scrisoare am primit, pe care cu drag o desluşesc, 

Căci credinţa glăsuieşte-n ea, nădejde neclintit-a 

scris-o, 

Iar dragoste-a pecetluit-o. 

Pentru ce dar s-ascund cele ce curând vom 

vedea în chip arătat? 

Marta şi Măria cu credinţă mă roagă pentru Lazăr, 

Căci este bolnav, iar de mă voi duce-acum la el, 

Va învia, se va ridica, zicând: „Tu eşti învierea 

şi Viaţa". 

4. Acestea zicându-le Cela ce toate mai dinainte le 
cunoaşte, 

Rămase atunci două zile în locul în care se 
afla, precum zice Scriptura. 
Zăbovi acolo doar ca să vădească puterea cre- 
dinţei celor ce-L iubeau, 
Căci fără margini II iubeau pe Stăpânul, Marta, 
Lazăr şi Măria, 

Nu când şi când, ci pururi stăruind în iubire, 
în zile de restrişte, necazuri şi nevoi, 
Astfel, văzând Hristos cu prisosinţă crescân-du-le 
nădejdea, 

Pe-una-o mântuieşte, pe cealaltă o-ncunună, 
Iar despre Lazăr le grăi lor: „Se va ridica, 
Va învia zicând: „Tu eşti învierea şi Viaţa". 

5. Dar cu temei veţi zice: „Lămureşte: pe care 
din ele 

A mântuit şi pe care dintre ele a încununat? 
Cât despre Lazăr, ştiu că din mâna iadului 1-a 
smuls Hristos... 

Măria era, pe cât spune Scriptura, 
Cea pe care de şapte demoni a tămăduit-o, 
Cea care-a uns cu mir pe dătătorul de miresme, 
Cea care, cu părul capului de praf picioarele I- 
a şters 

Celui ce-ntreg îl curăţeşte pe tot omul 
De toată-ntinăciunea celui viclean, 
iar pe Marta o-ncunună 
Fiindcă de toată râvna plină, sluji aceloraşi. 
Pe dânsa, care cu lacrimi suspina, o-mbărbătă 
Zicându-I ei despre doritul frate: „Se va ri- 
dica, va învia zicând: 
„Tu eşti Viaţa şi învierea". 

6. Iarăşi Domnul către ucenicii Lui grăi: 
„Iată acum Lazăr iubitul nostru prieten adormit-a 
Şi la el voiesc să merg, din somnu-i să-1 ridic" 50 

Se ştie bine că Mântuitorul ades numeşte moar- 
tea adormire, 



50 Iată din nou, la sedelnele Cântării a treia din Canoanele învierii lui 
Lazăr o prelucrare dramatică semnificativă pentru metoda imnografică 
a sfântului Roman Melodul care a compilat tradiţii imnografice de 
strană; mai multe din condacele scrise de el s-au contopit au fost 
incorporate acestor canoane circulând independent de sursa şi filonul 
imnic originar încât cu greu putem spune care pe care s-au influenţat: 

„Mai înainte ştiind toate, ca un Făcător, ai zis mai înainte ucenicilor 
în Betania: Prietenul nostru Lazăr a adormit" Triodul, ibidem, urmarea 
strofei este o dezvoltare dramatică a minunării ucenicilor, foarte laco- 
nic redată în canoane. 

Iar dac-acolo de faţă ar fi fost sfântul Apostol 

Pavel 

Indat-ar fi-nţeles temeiul celor ce Domnul a grăit. 

Căci el ne-a învăţat pe noi, în Epistolele lui 

către Biserici, 

Că adormiţi numeşte pe cei morţi 

Căci cine oare, iubindu-1 pe Hristos, şi moartea 

o cunoaşte? 

Cum dar să piară cel ce cu El se-mpărtăşeşte 

Şi sfânta Taină în suflet o păstrează ca pe un 

sfânt şi scump odor? 

Şi chiar de-n putrejune s-ar afla: se va ridica, 

va învia, zicând: 

„Tu eşti Viaţa şi învierea!" 

7. Aşadar, când pricepură că Domnul somnu-i 

moartea a numit, 

Pe faţă desluşindu-le: 

„Voi merge ca să-1 înviez pe mort." 

Şi pe când marea traversau 

Şi între ei, cu mâna, semne îşi făceau 

Şi clătinau din cap: 

„Minunea minunilor vedem şi pentru-aceasta 

frică mare ne cuprinse. 

Nu ne vestiră doar cele-n scrisoare scrise că 

Lazăr a murit, 

Ci doar că e bolnav şi, iată, El acum ne spune 

mai dinainte cele ce cu ochii curând vom vedea." 

O! înfricoşată spaimă şi uimire! 

Unii spun de El că nu-i decât un simplu om; 

De-nfricoşată puterea Lui ei nu s-au ruşinat. 

Nu văd că-ndată ce Cuvântul a rostit, 

Degrab se şi-mplineşte, 

Iar cel ce este mort curând se va ridica, 

Va învia, zicând: „Tu eşti învierea şi Viaţa" 

8. Iisus acum în Iudeea ajunge cu trupul, 

Căci cu dumnezeirea-i pretutindeni 

Şi-n chip de necuprins 

Cuprinde-ntreg pământul 

Cu toate câte-n el adăposteşte, 

Ca-n cuiburi, biete păsărele. 

Ajunse dar Cela ce toate împle, în Betania, 

Dumnezeiasca pronie plinind. 

Atuncea ecoul paşilor Săi răsunând 

Auzindu-1 iadul, Morţii scrâşneşte cu vaiere 

prelungi: 

„Ale cui picioare sunt acestea o, Moarte 51 , 

Care pe capul meu calcă? 

Vai mie, vai! Că iată, Iisus Domnul îşi întinde 

pasul 

Grăbind, iarăşi vine, de la noi să ceară, 

Căci precum mai întâi ne-a scăpat fiul văduvei, 



51 Dezvoltarea dialogică ce urmează pare să fie de inspiraţie efre- 
mianâ, având mai cu seamă un pronunţat caracter popular, aproape de 
genul teatrului popular chiar, de sorginte tot orientală. Disputa dintre 
Moarte şi Iad apare şi într-un Imn al lui Efrem Şirul, în varianta 
disputei între Satan şi Moarte cu privire la supremaţia asupra 
oamenilor. La sfântul Roman apare mai accentuată latura grotesc 
comică şi filonul viguros popular. Iată versurile din Sfântul Efrem 
Şirul „Am auzit moartea şi pe Satan sfădindu-se zgomotos, care dintre 
ei era mai tare între oameni" v. întreg Imnul nisibian 52. Cf Sebastian 
Brock, Efrem Şirul. Ochiul Luminos. Viziunea sprirituală a lumii la 
Efrem Şirul, Sibiu: Editura Deisis, 1998, capitolul întreita moştenire a 
Sfântului Efrem, p. 44-45; „într-o serie din poemele sale, Sfântul 
Efrem Şirul utilizează genul literar al disputei, constând într-o 
dezbatere oficială dintre doi participanţi. Acest gen trimite direct la 
literatura sumeriană din Mesopotamia antică şi avea să aibă un lung 
viitor, după epoca Sfântului Efrem atât în siriacâ cât şi în multe alte 
literaturi." 



IMNELE POCĂINŢEI 83 

La fel şi acum Lazăr se va ridica, 

Va învia zicând : „Tu eşti învierea şi Viaţa". 

9. Atotpierzătoare Moarte, neîmblânzită şi fără 
îndurare 52 , 

Ascultă de bunul tău prieten, Iadul, 
conteneşte-ţi munca. 

Hrană nu-mi mai aduce mie, căci n-o pot ţine: 
Morţii cei înfăşuraţi în legături, pe care tu-i aduci, 
Degrab îi vărs afară." 

Mă bucur şi-i primesc pe cei curând înmor- 
mântaţi, dar pe cei putreziţi a-i ţine nu mai pot, 
Cât timp mi-s traşi afară. 
Iar cei pe care abia mi-i pregătiseşi, mi-s 
prădaţi. 

De unde dar atâta tulburare? 
Moarte, opreşte-te, <grăbeşte> să dobândeşti 
De prieten pe Nazarineanul şi Lui să te supui 
gândind 

C-a patra zi, peste puţin, "va învia, se va ridica 
grăind: 
„Tu eşti Viaţa şi învierea" 

10. Când auzi acestea, Moartea din dinţi cu 
scrâşnet strânse 



52 în Canoanele de Sâmbătă seara dedicate învierii lui Lazăr din 
Săptămâna Floriilor, mare parte din dialogul Iad -Moarte este atribuit 
Iadului interpelând nu moartea, ci pe Lazăr însuşi: „Lazâre a zis Iadul, 
te rog scoală şi ieşi din încuietorile mele; du-te degrab, că mai bine îmi 
este a mă tângui cu amar de unul ce mi se va lua, decât de toţi, pe care 
mai înainte i-am înghiţit cu foame.// Pentru ce zăboveşti, Lazăre, zis-a 
iadul... Ieşi dar ca să iau şi eu uşurare; că de când te-am mâncat pe 
tine, spre greaţă mi s-a pornit mâncarea.//... Pentru ce nu te duci de 
aci? Ca să nu mă prade Hristos şi de alţii, înviindu-te pe tine." „Cân- 
tarea a 7-a", Triodul, op. cit. p.449. 

Şi, cu strigăt mare, cutremurându-se, zise către 

Iad: 

„Bun sfat îmi dai, o, învechitule în rele, 

Na, potoleşte-ţi pântecele pe care pân'mai acuşi 

l-ai căptuşit. 

Căci de-acum ţi-a cam pierit curajul şi n-ai 

Decât să spui: „m-am săturat", 

Şi, fiind lung cât marea, râuri de morţi primind, 

Dar saţiu tot nu afli niciodată. 

Ce-mi spui mie? Ce strigi? 

Mai curând lămureşte-mă, ce ai de zis? 

Dar întâi linişteşte-te şi stai în bună rânduială, 

Căci pe cel ce, putred, îl ţii în măruntaie 

Puţin te vei pleca, iar el viu se va ridica, 

Va învia zicând: „Tu eşti învierea şi Viaţa". 

11. Apă ţi-a părut viaţa oamenilor 

Şi-atât te-ai căscat, iar eu pururea nu voi înceta 

să te adap 

Te-mbuibi, dar saturare nu-i! 

Iar picioarele al căror răsunet îl auzi, 

Precum văd, sunt pripiţi, 

Paşii sunt ai unuia ce-ameninţă 

Şi împotriva ta se mânie, 

Pe când se-apropie de mormânt 

Zdrobind încuietorile şi punând sub călcâie 

porţile tale şi pântecu-ţi. 

E sigur c-a venit cel ce te goleşte pe tine 

Era şi timpul, că prea fâr' de măsură te umfiaseşi, 

Căci te vei uşura, afară de vei da pe Lazăr din 

măruntaiele tale 

Şi-odată slobozit, se va ridica, 

Va învia, zicând: „Tu eşti Viaţa şi Invirea." 

12. „Astfel de vorbe spurcate şi pline de ocară 
îmi verşi mie, 

Iadul, prietenul tău, care văd că te bucuri de 

relele mele. 

Insă eu pentru ele îmi plâng singur de milă 

Căci văd că mădularele lui Lazăr, aceleaşi 53 

Pe care moartea mai înainte le-a risipit, 

Aşteaptă, pe cât pare, să-nvieze: 

Căci cugetă să se adune la un loc, 

Fiindcă şerpuiesc precum furnicile, 

Apoi şi viermii s-au retras, iar reaua duhoare 

le-a părăsit. 

Vai, cu-adevărat Iisus a venit, 

Acesta trimiţând nouă înapoi duhoarea 

Şi-n buna lui mireasmă-a înmiresmat 

pe cel cu rău miros 

Iar acum, cel deja mort şi pulbere făcut, se va 

ridica, va învia, zicând: „Tu eşti învierea şi Viaţa" 

13. Deci dacă moartea-acestea a auzit, a dat strigăt, 
Apoi alergă, şi luând mâna iadului văzur-amândoi 
înfricoşată minune: 

Cum buna mireasmă a Fiului lui Dumnezeu 

pătrunde în prietenul Lui, 

Pregătind trupul la chemarea Dătătorului de 

viaţă, 

Cum părul îl aşază în bună rânduială, 



53 Sfântul Roman Melodul insistă asupra realităţii învierii. în greacă, 
pronumele relativ folosit aici este compus cu particula K£p care are 
valoare de întărire, tocmai acelea pe care, aceleaşi. Prin aceasta, subli- 
niază realitatea învierii lui Lazăr cu trupul. Acelaşi trup care a cunos- 
cut moartea, dezmembrarea şi stricăciunea este reîntocmit. De aici, 
strofa următoare care insistă ea însăşi asupra imaginii închegării 
trupului celui putrezit deja. 

Că membranele le-ncheagă în acesta 

Şi măruntaiele le pune - împreună 

Şi toate vinele palpită lăsând să curgă iar prin 

ele sânge, 

Cum plămădeşte arterele 

încât astfel pregătit Lazăr, cel chemat afară, să 

Se ridice şi să învieze zicând: „Tu eşti învierea 

şi Viaţa." 

14. Cum au văzut Iadul şi Moartea acestea 
petrecându-se 

Şi-au spus tânguindu-se unul către altul: 
„Nimic din ale noaste nu se mai arată, nici nu 

mai stăpâneşte: 

Mormântul s-a făcut ca un elixir care preschimbă 
moartea-n viaţă, 

Groapa-i socotită o cârpă pe care oricine vo- 
ieşte o tot scurtează neîncetat, 
Şi din ea pradă pe-oricine voieşte, pe frate, fiu 
sau fiică, 

Şi-şi râd de noi cei de pe pământ 
Rob sau liber, de voieşte, ne pradă pe noi, 
Că de-ar fi din cer, că de-ar fi pământean, 
Un cuvânt numai spune, şi îndată cel mort se va 
ridica, va învia zicând: „Tu eşti învierea şi viaţa"! 

15. De pe pământ fiind cândva Ilie, om, 
Când a voit, îndată pe fiul văduvei 1-a înviat, 
Prin noi a dobândit preţul celor ce a mâncat, 
A cheltuit hrana săracului, noi i-am dat plata: 
Pe de o parte, profetul s-a hrănit, pe de-altă 
parte, moartea s-a răpit laolaltă cu Iadul, 
Când a cerut copilaşul care murise, 

Prin multe rugăciuni şi suspine ale celor înfometaţi, 

Căci pământu-ntreg era pustiit 
De foamete şi de secetă, căci nu era ploaie 
Dar cel feciorelnic, bucuros către văduvă, astfel 
grăi: Pe fiul tău îl cauţi? Se va ridica, va învia, 
zicând : „Tu eşti învierea şi Viaţa" 

16. Dar, iată, prădarea de-acum ne-a făcut să 

uităm pe cea din vechime 

Şi, ca şi când Ilie sau Elisei ca nimic ar fi fost, 

au scăpat de la noi: 

Dar noi încă purtăm urmele rănilor lor 

Şi mai cu seamă cele făcute de Elisei, de 

minuni făcătorul, 

Căci în viaţă fiind, pe mort 1-a înviat 

Şi-odată mort, morţii a smuls trupul celui aruncat 

mort peste el. 

Aceasta spre-a fi tuturor învederat 

Că nici unul dintre cei credincioşi nu gustă 

moartea, 

Ci mai vârtos află viaţă, cu cât se lipeşte de 

trupurile sfinţilor, 

Atunci va învia, se va ridica zicând: 54 



54 



Aceste entractes despre Elisei şi Ilie aparţinând morţii şi Iadului 
sunt folosite de Roman Melodul drept un artificiu şi un prilej de a 
enumera mărturiile veterotestamentare despre realitatea faptică, con- 
cretă a învierii şi înainte de Domnul Iisus Hristos, nu fără a sublinia 
desăvârşirea învierii aduse de Mântuitorul, care a răpit Iadul în chip 
desăvârşit, fără sâ-i dea nici o plată, nu precum în cazul lui Ilie. Cât 
despre Elisei, el este doar un chip al învierii celei desăvârşite care arată 
puterea sfinţilor de mai târziu. Mai mult decât atât, strofa capătă sens 
deplin în lumina cântărilor din Canoane, unde Iadul se tânguieşte şi îl 
grăbeşte pe Lazâr să asculte mai repede de chemarea Stăpânului, ca nu 
cumva, zăbovind, înmulţirea puterii aceleia ziditoare să nu-i smulgă şi 
pe alţi morţi: „Pentru ce nu te scoli curând, Lazăre? Strigat-a iadul de 
jos, tânguindu-se . Pentru ce nu te ridici îndată, să te duci de aici ? Ca 

„Tu eşti învierea şi Viaţa" 55 

17. Toate acestea le grăiră cu suspine şi cu 

adânci oftaturi 

Şi îngroziţi pentru-nvierea celui mort, 

Plângându-se pe sine şi toate ale lor. 

Dar Atotziditorul ajuns-a la mormântul celui 

mort, pentru care se şi afla de faţă 

După ce, se pare, a întrebat unde-a fost pus 

Lazăr? 

Căci cu ironie întrebă cel ce pe om însuşi 1-a 

făcut cu mâna 

„Unde eşti, Lazăre?", zicând: 

Vreau să aflu ceea ce deja de mai dinainte ştiu, 

Tot astfel cum odinioară Ziditorul a zis: „Unde eşti, 

Adame?", aşa a spus El: „Unde eşti , Lazăre?" 

Cel Care Martei îi spuse cu puţin timp înainte: 

Va învia, se va ridica, zicând: „Tu eşti Viaţa şi 

învierea!" 



să nu mă prade Hristos şi de alţii, înviindu-te pe tine? („Cântarea a 7- 
a", Sâmbăta în Săptămâna Floriilor, Triod, op. cit. p.449) 

55 întreaga strofa este greu inteligibilă şi, aşa cum se întâmplă în 
multe situaţii, când un imn lămureşte, edifică sensul altuia sau alteori 
doar contextul liturgic este lămuritor pentru descifrarea uneia sau mai 
multor strofe, imagini şi expresii sau metafore, la fel şi în acest caz, 
lămuritor este Imnul lui Ilie. Strofa de faţă preia o tâlcuire din Imnul 
lui Ilie pe care o prezintă rezumativ şi, în consecinţa, obscur din pri- 
cina extremei condensări Roman Melodul vrea să spună că învierea lui 
Lazăr i-a fost mai păgubitoare decât cea a profetului din vechime care 
deşi a înviat pe fiul văduvei, fiindcă a oprit ploaia prin cuvântul său 
timp de trei ani, a trimis iadului nenumărate victime. De aceea, Dum- 
nezeu îngăduie să moară fiul văduvei, pentru a-1 înduioşa pe Ilie să 
ridice blestemul de secetă. Numai astfel putem înţelege sensul paradox 
al al frazei că „rugăciunile şi suspinele celor înfometaţi au ucis pe 
copil" v. şi nota 3, din ediţia Grosdidier SC, op. cit. p. 173. 

18. Doamne Preaînalte, celor smeriţi Milostive, 

Cel Care din mormânt ai înviat 

Cândva pe Lazăr, viaţă dăruindu-i prin Cuvântul 

Tău, 

Precum celor dinaintea noastră le-ai dăruit a vedea 

Lumina lin-a feţei Tale, 

Dă-ne nouă în pace să trăim vremurile de acum 

Şi sfârşit bineplăcut, pentru ca să trăim şi să 

murim după cum 

Sfânta Ta voie ne va ocârmui. 

Cheamă-ne, porunceşte, Stăpâne, spune Cuvânt, 

binevoieşte a ne mântui pe noi! 



IMNUL DEMONIZATULUI 



Deşi Imnul demonizatului nu face parte, tematic, din 
ciclul „pocăinţei" pe care ne-am propus a o ilustra, totuşi 1- 
am inclus imediat după învierea lui Lazăr, datorită faptului 
că se înscrie în acelaşi gen, al comicului. In acest caz însă 
Roman Melodul, combină cu accente tragice elementele 
comice în momentul în care descrie suferinţa demo- 
nizatului. Controversata temă a demonizării este tratată în 
conformitate cu înţelegerea tradiţională a acestei boli duhov- 
niceşti sau mai exact diformităţi duhovniceşti. Interpretată 
de obicei ca efect al unor păcate grave, îmbolnăvirea 
corespunde, în plan duhovnicesc, lepădării de către Dumnezeu, 
căderii din orice purtare dumnezeiască de grijă. Puterea 
diavolului asupra sufletului este totală, nelăsând loc nici 
măcar unei urme de raţionalităţi. Orbirea completă a minţii 
sau a ochiului sufletesc are diferite cauze, fie păcatul nemăr- 
turisit şi nepocăit, fie învoirea în suflet cu gândurile drăceşti, 
fie abdicarea deliberată de la ordinea şi ordonarea logică a 
cosmosului, în favoarea unei proiecţii a propriului eu, sub- 
stituind cosmosul, ceea ce ar corespunde unei cosmicizări 
excesive a propriului eu şi propriei identităţi (v. Larchet, 
Terapeutica bolilor spirituale, sau Hierotheos Vlachos, Psiho- 
terapia ortodoxă), fie o mândrie care provine din aceeaşi 
exacerbare egoistă a propriului sine. Oricare ar fi cauza 
demonizării şi oricât de mare puterea diavolului asupra 
sufletului, există întotdeauna un aspect pozitiv: fără de 
voie, demonizatul aduce o mărturie cu privire la puterea 
lui Dumnezeu Care covârşeşte puterea demonului, aşa cum 
raţiunea covârşeşte iraţionalitatea, şi precum logosul ordo- 

nator covârşeşte asupra materialităţii necuvântătoare. Toţi 
cei atinşi de această maladie par rupţi de la puterea cuvân- 
tului, toţi suferă de o incapacitate discursivă ce tinde 
uneori spre afazie, după cum în cazurile de excentrică exa- 
cerbare a sinelui, dezordinea interioară corespunde unei 
dezordini în planul discursului, cu răsturnări de valori şi 
ierarhii: „Acesta e obiceiul celui rău: când a tulburat pe 
cineva, îl aduce într-o stare de lipsă de raţiune pentru ca, 
de atunci înainte să nu-şi mai poată reveni." (Jean de Lycopolis, 
Histoire des moines dEgypte, 36) Această lipsă de raţio- 
nalitate îl rupe de comuniunea cu semenii, determinându-1 
să trăiască în chipul animalelor sau dobitoacelor câmpului, 
precum Nabucodonosor a fost pedepsit pentru nemăsurată 
mândrie a trăi vreme de şapte ani precum dobitoacele. 
Sfinţii părinţi ai Bisericii sunt toţi de acord că numai 
puterea lui Dumnezeu poate tămădui bolnavul îndrăcit, dar 
că tămăduirea este grăbită atunci când bolnavul face 
eforturi de însănătoşire prin ascultare, răbdare, spovedanie 
deasă şi sinceră, participare la slujbe, smerenie: „Deosebit 
de mişcătoare este vindecarea celor îndrăciţi ce pătimesc 
grozav. Au fost cazuri când îmi aduceau câte un bolnav 
stăpânit de duh rău, care rostea hule, inconştient fiind şi 
vorbind într-aiurea. Iar după ce citeam asupra lui rugăciuni, 
bolnavul se liniştea şi primea cu bucurie Sfintele Taine, de 
care până atunci se ferise cu străşnicie. Se cuvine să luăm 
aminte că aceşti bolnavi nu ţin minte nimic din ce spun în 
stare de boală... Adesea demonii au stăpânire mai multă 
vreme asupra celor robiţi de ei. Dar puterea lui Dumnezeu, 
de care demonii se cutremură, îi biruieşte pe ei" (Viaţa şi 
proslăvirea Sfântului Ioan din Kronstadt - Docu-mente şi 
mărturii din epocă. Editura Ileana, Bucureşti, 2004. p. 126-127) 
Dragostea pentru cel demonizat, care rămâne, în ciuda 

posedării de către demon, chipul lui Dumnezeu 56 , este ceea 
ce ni se cere nouă celor sănătoşi, dar mai ales rugăciune 
mijlocitoare, în chipul rugăciunii Apostolilor din Imnul de- 
monizatului, gândindu-ne că poate pentru necredinţa şi împie- 
trirea noastră a îngăduit Dumnezeu o astfel de suferinţă care 
nu are leac prin cunoaşterea omenească, depăşind cu mult 
puterile şi cuprinderea acesteia. Este pledoaria implicită a 
Imnului demonizatului sfântului Roman Melodul. 

Proimion 

Amintindu-ne de minunile Tale, Doamne, 

Pe Tine, Te rugăm 

Ca să ne izbăveşti de cel viclean 

Şi de stricăciunea care vine de la el, 

Căci Tu singur eşti, Doamne, 

Stăpânul tuturor. 

1. Poporul cel credincios întru iubirea de 

Hristos adunându-se, 

In psalmi şi în cântări priveghează: 

înalţă cu nesaţ imne către Cel Preaînalt, 

După ce mai înainte David le-a pus în cântare, 

Şi ştie să se desfâteze cu citirea cea bine întocmită 

din Scriptură. 

Din nou pe Hristos II vom preamări cu laude 

Şi pe cei vrăjmaşi îi vom proscrie 



56 „Este cu totul evident că în ochii Sfinţilor Părinţi, posedatul 
rămâne om întreg, căci, deşi demonul îi ocupă trupul şi sufletul, el 
continuă să poarte intact, în străfundul său, chipul de neşters, 
inalterabil al lui Dumnezeu care constituie fiinţa lui veritabila, natura 
lui profundă, însăşi latura lui omenească. Faţă de ea, posesia nu e decât 
un accident, o deformare superficiala" Jean Claude Larchet, Terapeutica 
bolilor mentale. Harisma, Bucureşti, 1997. 

Căci chimval al acestei cunoştinţe 

Este Hristos însuşi - călăuza şi învăţătorul nostru. 

Al tuturor învăţător şi Domn. 

2. Frumos este a cânta psalmi şi lui Dumnezeu 

laud-a aduce, 

Ca să-i ruşinăm pe diavolii ce pururea ne sunt 

potrivnici, 

Căci noi am cunoscut ce-i umple de ruşine 

Căci atunci când ca la teatru-n comedii 57 

râdem, 



57 Sfântul Roman Melodul foloseşte două verbe Tpocycod'eco . şi 
KCOjUjUCoSkco în sensul propriu al termenilor. Se pare că este vorba despre o 
veche practică a Bisericii primare, când probabil, mai ales în Bisericile 
de mir, în timpul sfintelor slujbe, cântările alternau cu mici piese 
dramatizate în genul unor microdialoguri între străni. Conţinutul 
acestor piese era esenţial omiletic cuprinzând cel mai adesea di- 
dascalii. Literatura mineelor, mai ales la praznicele împărăteşti, când 
slujbele aveau un fast deosebit, uneori cu adevărat impresionant, cu 
procesiuni, cu făclii, cu odăjdii deosebite, abundă în astfel de micro- 
dialoguri, cf. învierea lui Lazăr din Săptămâna Floriilor (Triod, op.cit). Aceste 
micro-dialoguri, este de presupus, se cântau ca replici alternative la cele 
două strane. Sfânta Liturghie ea însăşi are o structură dramatică. Nu 
este întâmplător faptul că aceeaşi desfăşurare dramatică se poate cu 
uşurinţă observa şi în structura Imnelor lui Roman Melodul. Astfel, 
Proimionul care cel mai adesea este preluat sau a pătruns în canoane 
ca icos sau condac, care era rezervat ori unui personaj, ori vocii 
narative, precum şi primele strofe, prezentau subiectul imnului, 
întocmai cum la teatru se reprezenta argumentul şi personajele dramei; 
urmează apoi un microdialog, două sau maxim trei personaje care 
prezentau conflictul dramatic pe durata a trei-patru strofe şi deznodământul 
sau încheierea care de obicei era o rugăciune. Deşi autorul foloseşte 
aceste două verbe în sens propriu, având în vedere că această practică 
veche s-a pierdut astăzi, am redat expresiile printr-o comparaţie. 
Urmarea imnului însăşi pare o adecvare la aceste două dimensiuni 
dramatice, pe de o parte se cântă şi se compătimeşte destinul tragic al 
demonizatului în imagini de o rară frumuseţe, în versuri care amintesc 

De-nfrângerea lor bucurându-ne, 
Cu-adevărat atunci şi diavolul scrâşneşte, 
Tot astfel când în sfintele Biserici 
Ca-ntr-o tragedie pe scenă-nfăţişăm biruinţa 
asupra vrăjmaşului, 

Căci nimic nu poate împotriva omului, de nu i- 
ar îngădui acestuia 
Hristos, Stăpânul tuturor. 

3. Hristos, pururea ajutând celor nevrednici, 

Iar pe cei lepădaţi, văzându-i, se mânie 

Atunci şi vrăjmaşii cu dreptate năvălesc, 

Dar pentru iubirea Lui de oameni 

Nu-ngăduie acestora Hristos 

Ca fără de măsură şi prea peste putinţă 

Să-i chinuiască pe aceia. 

Căci nevăzut duşmanii se într-armează de luptă 

împotriva celor lepădaţi de dumnezeiasca 

purtare de grijă, 



de tragedia elină, iar pe de altă parte, se ia în derâdere prostia nepereche a 
diavolilor în faţa înţelepciunii dumnezeieşti. 

58 Ilpovo'ia Providenţa dumnezeiască, cea care ţine şi susţine toată 
făptura şi iconomiseşte taina mântuirii fiecărui suflet în parte. Soarta 
celor demonizaţi este dintre cele mai dureroase, fiindcă ei par lipsiţi de 
purtarea de grijă a lui Dumnezeu pe care El o arată întregii făpturi. în 
realitate, lucrurile stau altfel, demonizaţii arată doar măsura sau ne- 
mâsura răutăţii diavoleşti şi care este voia acestuia pentru fiecare dintre 
oameni, dacă nu ar fi această purtare de grijă a lui Dumnezeu care 
mărgineşte mmmărgineşte puterea diavolului. Astfel, demonizaţii măr- 
gineşte puterea vrăjmaşului. Astfel demonizaţii mărturisesc de fapt 
pronia lui Dumnezeu, pentru că, deşi confruntaţi mereu cu puterile 
drăceşti nevăzute, dar peste puterea omului, aceştia supravieţuiesc în 
chip minunat, arătându-se în chip vădit puterea lui Dumnezeu lucră- 
toare, care este întotdeauna mai mare decât cea a diavolului. Pentru 
aceea şi demonizaţii se numesc martiri. Această idee pare a fi 

Ci-n chip nevăzut, îi mântuieşte pe ei din căderea acelora 
Domnul cel Nevăzut al tuturora. 

4. Nu-s vorbe-n vânt cele ce-acum grăim, 
Ci fapte-ale luminii vădit arată 
Puterea diavolilor asupra celor morţi, 
Dar noi vom înfăţişa pe-aceea slăbindu-se 

Şi biruinţa cea-ntâistătătoare-a Ziditorului întă- 

rindu-se: 

Hristos a venit şi de El fugeau toţi ca de un 

drept oarecare 59 , 

Căci văzând trupul Lui, s-au lăsat păcăliţi: 

Necunoscându-L pe El că este Dumnezeul Cel 

Adevărat 

Şi Fiul lui Dumnezeu, 

Stăpânul tuturor. 

5. Martor vrednic de crezare Evanghelistul 
Scriind despre neputinţa demonilor 

Pentru ca noi să fim încredinţaţi prin Scriptură. 
După ce Hristos a venit de pe mare la ţărm, 



împrumutată din omilia sfântului Ioan Hrisostomul, Despre mărginită 
putere a diavolului. 

59 Una dintre ideile cele mai dragi Sfinţilor Părinţi era caracterul 
tainic al venirii pe lume a Mântuitorului. Nimeni în afară de Dum- 
nezeu nu a ştiut despre acest plan al mântuirii oamenilor, plan care 
depăşeşte viclenia cea din veac a diavolului, care a voit să piardă nea- 
mul omenesc de la început, adică a vrut să răpească sieşi nu numai pe 
primii oameni, ci şi odrâslirea acestora din neam în neam (Părintele 
Rafail Noica), preschimbând binecuvântarea în blestem. Venirea Mântui- 
torului aduce cu sine răscumpărarea radicală şi restabilirea/întregirea firii 
umane. Se-nţelege că acest plan era necunoscut diavolilor şi ei nu au 
cunoscut în El pe Fiul lui Dumnezeu, drept care s-au apropiat de El 
ispitindu-L în pustie, ca şi când ar fi fost un drept oarecare precum era 
Ioan sau prorocii Vechiului Testament. 

Un oarecare demonizat din cetate i-a ieşit înainte 
Fiind acesta-n puterea şi-n robia diavolului, 
Greu apăsându-1 pe el cu cele mai straşnice 
legături. 

Insă legăturile cu care era de multă vreme fere- 
cat le-a desfăcut Hristos, 
Stăpânul şi Dezlegătorul tuturor. 

6. Ucigaşul de suflete cel pizmuitor, stăpânindu-1 
pe dânsul, 

De multă vreme-1 împiedica să-şi ascundă goli- 
ciunea trupului, 
Căci mantie nu-1 acoperea, 
In casă de oameni nu adăsta, 
Ci petrecea prin mormânturi, 
O! soartă ne-ndurată! O, negrăită tragedie! 
Om cu sufletu-ntr-însul de viu coborât în mor- 
mânt! 

O! dar mai nefericit şi decât morţii-ar fi fost, 
De n-ar fi venit mai curând 
Stăpânul şi Mântuitorul tuturor. 

7. Orice trup mort înmormântat cu cinste zace, 
acoperit cu giulgiu în mormânt, 

Iar pământu-i adăposteşte rămăşiţele pustii, 

Şi dacă mormântul pe cel mort cuprinde, 

Nici durere, nici plăcere nu simte cel ce-acolo 

zace, 

Pe când cel nenorocit de demoni 

Nicicum nu este asemenea cu morţii, 

Căci el, trăind, de viu este ucis în mormânt, 

Şi gol, înmormântat şi fără de podoabă pentru 

tot restul vieţii, de nu s-ar fi grăbit să vină 

Stăpânul tuturora. 

8. Căci diavolul pe-acela ce-i e dat pe seamă 
Printre cei morţi şi printre vii grozav îl chinuieşte, 
încingându-1 cu orice răutate; 

Printre cei vii, în grele lanţuri îl leagă 

Iar printre morţi-îl închide, încredinţându-1 pazei 

morţii, 

II urmăreşte prin pustiuri, 

L-aruncă-n văgăuni de munţi, viroage şi prăpăstii 

Şi cu puteri drăceşti se opinteşte zdravăn 

Ca morţii să-1 arunce pretutindeni, 

De nu l-ar mântui-n fiece dată 

Stăpânul tuturor. 

9. Pierzătorul de suflete urlând cu furie, ca un 
câine flămând, 

Unelteşte pierderea nenorocitului; 

Potrivnic adevărului se face, 

Căci este plin de răutate - 

Aceasta pururea voieşte: 

Să-1 arunce din piscuri de cremene, 

Să-1 îmbrâncească-n ape 

Sau în ţepuşe să-1 străpungă, 

Sau prin munţi să-i piardă urma, 

Ori în foc să-1 ardă. 

Dar nu poate nimic dintre acestea 

Când însuşi Dumnezeu de grijă-i poartă, 

Domn şi stăpân al tuturor. 

10. Pe-acestea toate le îndură cel înlănţuit de 
vrăjmaşi 

Ca scos din minţi şi din baierele cugetului, 
Rătăcind din pustie-n pustie; 
Dar când pe Hristos L-a-ntâlnit, privindu-L pe 
împăratul şi Domnul cel Osârduitor spre milă 

Şi-a venit în simţiri. 

Şi la Hristos îşi ridică mintea 

Şi nedreapta robie vestindu-I, strigă: 

Izbăveşte-mă, Doamne, de urătorul de bine, 

cel ce pe nedrept m-asupreşte, 

Iar Tu mă mântuieşte, 

Stăpâne-al tuturor. 

11. Soborul ucenicilor lui Hristos fu cuprins de 
milă 

Şi venind lângă El, L-au rugat 

„Doamne, zicând, Iisuse Hristoase, miluieşte şi 

vezi 

Cum este batjocorită făptura 

Pe care mâinile Tale au plăsmuit-o. 

Cum duşmanul diavol necinsteşte icoana slavei 

Tale 

Cum se tiraniseşte omul pe care cu mâinile 

Tale Tu L-ai cinstit 

Cum se răzbună spre moarte 

Vrăjmaşul cel de la-nceput, 

Dar Tu, Atotputernice Doamne, îl mântuieşte 

ca un Stăpân şi Ziditorul tuturor. 

12. Mântuieşte, mântuieşte, Hristoase pe cela 
ce Ţie se roagă. 

Cel nedreptăţit de vrăjmaşul. 
Şi vindecă-1 pe el ca un Multmilostiv, 
Ca să nu se mândrească, o, Doamne, potriv- 
nicul diavol, 

Ca un plin de răutate, să nu zică: 
„Am biruit ca un puternic!" 
Căci noi doară ştim şi-1 cunoaştem că este fără 
nici o putere, 

Iar dacă Tu voieşti, o, Iubitorule de oameni, 

Numai de-i porunci, c-un semn şi se va nimici 

Căci toate Ţie se supun 

Numai la semnul Tău şi pururi la porunca Ta 

Toate cele ce sunt au fiinţă - 

Stăpâne-al tuturor. 

13. Hristos, ascultându-Şi ucenicii, 
Se bucura de cuvintele lor 

Şi fără de răgaz le-a răspuns: 
„Primesc rugăciunea voastră, 
Căci voiesc să fiţi milostivi, 
Fiindcă mai înainte ca voi să mă rugaţi, 
Către el Eu M-am înduplecat spre milă 
Şi încă de pe mare l-am recunoscut, 
Eu care mai dinainte de-a fî el îl ştiu, 
Ca un Stăpân şi Atoateştiutor. 

14. Ca să-i mântuiesc pe toţi din cer m-am pogorât 
Eu, Cel de toţi chemat în ajutor, 

Pentru aceasta şi om m-am făcut, 

Pentru ca neamul omenesc să-1 mântui 

de blestem, 

Pe cel părtaş trupului Meu, 

Pentru care-am şi luat trup însufleţit 

Ca un Multmilostiv; 

Voiesc deci să mântuiesc pe om 

Pentru care-am venit 

In pântece fecioresc, făr-a mă despărţi de ceruri, 

Ca Unul Ce sunt Nedespărţit, 

Stăpânul tuturor. 

15. Hristos pe ucenici astfel îi învăţa, 
Insă diavolul rămânea 1-acestea surd. 

Şi se-ntorcea tot la blestemul lui: 
Cel condamnat II blestema pe Judecător, 
Celui Drept şi Celui Preabun îi căuta pricină 
cel nedrept: 

„Ce ai cu noi, Iisuse, ziceau: om eşti la-nfăţişare, 
Dar noi de oameni n-ascultăm, iar dacă Dum- 
nezeu eşti, 

Te rog atunci să nu mă chinuieşti, 
Stăpâne-al tuturor. 

16. Pentru ce dar mai înainte vreme ai venit ca 
să ne chinuieşti 

Crezând că poţi ceea ce numai Dumnezeu e-n 
stare? 

Că noi ne supunem judecăţii Celui Ce şi cerurile 
toate judecă 

Şi că înfricoşată judecată ne aşteaptă 
la vremea de apoi, aceasta limpede cunoaştem; 
Dar Tu mult mai devreme ai luat-o înainte împo- 
triva noastră, de parcă însuşi Dumnezeu ai fi 
Şi ai avea nezdrumicată stăpânire! 
-Tu, Doamne şi Stăpâne-al tuturor. 

17. Dar eu Te-am cunoscut acum pe Tine, Fiul 
Măriei eşti, 

Iar patria-ţi este Nazaretul Iudeii. 

Dar Tu, de parc-ai fi din ceruri pogorât 

Poruncii Tale ne supui. 

Ai venit la noi cu îndrăzneţ război 

Şi nouă ca un înfricoşat vânător ni Te-arăţi, 

Noi tot pământu-n gheare-1 ţinem 

Şi toată stăpânire-a noastră-i! 

Dar Tu ca un tiran, măreţ, plin de pohfală şi de 

slavă 

Venind ca un cârmuitor, ne-ai izgonit 
Din cei pe care-i dobândisem cu câştig, 
Luându-ne toată puterea, 
Ca un Atotputernic şi Stăpân al tuturor. 

18. Acum mi-amintesc preabine cum 
Dintre-ai noştri, pe magi când Te-ai născut 
Din Persia i-ai smult, cum apoi şi pe desfrânate 
Tu le-ai convins de-au căpătat la minte, schim- 
bându-se. 

In nada Lui i-a prins pe hrăpăreţii vameşi; 

Dar până şi pe morţii cei din veac 

Din cruda noastră stăpânire ni-i răpeşti 

Şi slobozind pe cei de noi legaţi, 

De tot ce-aveam ne-ai sărăcit, 

Acestea toate, nimeni din Adam nu le-a-ndrăznit 

Dar iac-acum, mă rog, cu biciul Tău cel arzător 

să nu mă cerţi, 

Al tuturor Stăpân." 

19. Ca un viclean ucigaş n-a putut limpede cunoaşte 
Pe Hristos că însuşi El era Atoateziditorul, 
Din pricina înfăţişării lui de om. 

Căci dac-ar fi fost lămurit că El era Stăpânul, 

Nicicum n-ar fi-ndrăznit să zică Lui: „Ce ai cu 

noi?" 

Aceste vorbe nu-s ale unuia ce taina o cunoaşte, 

Şi, la fel ca mai 'nainte, L-a ispitit 

Strigându-I de pe Templu: 

„Dacă Fiul lui Dumnezeu eşti. 

Căci chiar şi-acolo se îndoia cum c-ar fi El, 

Stăpânul tuturora. 

20. Iar noi de-aceasta nu ne minunăm 

Dacă-L numeşte Fiu al lui Dumnezeu, 

Căci nu L-a cunoscut pe Domnul. 

Fiindcă-n-acea vreme, fii ai lui Dumnezeu erau 

numiţi 

Toţi cei ce pe Atotţiitorul Dumnezeu iubeau. 

Căci şi Israel fiu cel întâi născut este numit, 

Pe când la Facere găsim că fii se chemau cei 

câţi erau născuţi din femeie, 

Tot astfel şi acum când, după chipu-nfăţişării, 

fiu este numit 

Al tuturor Stăpân. 

21. Aşadar, însuşi Flristos, ca un Dumnezeu tare 
în chip nevăzut pedepseşte pe diavol, 
Capăt punându-i îndrăznelii 

Şi către dânsul spuse: „Care este numele tău?" 

Ca un înfricoşat Judecător a întrebat pe necuratul, 

Dar nu ca unul ce nu ştia l-a întrebat, 

Ci ca noi să cunoaştem 

Câţi diavoli îl chinuiau pe bietul om: 

„Legiune", şi acela zise, „este numele meu, precum 

ştii, 

Ziditorule a toate. 

22. Acum deci când i s-a fost poruncit 
Ca din bărbatul acela să iasă, 
Se-mpotrivea şi se ruga: 

Pe faţă - îndrăzneală, 

Dar dedesubt - rugăminte: 

Căci strâmtorarea biciului i-a stârnit rugăciunea: 

O turmă de porci hălăduia prin munte, 

Iar diavolul la mare ananghie văzându-se pe sine, 

Ii strigă lui Hristos: 

„De mă scoţi afară dă-mi ceea ce Iţi cer, 

Ca un Atoateziditor." 

23. Iisuse Hristoase, de mă scoţi acum afară, 
Atunci şi cererea-mi plineşte-o, 
Lasă-mă, Iţi cer, să intru-n turma de porci," 
Aşadar, prin rânduiala cea mai dinainte a 
Stăpânului Hristos, 

Grabnic din om ieşind cele drăceşti, în porci au 
intrat, 

Iar aceia s-au înnecat, aruncându-se-n mare- 
Cu-adevărat minunate sunt faptele Tale 
Cela Ce pre noi ne smulgi din mâinile vrăj- 
maşului, 
Săpâne şi Doamne-al tuturor. 

24. Nici decât un porc sau decât orice-i odrăslit 
din animal sau din pasăre 

Nu-s diavolii mai puternici, 

De nu le-ar da Dumnezeu toată puterea. 

Vezi, dar cum cei îndrăzneţi din fire nu-ndrăzniră 

Nici în porcii aceia-a intra fără poruncă 

Iar când primiră-ncuviinţare, 

Nici de porci n-au fost suferiţi: 

In acest chip, pe toate-ar voi 

Să le ia-n stăpânire, de nu le-ar păzi cu puterea-I 

Stăpânul a toate. 

25. Vâslaşi ai lui Hristos, de-a pururea prieteni, 
Cu stăruinţă să cântăm psalmi spre slava Lui 
Cei care azi, cu-alai am petrecut afară pe diavol 
Să-L chemăm pe Cârmaciul nostru 

Ca bine să străbatem valul vieţii 

Şi să cunoaştem că neadormitu-I ochi 

Asupră-ne veghează şi ne are-n pază 



104 Sfântul Roman Melodul 

Şi, cu rugăciunile de Dumnezeu Născătoarei, 
Ne mântuieşte pre noi şi ne trece la limanul cel 
bun, lin şi neînviforat, 
Stăpânul tuturor. 



IMNUL FEMEII PĂCĂTOASE 



Pilda femeii păcătoase care a uns cu Mir capul Mire- 
lui ceresc a cunoscut în lirica siriacă elaborări dintre cele 
mai interesante, dând naştere celor mai sensibile cântări. Lite- 
ratura Canoanelor îi rezervă acestei pilde, după spusa Mân- 
tuitorului că fapta mironosiţei va fi pomenită din neam în neam, 
un loc de cinste. Slujbele din Sfânta şi marea Marţi şi Miercuri 
a Săptămânii Patimilor abundă în tropare, icoase şi condace 
dedicate mirungerii profetice, ca o rememorare şi actu- 
alizare a mirungerii de dinaintea morţii Mântuitorului pe care o 
prevesteşte, subliniind încă o dată că venirea Mântuitorului în 
trup s-a făcut pentru vindecarea multora şi mai cu seamă pentru 
întoarcerea la Dumnezeu a păcătoşilor. Poezia acestor cântări 
este întreagă construită pe teme paradoxale, pe opoziţii şi 
antinomii atât la nivelul expresiei, cât şi la cel al conţinutului 
semantic şi simbolic. Gesturile simple şi fără patetism sunt 
nuanţate cu vigoare, devenind mai grăitoare decât cuvintele 
înseşi: „întins-a păcătoasa părul său Ţie, Stăpânului, întins-a şi 
Iuda mâinile la cei fărădelege. Aceea ca să ia iertare, acesta ca să 
ia arginţi" (Triodul, p. 500). Contrastele puternice între per- 
sonaje nasc, în planul expresiei, formule contradictorii, para- 
doxuri şi antifraze care reiau contrapunctic temele şi motivele 
evanghelice: „Primeşte izvoarele lacrimilor mele Cel Ce 
scoţi cu norii apă din mare; Pleacă-te spre suspinurile 
inimii mele, Cel Ce ai plecat cerurile cu nespusă plecăciune, ca 
să sărut preacuratele Tale picioare şi să le şterg pe ele iarăşi cu 
părul capului meu." Nu mai puţin tulburător este contrastul 
dintre gesturile trădării lui Iuda şi gesturile mirungerii 
mironosiţei: „Vai de ticăloşia lui Iuda! Văzut-a pe păcătoasa 

sărutând tălpile Mântuitorului şi a gândit cu vicleşug la sărutarea 
vânzării. Aceea şi-a dezlegat părul, iar acesta s-a legat cu mânia, 
aducând în loc de mir răutatea cea urât mirositoare". Motivul 
central şi mereu recurent în antinomii de o rară frumuseţe este 
mirul. Variaţiunile pe tema revărsării belşugului de mir, 
susţinute şi de un text muzical pe măsura textului poetic, sunt de 
o bogăţie semantică surprinzătoare, subliniind în esenţă echi- 
valenţa mirul-Hristos. Jocul de cuvinte este omniprezent: „Când 
păcătoasa aducea mirul, atunci s-a înţeles ucenicul cu cei 
fărădelege. Aceea se bucura turnând mirul cel de mult preţ, 
iar el se grăbea să vândă pe Cel iară de preţ." In acelaşi context 
ideatic se situează şi tema din Prohodul Dom-nului din Vinerea 
Mare. Aici, gestul profetic al mirungerii Mântuitorului apare 
prezentat în contrast cu gestul, nu mai puţin profetic, al vânzării 
cerinţei mirului de către Iuda care anticipă vânzarea Mirului 
celui duhovnicesc. Pe tărâmul liricii siriace, tema mirungerii 
a cunoscut, prin Efrem Şirul mai întâi, profunzimi şi 
bogăţii noi cu specu-laţii veterotestamentare, insistând 
toate asupra valorii profetice a mirului. Efrem Şirul compune 
primul o omilie, Omilia eis tin pornin, în care femeia cea 
păcătoasă adresându-se vânzătorului de miruri îi spune: 
„îmi este de trebuinţă mirul cel pieritor/stricăcios ca să 
ajung la mirul cel adevărat şi veşnic pentru a dobândi viaţă 
nestricăcioasă. Desigur că această identitate sau doar 
echivalenţă, Hristos-mirul, naşte ea însăşi serii antinomice: 
Hristos este mirul cel veşnic în contrast cu mirul cel 
trecător şi stricăcios adus de mironosiţă, Hristos este mirul 
cel fără de preţ în contrast cu mirul cel de mult preţ al 
cuvioasei, iar Imnul lui Lazăr nuanţează şi mai mult 
contrastul: Femeia cea păcătoasă unge cu mir pe însuşi 
Izvorâtorul de mir, iar Toma necredinciosul {Imnul Apostolului 
Toma) aduce Mântuitorului, precum păcătoasa, mirul credinţei 
pentru a cere în schimb ceea ce este mai presus de mir, 
negrăita mireasmă a harului lui Hristos, căci revărsare de 

mir este pomenirea numelui Tău. Astfel, observăm că Sfântul 
Roman nu a făcut decât să transmită conţinutul semantic al 
tradiţiei liturgice şi imnografice, în obişnuita lui manieră 
condensată şi concisă. Omilia sfântului Efrem este transmisă 
fidel, cu toate temele şi motivele care ilustrează subiectul, 
începând cu tema convertirii păcătoasei la auzul propovăduiţii 
Mân-tuitorului, cu scena vânzătorului de miruri, refuzul 
acestuia de a vinde mirul destinat preoţilor unei femei 
desfrânate, scenă desfăşurată pe un spaţiu mai amplu, cu 
lărgite tâlcuiri şi asemuiri cu Vechiul Testament. Replicile 
sunt aproape identice, ca şi întreaga desfăşurare dialogică, 
numai că în omilia Sfântului Efrem, femeia desfrânată, 
teologhisind despre Dumnezeul a toată făptura pe care L-a 
cunoscut în persoana Mântuitorului din cele propovăduite 
despre El, reuşeşte să-1 convertească pe negustorul de 
miruri la credinţa în Hristos, şi numai după această 
convertire negustorul acceptă să-i vândă mirul. Sfântul 
Roman renunţă la această parte, precum şi la multe din 

amplele dezvoltări vetero testamentare prezente în OjuiÂMX 
£IQ tţiv Jtopvriv. Tot de dimensiuni mai reduse este şi 
dialogul dintre femeia păcătoasă şi negustorul de miruri, de 
bună seamă din pricina spaţiului restrâns impus de limitele 
imnului în sine. Spre deosebire de alte imne în care sfântul 
Roman Melodul acordă o importanţă sporită dialogului ca 
formă predilectă de expresie, în Imnul femeii păcătoase un 
spaţiu mai amplu este rezervat monologului femeii păcă- 
toase, ceea ce aduce un spor de lirism textului, făcându-1 
unic în felul său, în raport cu predilecţia pentru dramatic a 
sfântului Roman. Desprins din această omilie a femeii 
păcătoase a lui Efrem Şirul, Imnul Sfântului Roman îşi 
păstrează valenţele omiletice, insistând mai mult asupra 
temei pocăinţei cuvioasei, de unde şi folosirea largă a 
monologului. Nici această temă însă nu este originală, ci îşi 
are obârşia ca într-un izvor nesecat în condacele si irmoasele 

slujbei de Miercuri: „dar cu tăcere rugându-mă, cad către 
Tine, sărutând cu dragoste preacuratele Tale picioare, ca să- 
mi dai iertare de greşale, ca ion Stăpân, mie celui ce grăiesc: 
Mântuitorule, de întinăciunea faptelor mele curăţeşte-mă" 
Triodul, p. 496. Astfel, Imnul femeii păcătoase se înscrie 
în tematica largă a pocăinţei, a cărei expresie emblematică 
a devenit revărsarea mirului şi mirungerea trupului celui de 
viaţă dătător. Aceeaşi tâlcuire o regăsim până târziu în cultul 
ortodox, neschimbată nici astăzi; gestul paradoxal de a 
unge cu mir pe însuşi Mirul este surprins şi de o tâlcuire a 
Sfântului Grigorie Palamas: „căci încă nu cunoşteau în 
chip limpede că El este cu adevărat mireasma vieţii pentru 
cei ce vin cu credinţă, după cum şi mirosul morţii le este 
hărăzit celor ce rămân până la capăt necredincioşi; iar 
mireasma veşmintelor Sale, adică a trupului Său, este mai 
presus decât toate miresmele, şi numele Său este mir 
revărsat, prin care lumea întreagă s-a umplut de buna mi- 
reasmă a dumnezeirii" (Sfântul Grigorie Palamas, Omilii, 
„Omilia 18, la Duminica mironosiţelor", p. 280, Anastasia, 
Bucureşti 2000) 

Proimion I 

Pe femeia cea păcătoasă fiică numindu-o, Hris- 
toase Dumnezeule, arătându-mă şi pe mine fiu 
al pocăinţei, mă rog Ţie: 
Ridică-mă din tina fărădelegilor mele. 

Proimion II 

Pradă mustrărilor de cuget, femeia cea desfrânată, 

Urma paşilor Tăi luând, 

A strigat către Tine cu pocăinţă, 

Cela Ce ştii toate cele ascunse: 

„Doamne Iisuse Hristoase, 

Cum voi tinde către Tine ochii mei 

Eu, care pe toţi i-am ispitit cu ocheade. 

Cum te voi îmblânzi spre milă, 

Eu, care pe însuşi Ziditorul l-am întărâtat spre 

mânie? 

Insă primeşte acest mir în loc de rugăciune, 

Doamne, 

Şi dăruieşte -mi mie iertare 

De ruşinea faptelor mele de tină." 

1. Văzând atunci femeia cea desfrânată 

Cum cuvintele lui Hristos ca o bună mireasmă 
Se răspândesc pretutindeni 
Şi în toţi credincioşii insuflă duh de viaţă, 
Degrab a urât reaua duhoare a faptelor sale 
Şi adânc cugeta întru sine la ruşinea faptelor ei, 
Dar mai vârtos la chinul ce i-au gătit ele. 
La marea întristare care-i aşteaptă pe cei păcă- 
toşi în iad, 

Intre care cel dintâi sunt eu, cel încredinţat 
biciului, 

De care femeia cea desfrânată, temându-se, 
S-a întors din desfrânarea ei 
Iar eu, deşi înfricoşat de moarte, 
Rămân în tina fărădelegilor mele. 

2. Niciodată vrând a mă lepăda de rele, 
Nu-mi amintesc defel chinurile pe care le voi 
vedea acolo. 

Nici cuget la marea lui Hristos milă, 
Cu care El m-a-nconjurat, căutându-mă 
Când rătăceam de la calea lui cea dreaptă. 
Căci după mine aleargă în tot locul; 

Pentru mine azi cu Fariseul alăturea mănâncă 

Cel Ce pe toate le hrăneşte, 

Iar masa în altar o preschimbă şi pe ea Se întinde, 

Iertând celor datornici datoria, pentru ca orişice 

datornic 

Cu îndrăzneală să se apropie de El şi să zică: 

Doamne, slobozeşte-mă 

Din noianul fărădelegilor mele! 

3. Mireasma Cinei Tale, Hristoase, 
A-ntors pe fiica cea odinioară pierdută, 
Iar azi tămăduită 

Cea la-nceput lupoaică şi la sfârşit mieluşea, 

Roabă şi fiică, nebună şi-nţeleaptă. 

Pentru aceasta aleargă flămândă 

Şi la o parte lăsând firimiturile, a luat pâinea întreagă 

Şi, suferind mai mult decât canaaneianca, şi-a 

Săturat sufletul gol, 

Cu-o atât de mare credinţă, 

Dar nu prin strigare a fost mântuită, 

Ci mai curând s-a mântuit prin tăcere, 

Căci tânguindu-se zicea cu suspin: 

Mântuieşte-mă, Doamne, 

Din tina fărădelegilor mele. 

4. Vreau să văd cugetul celei înţelepţite şi să aflu 
Cum în desfrânată a strălucit Hristos Cel preaminunat. 
Izvorul a toată frumseţea, 

Din Care, fără să aibă cunoştinţă mai dinainte, 

păcătoasa 

A băut cea dintâi. 

Pentru această pricină şi Cartea Evangheliilor 

strigă: 

Venind Hristos în casa Fariseului, 

O femeie oarecare a auzit şi-a intrat, 

Gătindu-şi sufletul de pocăinţă: 

„Hai, suflete al meu, iată vremea pe care o cauţi: 

Iată, Cel Ce te curăţeşte pe tine de faţă este: 

Pentru ce atunci să rămâi 

In faptele tale de tină? 

5. La El mă voi duce, căci, iată, pentru mine-a 
venit: 

Voi lăsa pe vechii mei iubiţi, 
Căci acum de Acela însetează sufletul meu 
foarte. 

Şi ca Unuia Care cu adevărat mă iubeşte, 
Mir Ii voi aduce şi toată-nchinăciunea: 
Strig, suspin şi caut în chip drept să-L înduplec 
Să-mi astâmpere setea. 
Setea celui însetat mă va schimba 
Şi aşa cum voieşte să fie iubit, 
Astfel II voi iubi pe Cel mie dorit. 
Plâng şi genunchii mi-i plec, fiindcă aceasta 
voieşte, 

Sau petrec în tăcere, tăinuindu-mă (cu tot dina- 
dinsul) 

Căci se întoarce de la acestea . 
într-un cuvânt, crescând în iubire, 
Mă lepăd de tina fărădelegilor mele. 

6. Mă voi înfăţişa Lui, voi fi luminată, după 
cum este scris: 

„Mă voi apropia acum de Hristos 

Şi nu voi fi ruşinat, 

El nu mă va acoperi de ocări, nu-mi va spune:" 

„Până acum erai în întuneric 

Şi ai venit să Mă vezi pe Mine, Soarele". 

Pentru aceasta, mir luând, la El mă voi duce, 

Cristelniţă voi face casa Fariseului, 

Căci acolo îmi voi spăla toate întinăciunile mele. 

Din lacrimi, untdelemn şi mir îmi voi încropi 

colimvitra, 

Mă voi spăla, mă voi unge şi voi scăpa 

De glodul fărădelegilor mele! 

7. Pe iscoadele cele de demult le-a scos la lumină 
Rahab 

Şi drept răsplată a găzduirii ei, ca o credincioasă, 

viaţă a aflat. 

Căci chip al Vieţii este Cel Ce i-a trimis pe ei, 

Care numele cel slăvit al lui Iisus al meu 

poartă. 

De demult, Rahab cea preadesfrânată 

Revenindu-şi întru sine, 

Primitoare de străini s-a făcut, 

Iar azi femeia cea preadesfrânată 

Pe Cel din Fecioară feciorelnic 

Se grăbeşte să-L ungă cu mir. 

Rahab i-a slobozit pe cei care-n taină îi 

adăpostise, 

Insă eu pe Cel pe Care L-am iubit mă strădui 

să-L păstrez 

Dar nu ca pe o iscoadă ţiindu-L, ci ca pe Atot- 

ţiitorul II ţin 

Şi prin El mă ridic 

Din întinăciunea fărădelegilor mele. 

8. Iată, a venit vremea pe care însetam să o văd: 
Ziua şi anul au strălucit pentru mine, 

Căci întru cele ale lui Simon 

Eu îl desluşesc pe Dumnezeul meu, 

Spre El voi grăbi paşii mei; 

Ca Ana îmi voi plânge sterpiciunea, 

Iar dacă Simon m-ar crede ameţită de vin sau 

de sicheră, 

Precum <beată> Eli a bănuit odinioară pe Ana 

Şi eu ca şi ea voi stărui-n rugăciune, strigând 

încetişor: 

„Doamne, copil nu ţi-am cerut, 

Ci sufletu-mi caut. 

Cel unul născut pe care eu l-am pierdut 

Şi-ntocmai cum de demult Samuil, de la cea 

iară de copii, 

Iar Emanuil de la cea iară bărbat, au ridicat ocara 

sterpiciunii 

Ridică şi acum pe femeia cea păcătoasă 

din ţărâna prihănirilor ei". 

9. Răscolindu-se deci cea acum credincioasă la 

aceste cuvinte, 

Se-osteneşte degrab ca să cumpere mir 

Şi-aleargă strigând către cel ce de miruri era 

negustor: 

,,-Dă-mi mie, de ai, vreun mir de iubitul meu 

Mire vrednic 

De cel cu dreptate şi în neprihănire iubit 

De Cela Ce-mi arde inimă şi rărunchi. 

Nimic nu voi să ştiu de preţ: pentru ce dar pe 

gânduri stai? 

Măcar şi de-o fi trebuind, până la piele şi până 

la oasele mele 

Sunt gata să-ţi dau, ca să aflu: ce oare să dau în 

schimb 

Celui Ce s-a gătit acum să mă curăţească 

De pulberea fărădelegilor mele?" 

10. Acela însă văzând aprinderea şi-osârdia cu- 
vioasei, 

I-a răspuns ei: , Au doară cine este cel pe care tu-1 

ţii de iubit, 

C-atât de tare te-ai aprins a alerga după miresme, 

Ce-ar avea oare el vrednic de mirurile mele? 

De-ndată însă sfânta far' înconjur strigă celui ce 

pregătea mirul: 

Ce tot spui, omule? Ce-ar avea El vrednic? 

Căci nici o cinste nu-i de El atât de vrednică, 

oricât de mare: 

Nici cer şi nici pământ, nici toată lumea asta 

Alăturea nu stau cu Cel Ce S-a pogorât 

ca pe mine să mă salte 

Din tina fărădelegilor mele. 

11. Fiu al lui David este, de-aceea-i slăvit 
la-nfăţişare; 

Fiu al lui Dumnezeu şi Dumnezeu El însuşi şi 
pentru-atâta, 

Cu cât mai plină desfătarea! 
Pe Care eu nu L-am văzut, ci doar am auzit de El 
Şi-ndată-am fost întoarsă către vederea Celui Ne- 
văzut cu firea. 

Cum şi Micol pe vremuri, pe David văzându-1, 
pe dată 1-a dorit, astfel şi eu, necutezând cu ochii 
a-L privi, 

însetez şi doresc pe Cel din David. 
Atuncea Micol cele-mpărăteşti a lepădat, 
Apropiindu-se de David cel sărac. 
Aşa şi eu acum mă lepăd de bogăţia cea nedreaptă 
şi-n tot locul caut 

Mir s-agonisesc pentru Cel Ce curăţeşte sufletul 
meu 

De-ntinăciunea fărădelegilor mele". 

12. Şirul cuvintelor ei prin tăcere a ciumat cuvioasa 

Şi-apoi şi-a luat mirul, cel atât de râvnit 

Şi-aflată a fost în casa Fariseului ca şi când 

chemată, 

Degrab alergând ca mir să reverse peste mirul 

cel Nepreţuit. 60 

Iar Simon aceasta văzând, a început a blestema 

pe Stăpânul, 

Pe femeia cea păcătoasă şi pe sine. 

Pe El, fiindcă nu recunoscuse pe cea care se 

apropiase; 

Pe ea, fiindcă femeie păcătoasă fiind, S-a atins 

de El spre închinare. 

Iar pe sine însuşi se blestema pentru că, fără de 

minte fiind, a primit în casă pe unii dintre 

aceştia. 

Pe când aceea mai dintru adânc striga: Răpeşte-mă 

Doamne, 

Din adâncul fărădelegilor mele!" 



Mup'iaai TO apiaxov, literal, a mirui ospăţul. Este una 
dintre „metodele" artistice ale sf. Roman Melodul, aceea a jocurilor de 
cuvinte, folosind ambivalenţa lor, ariston însemnând şi ospăţ şi ceea 
ce este mai bun, lăsând loc unei duble semantizări, prin 
contextualizarea cântărilor liturgice unde se spune în troparul 
sărbătorii că mironosiţa a uns cu miresme pe cel ce este însuşi izvorul 
mirurilor. „Păcătoasa a uns cu mir de mult preţ, iar Iuda a vândut 
mirul cel fără de preţ," va spune unul din condacele Prohodului, iar un 
vers din învierea lui Lazăr va spune Magdalena a uns cu mir Tbv 
Sotf/pa TCOP ăpCOfiăTCOP pe dătătorul de miresme, astfel încât 
sensul lui ariston, devine plurivalent, putând fi determinantul unui 
subânţeles utipov: Mvp'ioai Tp ăplOTOV [utipov] a mirui cel mai 
bun mir, Mirul Nepreţuit. 

13. O, nebunie, ce a grăit Fariseul în sineşi? 
„L-am chemat pe Iisus ca pe unul dintre profeţi, 
Iar El, nepricepând, pe-aceea pe care oricare 
din noi o ştia, 

Nici n-a cunoscut-o. 

De ar fi fost profet, şi-ar fi dat seama cine-i". 

Cel Care cearcă inimile şi rărunchii, 

Văzând gândurile cele rătăcite ale Fariseului 

Vărguţă de-ndreptare pentru acela, cu dreptate 

prin aceasta Se face.: 

,,-0, Simone, zicând, ascultă, vezi câtă bunătate 

s-a revărsat peste tine şi peste aceasta 

Pe care o vezi cu lacrimi strigând: 

„Doamne, mântuieşte-mă 

De prihănirea fărădelegilor mele". 

14. Ţi-am părut ţie, o, Simone, vrednic de 
blestem, 

Fiindcă nu am depărtat de la Mine 

Pe cea care cu grăbire se depărta de fărădelegile ei: 

Dar, Simone, nu e bine, nu-i binecuvântat dispreţul 

tău, 

Aseamănă cu cele ce-ţi voi spune şi te îndreaptă: 

Erau odată doi datornici unui creditor, 

Unul cinci sute, iar altul doar cincizeci de dinari îi 

datorau, 

Şi fiindcă amândoi erau strâmtoraţi, 

Cel care-i împrumutase le iertă datoria. 

Care deci crezi că va iubi mai mult dintre aceştia 

doi, spune-mi, 

Cine este dator să strige către Acela: Tu m-ai 

mântuit 

Din tina fărădelegilor mele"? 

15. Auzind însă înţeleptul Fariseu, răspunse: 
Invăţătorule, cu-adevărat este, în chip vădit arătat 
Că cel ce datorează mai mult, acela şi mai mult 
iubeşte, 

Pentru că şi mai mult i-a iertat creditorul". 

La acestea îi răspunse şi Domnul: 

„Drept ai răspuns, o, Simone, întocmai precum 

spui. 

Pe Cel pe Care tu nu L-ai primit, ea însă L-a 

uns cu mir 

Pe Cel pe Care tu nu L-ai spălat cu apă, 

Ea i-a udat picioarele cu lacrimi 

Pe Cel pe Care tu nu L-ai sărutat la-ntâmpinare, 

Ea, acoperindu-L cu sărutări, strigă: 

Picioarele Tale Le-am cuprins, ca să nu cad 

In ţărâna prihănirilor mele. 

16. Acum ţi-am arătat pe cea care însetează de 
mine cu dragoste. 

îţi voi arăta ţie, o, Preabunule, Cine este Creditorul 

Şi-ţi voi descoperi şi pe datornicii Lui, 

Dintre care unul eşti tu însuţi, iar celălalt, 

Aceasta pe care o vezi lăcrimând. 

Eu sunt Creditorul amândurora dintre voi 

Şi nu numai al vostru, ci-al tuturor oamenilor. 

Căci Eu v-am îndatorat cu cele ce-aveţi: 

Duh, suflet şi simţire, trup şi mişcare: 

Pe îndatoritorul întregului cosmos din care, 

Cât de mare este, 

Şi tu faci parte, o, Simone, 

Roagă-L dar şi strigă: Izbăveşte-mă, 

De adâncul fărădelegilor mele. 

17. Nu vreau ceva dintr-ale tale, nici din ale 
acesteia nimic nu-mi trebuieşte. 

Eu sunt dezlegătorul datoriei amândurora, mai 
mult, al tuturor, 

Tu nu-mi poţi da Mie toate câte -mi datorezi 
încă, 

Taci aşadar de vrei să ţi se ierte datoria: 
Şi nu osândi pe cea osândită, 
Nici nu dispreţui pe cea dispreţuită, linişteşte-te! 
Trăind după Lege, o, drepte, Simone, te-ai 
îndatorat: 

în harul Meu, deci, vino, de vrei ceva să-Mi răs- 
plăteşti, 

Priveşte la desfrânata ce-o vezi, ca o Biserică 
strigând: 
Scuipând, mă lepăd de tina fărădelegilor mele. 

18. Haideţi acum, restul datoriilor a fost 
dezlegat: 

Mergeţi, aţi fost scutiţi de orice plată. 

Sloboziţi fiind, nu vă robiţi iarăşi: 

Zapisul a fost rupt, altul în loc să nu mai 

faceţi." 

Acelaşi lucru dar, Iisuse al meu, spune-1 şi mie, 

Care nu-s vrednic să-ţi dau îndărăt tot ce-ţi 

datorez. 

Să nu-mi ceri însă ceea ce tu mi-ai încredinţat, 

Căci am cheltuit creditul şi dobânda Ta, 

Creditul sufletului şi al trupului meu, 

Ci, slobozindu-mă cu inima uşoară, lasă, uşurează 

Noianul fărădelegilor mele. 



LEPĂDAREA 
SFÂNTULUI PETRU 

Introducere 

In tradiţia Bisericească, sfântul Petru a rămas piatra pe 
care s-a ridicat Biserica Mântuitorului, păstorul ei, al turmei 
celei alese a lui Hristos, corifeul Apostolilor, cununa 
mucenicilor. In săptămâna Patimilor la canoanele de la Deniile 
de Joi seara, cântarea a opta aminteşte însă de întreita lepădare a 
sfântului Petru, moment de derută şi de slăbiciune profeţit de 
Mântuitorul şi îngăduit pentru smerirea ucenicului ce se 
încrezuse peste măsură în puterile proprii. „Căci nimeni nu 
poate să spună Domn este Hristos, decât numai întru Duhul 
Sfânt", va spune mai târziu acelaşi înţelepţit ucenic. Imnul 
lepădării sfântului Petru este un model exemplar de pocăinţă 
pentru un păcat considerat printre cele mai mari, care pare 
totodată a fi şi cel mai potrivit sau mai curând caracteristic 
pentru zilele noastre modeme. Apostazia modernă cunoaşte 
multe chipuri şi feţe, luând forme cameleonice, de la idolatriile 
vulgare de tip babilonic (cum sunt misteriile modeme 
orgiastice, amestecuri hibride de orientalisme şi oarbă credinţă 
talismanică de tipul purtătorilor de amulete, cristale, geme, sau 
de totemisme şi fetişisme) şi până la recentele sincretisme 
„creştine" de tip ecumenist, practicând un creştinism de tip 
deist, în totală contradicţie cu monoteismul de structură şi esenţă 
creştin ortodox. Este cu neputinţă ca un creştin ortodox să 
mărturisească alt Dumnezeu în afară de Hristos Cel Unul din 

Sfânta Treime. Este cu neputinţă ca ion creştin ortodox să nu-L 
mărturisească exclusiv pe Hristos ca Dumnezeul tuturor 
neamurilor, după mărturia sfântului Pavel, că atunci va fi 
un singur păstor şi o singură turmă, toate vor fi una, dar 
numai în Domnul nostru Iisus Hristos. Să nu ne înşelăm la 
„cuvintele frumoase" ale propovăduirii ecumeniste, de 
genul toleranţă religioasă, de dragoste faţă de alte popoare 
şi să mărturisim împreună cu ei acelaşi Dumnezeu anonim, 
impersonal şi fără nume sau să ne învoim fie şi numai în 
gând că şi Allah sau Buddha sau Papa 61 ar putea fi şi ei 
dumnezei! Sfinţii Părinţi ai Bisericii au practicat ei înşişi 
un exclusivism intolerant atunci când au dărâmat capiştile 
idoleşti păgâneşti, fapt care a făcut imposibilă asimilarea 
lor sincretică de către religia romană care era în genere 
destul de deschisă la culte noi şi din alte spaţii, Babilon, 
Egipt, construind temple zeităţilor ne-romane şi chiar 
adoptându-le misteriile 62 . Alta era însă situaţia creştinilor. 



61 „Ecumenismul, prin sensul deformat care i se atribuie azi, nu 
reflectă întotdeauna adevăratul înţeles de unitate şi sobornicitate a 
Bisericii, într-o hristocentricâ dreaptă credinţă în care să se con- 
topească întreaga creştinătate. Adeseori, prin ecumenism se înţelege 
urmărirea unei activităţi interconfesionale, fără un scop de unitate în 
credinţă, ci de conlucrare socială. în Protestantism, ideea de apropiere 
între Biserici se sprijină mai mult pe consideraţii samaritene şi social- 
politice, pe baza cărora să se organizeze lumea, şi mai puţin, sau 
aproape deloc, pe temeiuri teologice şi dogmatice, care să asigure cre- 
dincioşilor o unitate în Duh şi adevăr." Mihai Urzică, Biserica şi 
viermii cei neadormiţi sau cum lucrează în lume taina fărădelegii, 
Bucureşti, Anastasia, 1998. Cap. Ortodoxia şi Ecumenismul, Ecume- 
nismul şi devierile lui" vezi şi cap. „Semnele vremurilor de apoi" pp. 
224-260. 

62 Pentru o analiză detaliată a fenomenului vezi şi Nock. Conversion. 
The phenomena of conversion in Rome before St. Augustin, sau una 
din mărturiile din epocă, Apuleius, Măgarul de aur care ironizează 
subtil misteriile iniţiatice orientale pătrunse la Roma odată cu ele- 
nismul. Metamorfoza sufletului în măgar, fie el şi de aur, ilustrează, cu 

Ei nu se mulţumeau cu propovăduirea simplă a 
Dumnezeului lor, printre alţi Dumnezei, aşa cum ni se cere 
nouă astăzi de către partida integratoare şi globalizantă 
ecumenistă, ci răspundeau ferm că există un singur 
Dumnezeu, Iisus Hristos, numindu-i pe oricare alţii, idoli 
şi diavoli, chipuri deşarte de viţei care mănâncă iarbă. 
Pentru acest motiv au şi provocat autorităţile romane şi 
greceşti sau orientale, fiind prigoniţi pe parcursul a mai 
multor sute de ani, fără a pieri sau modifica ceva din sfânta 
predanie a dogmelor ortodoxe. Mărturisirea de tip ecu- 
menist este, implicit, o desfiinţare a dogmaticii primelor articole 
ale crezului: Cred într-Unui Dumnezeu Tatăl... şi întru Unul 
Domn Iisus Hristos... şi întru Duhul Sfânt... Aici în această 
sfântă, nedespărţită Treime nu mai încape nimic, nici un alt 
Dumnezeu, numit sau nenumit. 

Apostazia veacului nostru a fost marcată şi prin 
ateismul epocii comuniste cu care, din nefericire, ne-am 
învoit cei mai mulţi dintre noi, tolerându-1, urmat acum de 
un ateism mai viclean şi perfid, ateismul „ştiinţific" impus 
de protestantismul pragmatic american. Acest tablou 
deprimant al stării de apostazie aproape universale face ca 
epoca noastră să arate nu mult diferit de epoca sincre- 
tismului păgânesc roman. De aceea, misiunea noastră, a 
creştinilor trebuie asumată în acelaşi duh de apostolească 
mărturie. Şi sfinţii Apostoli s-au confruntat foarte acut cu 
necredinţa păgânilor care-i covârşeau cu mult ca număr, dar nu 
şi ca putere. Imnul Sfântului Roman Melodul se adresează 
tocmai acestei stări de apostazie dezolantă, mărturisind că 
dacă cel dintâi ucenic al Mântuitorului care s-a împărtăşit 
nemijlocit de lumina Lui cea de viaţă făcătoare a putut 
cădea, cu cât mai mult întunecatul şi depărtatul veac de 



o precizie aproape biblică, condiţia omului lepădat de Dumnezeu cel 
adevărat, condiţia omului idolatru. 

acum poate cădea în cea mai neagră apostazie! Dar şi aici 
îndoite chipuri al apostaziei avem: unul al sfântului Petru, 
penitent, alergând însetat după iertare, căutând-o, strigând 
la Dumnezeu din rărunchi, bătându-şi pieptul, dar căutând 
cu nădejde la dragostea mărturisită şi împărtăşită a 
Mântuitorului, şi celălalt chip, al lui Iuda, al apostaziei 
celei fără întoarcere, al dezndăjduirii, al stăruinţei în starea 
de culpă, al însingurării egoiste, al auto-osândirii în iadul 
cel mai de jos, al căutării mântuirii acolo unde nu este, la 
oameni, la idoli şi ghicitori, în sine însuşi. Toate aceste alte căi 
duc, într-o mai mare sau mai mică măsură, la strangularea 
sufletească, la moarte, la lepădarea definitivă şi fără de 
întoarcere de care ne păzeşte şi pe noi, Hristoase Dum- 
nezeule, lumina cea mai presus de fire şi de cuvânt, pe care 
întunericul lumii acesteia nu o poate cuprinde. 



Imnul despre lepădarea Sf. Petru 



Proimion I 

O, bunule Păstor, Care sufletu-Ţi pui pentru oile 

Tale, 

Grăbeşte, mântuieşte, sfinte, pierdută turma Ta. 

Proimion II 

Purtat de-nfricoşate valuri şi întors de vorba 

unei fetişcane, 

Petru zicea: „Hristoase Dumnezeule, 

Bătut de vânturi, pe drept cuvânt, eu am slăbit 

Şi de-o întrebare ispitit, în lepădare am căzut. 

Insă cu lacrimi Ţie strig: 

Grăbeşte, mântuieşte, Sfinte, pierdută turma Ta. 

Proimion III 

Alt val scufundător pe pământ fu tânăra copilă, 

dar regăsind apoi pe cele înalte, 

La tine aflu liman, 

Doamne, lacrimile mele drept mijlocire voi aduce 

Ţie 

Şi la Tine voi striga, pentru aceasta: 

Grăbeşte, mântuieşte, Sfinte, pierdută turma Ta. 

1. Să ne înălţăm mintea, cugetul s-aprindem, 
duhul să nu-1 stingem, 

Să înviem cu sufletul şi să ne sârguim 

Ca iarăşi împreună să pătimim cu Cel Nepătimitor, 

Să lepădăm cugetele cele de multe griji, 

Să ne lipim de Cel de pe cruce 

Cu toţii împreună cu el, de vreţi, la Caiafa-n 

sinedriu să mergem, 

Să strigăm lui Hristos grăirile de-odinioară ale 

lui Petru 

Şi de urcă pe cruce, ori în mormânt se pogoară, 

Cu Tine-mpreună pătimim, murim şi Ţie strigăm: 

Grăbeşte, mântuieşte, sfinte, pierdută turma Ta. 

2. O, iubitorilor de Hristos , nu zadarnic amin- 
tirăm de Petru, 

Ci pentru ca să ne sârguim către iubirea lui de 
prieten, 



63 



Interpelarea directă a auditoriului prin adresările directe de men- 
ţinere a contactului pledează în favoarea încadrării acestor middrashe 
siriace în categoria speciilor omiletice. 

Iar nu către lepădarea şi fuga celui slab. 

Căci Petru se-aprinse de fierbinţeala dragostei 

mai întâi, 

Dar s-a fost stins de spaimă peste puţină vreme: 

Insă Hristos, precum a primit osârdia aceluia 

In acelaşi chip şi nenorocirea 

Mai dinainte i-a ştiut-o Hristos, 

Cunoscându-ne firea slabă şi plecată, trestie bătută 

de orişice vânt, 

Tremurând veşnic în primejdii şi strigând: 

Grăbeşte, mântuieşte, sfinte, pierdută turna Ta. 

3. Aşadar, voi, iubitorilor de Hristos care pe 
Petru-1 auzirăţi, 

Plecaţi către mine urechile voastre, ascultaţi 

cuvintele Evangheliei şi prindeţi-le-n minte. 

Căci zice sfântul Matei în Evanghelia pe care a 

scris-o: 

După ce au cinat a zis Hristos: 

„Fiii mei, iubiţii mei ucenici, în această noapte 

Toţi vă veţi sminti întru Mine şi vă veţi lepăda 

de Mine". 

Şi mai presus decât toţi, tulburându-se Petru, 

zise, cu fală strigând: 

„Chiar dacă toţi se vor lepăda, eu nu mă voi 

lepăda, 

Ci alături de Tine voi fi şi voi muri pentru Tine 

şi voi striga: 

Grăbeşte, mântuieşte, sfinte, pierdută turma Ta." 

4. Ce spui, învăţătorule? strigă Petru, 
Eu de Tine să mă lepăd? 

Să Te părăsesc şi să fug? 

Şi să nu-mi amintesc chemarea Ta şi cinstea 

dată mie? 

Eu încă mă frământ în sinea-mi cum mi-ai spălat 

picioarele, 

Şi Tu-mi spui: "Te vei lepăda de Mine," o, 

Izbăvitorule?! 

încă mai cuget, Mântuitorule, cum vasul cu apă 

ducând, 

Te-ai plecat către picioarele mele, Tu, Cel Ce 

porţi pământul şi cerurile ţii. 

Şi cu mâinile cu care le-ai zidit, acum mie îmi 

speli picioarele, 

Şi strigi că mă voi sminti şi nu voi striga Ţie: 

Grăbeşte, mântuieşte, Sfinte, pierdută turma Ta? 

5. O, Cela Ce eşti iară de prihană, Cel ce eşti 
iară de sfârşit, 

Dulceaţa sfintei Tale cine încă îmi stăruie în 

gură, 

De voi fi, vai mie, ca un trădător, eu, cel ales al 

Tău, 

Mai bine-mi este a muri decât a trăi, 

Iar dacă amintirea tainei întreagă o voi pierde, 

Taina pe care o cunosc, am văzut-o şi iarăşi o 

văd, 

Atunci cu mult mai bine -mi este mie de-a 

alerga spre iad de viu, 

Lipească-mi-se limba de cerul gurii mele 

de mint sau de vreodată voi înceta să strig: 

Grăbeşte, mântuieşte, sfinte, pierdută turma Ta. 

6. L-aceste cuvinte, Cel Ce pe om 1-a plăsmuit 
îi răspunse lui Petru: 

„Ce spui, prietene Petre? Nu te vei lepăda de 

Mine? Nu vei fugi de Mine, nici nu mă vei 

depărta? 

Şi Eu voiesc aceasta, 

Dar credinţa-ţi este nestatornică 

Şi nicicum nu poate sta împotriva ispitei: 

Aminteşte-ţi cum într-o clipită în mare te scufundai 

De nu-ţi întindeam ţie mâna? 

Căci mergând pe mare ca şi Mine, 

Curând însă te-ai clătinat şi pe dată te-ai pierdut, 

Apoi te-am sprijinit pe tine, ce strigai şi ziceai: 

Grăbeşte, mântuieşte, sfinte, pierdută turma Ta. 

7. Iată şi acum, adevărat, adevărat spun ţie, 

Că mai 'nainte de-a cânta cocoşul 

De trei ori mă vei trăda. 

Şi ca atunci în valurile mării, 

Iţi vei învălmăşi mintea şi o vei scufunda, 

încât de trei ori te vei lepăda. 

Şi precum atunci strigând, iar acum plângând, 

64 

Mă vei afla mâna tizându-ţi ca şi la-nceput 

Căci luând cu ea trestia, voi începe a scrie iscusit 

Iertarea tuturor celor din Adam. 

Trupul Meu pe Care-L vedeţi 

Se face pentru Mine o coală de papyrus 

Şi sângele Meu, cerneală 

In care-înmoi pana ca să scriu, 

împărţind darul neîncetat celor ce strigă cu 

suspin: 



64 i 



Textul în canoane este: „Te lepezi, Simone Petre, de ceea ce vrei 
să faci curând, precum s-a zis. Ci fără zăbavă venind la tine, o slujnică 
te va spăimânta, precum a zis, Domnul, „Dar plângând cu amar, Mă 
vei afla milostiv pe Mine pe Care toată făptura Mă binecuvântează, 
slăvindu-Mă în veci." {Triodul, op. cit. p. 557-561). 

Grăbeşte, mântuieşte, Sfinte, pierdută turma Ta. 

8. -„Acum dar," şi Petru răspunse: „că ai 
însemnat şi de câte ori mă voi lepăda de Tine, 
îmi voi arăta şi eu de faţă cu Tine cugetul meu, 
Mântuitorule, 

Deşi Tu-1 cunoşti mai dinainte ca eu să grăiesc, 

Iubitorule de oameni, 

Totuşi îţi spun Ţie deschis cele ce şi eu cuget: 

In faţa îngerilor şi a oamenilor şi în faţa Ta, 

Ziditorule, 

Al celor de sus şi al celor de jos, acum mărturisesc: 

Şi de-ar fi să mor, nu mă voi lepăda de Tine, 

Mântuitorule, 

Cu Tine vreau să trăiesc, iar după Tine, să nu 

trăiesc; 

Pentru ce aş mai privi soarele făr-a striga Ţie: 

Grăbeşte, mântuieşte, Sfinte, pierdută turma Ta" 

9. Pe de o parte, Petru, prietenul cel ales, de 
râvnă plin, 

De cealaltă parte, Ziditorul, mereu gata ca 
iarăşi lui Petru-n ajutor să vină 
Ca unul Care mai dinainte îi cunoştea alune- 
carea şi nestatornicia firii 
Acestea zicând şi auzindu-le Domnul, 
Vrând ca cel dintâi la pătimire să se ducă 
Prins de cei fărădelege, precum a voit, 
Şi vândut de către Iuda, precum a ştiut: 
Şi dus la Caiafa-n sinedriu; 
Iar Petru de departe II urma, ca să vadă sfârşitul 
Şi văzându-1, se temu şi tremură de frică, strigând: 
„Grăbeşte, mântuieşte, sfinte, pierdută turma Ta". 

10. La îndemnul multei sale râvne, Apostolul 
s-amestecă-n mulţime, 

Şi-n mare grabă intră şi-nlăuntrul sinedriului 

ajunse, 

Vede-acolo 

Focul legat şi iarba şezând pe scaun de judecată, 

Pe Hristos stând în picioare înaintea arhiereului, 

Şi, neputând suferi nenorocirea, a izbucnit în 

lacrimi. 

îşi bătea pieptul şi zicea într- ascuns: 

„Eşti în lanţuri, Hristoase, şi îngădui acestea şi 

le rabzi 

Şi cu scuipări se-acoperă faţa de care serafimii, 

tremurând şi-nfricoşându-se îşi ascund feţele, 

grăind: 

„Grăbeşte, mântuieşte Sfinte, pierdută turma Ta." 

11. Ei Te pălmuiesc peste obraz, iar eu trăiesc 
şi mă ţin aproape de Tine? 

Ei Te batjocoresc, Iubitorule de oameni, iar 

pământul vede şi-i ţine şi nu se cască să-nghită 

pe hulitori? 

Ei hulesc şi cerul nu se-nfâşură, nu se strânge 

Şi nu se mânie cei ce-şi au sălaşul acolo? 

Şi Mihail nu se-ntărâtă, văzându-Te acoperit de 

palme şi ocări? 

Nu arde şi nu-i mistuie pe cei de pe pământ? 

Şi Gavriil rabdă şi nu-i arde pe îndrăzneţi? 

Chiar dacă toate puterile cereşti cele de sus ar 

tăcea, 

Eu mă zbucium şi mă cutremur şi strig Ţie: 

Grăbeşte, mântuieşte, Sfinte, pierdută turma Ta. 

12. Pe când zicea acestea, Petru tăcu, 

Şi cuprins de uimire, nu mai adaugă încă nimic, 
Dar de îndată cel ce frumos a tăcut, rău mai 
departe-a grăit, 

Ca să se adeverească Hristos, adevărul, 
Şi să se facă mincinos orice pământean. 
Ce vom grăi dar, fraţilor? 
Că s-a lepădat Chefa ca să se adeverească Zi- 
ditorul? 

Să nu-mi fie mie aceasta să grăiesc astfel de 
Hristos, 

Ci voi cugeta aşa: că pe toate mai dinainte le 
vede, le arată, 

Şi mai dinainte-i întăreşte pe cei care strigă: 
Grăbeşte, mântuieşte, sfinte, pierdută turma Ta. 

13. Petru se linişti puţin, precum am zis mai 
înainte: 

Puţin şi-a stăpânit din tulburare şi a şezut de-o 

parte, 

acolo-n sinedriu, frământat de gânduri, abătut. 

Dar o slujnică îl măsura cu ochiul şi se-nvârtea 

în jurul ucenicului, 

Cercetându-1 şi de sus şi de jos cu-amănunţime, 

îndată pricepu, şi către el strigă: 

„Şi tu erai cândva cu Galileanul împreună. 

N-am nici o îndoială!" 

Răspuns-a Petru: „Nu ştiu ce spui, 

Nu-L cunosc pe omul pe Care-L propovăduiesc cei 

ce strigă: 

„Grăbeşte, mântuieşte, Sfinte, pierdută turma Ta". 

14. Apostole, îndată ai lăsat puterea, şi copila 
te-a doborât, 

Dar trezeşte -te, ridică-te şi reînvie puterea cea 

dintâi, ca un luptător: 

Căci lupta nu era împotriva unuia mai puternic 

decât tine. 

Deci cum ai fost răpus de-o singură vorbă? 

O slujnică se-apropie de tine care grăind pripit 

Şi poate nedesluşit vorbele ce le-a zis către tine, 

Şi de ele ca de-un răget slăbindu-te, la bâiguiala ei, 

i-ai răspuns: , ,Nu ştiu ce spui". 

Pentru ce dar te-a-nspăimântat o copilă şi nu ai 

strigat: 

„Grăbeşte, mântuieşte, sfinte, pierdută turma Ta." 

15. Dreptul, socotind că slujnica a fost pusă de 
cei din sinedriu, 

Părăseşte în grabă locul şi iarăşi aflând împie- 
decare la porţi, 
Şi acolo căzu. 

Căci altă slujnică venind, precum este scris, 
Astfel grăi către cei ce erau înfierbântaţi 
Că „şi acest bărbat era cu Nazarineanul împreună, 
aceasta e sigur." 

La acestea Chefa răspunse înspăimântat: 
„Nici nu-L cunosc pe omul acela, nu-1 ştiu pe El 
Nu-L cunosc pe omul de care zic cei care strigă: 
„Grăbeşte, mântuieşte, sfinte, pierdută turma Ta" 

16. Nu-L cunoşteai pe omul acela, o, Petre, precum 
ai zis? 

Nu-L cunoşteai pe omul?! Oare nu cumva prin 
aceasta voiai să spui 

Că nu-L cunoşteai nu doar pe omul, ci pe Dum- 
nezeu? 



IMNELE POCĂINŢEI 131 

Oare nu cumva te-ai grăbit să-i înveţi pe cei 

fărădelege 

Că Dumnezeu era Cel răstignit? 

Şi, deşi a pătimit cu trupul, purtătorul de trup, 

Cel iară de sămânţă născut din Preacurata, 

Este Dumnezeu şi nu moare, cu trupul murind: 

întru cele văzute, se lasă stăpânit, 

întru cele ce nu se văd, este neapropiat tuturor, 

afară de cei care strigă: 

„Grăbeşte, mântuieşte, sfinte, pierdută turma Ta." 

17. Te slăvim pe Tine, Stăpâne, căci este bună 
psalmodia: 

Te cântăm pe Tine, Doamne, Care-ai răbdat toate, 

Iar Petru, nimic dintru ale Tale suferind, Te-a 

lepădat. 

Pe când însuţi primeai biciuiri, Petru s-a lepădat, 

Nimic răbdând cel luptat 

Căci, deja de două ori doborât de femei, 

A treia oară s-a doborât de alţii, bărbaţi 

Căci peste puţină vreme, apropiindu-se, alţi câţiva 

împresoară pe Petru, şi el iarăşi se leapădă, cu 

jurământ. 

Şi-ndată cocoşul-1 condamnă şi strigă: 

Grăbeşte, mântuieşte, sfinte, pierdută turma Ta. 

18. Auzind cocoşul cântând, Petru cu temei a 
strigat: 

Tânguindu-se cu lacrimi: „Vai mie, vai! 

De aici unde mă voi duce? Unde voi şedea? Unde 

mă voi arăta? 

Ce voi spune şi ce cuvinte voi grăi? 

Ce voi lepăda şi ce voi primi îndărăt? 

Ce voi face? Ce voi pătimi? Ce voi răbda? 

Pe care dintre răni să plâng mai mult? 

Pe prima, pe-a doua? 

Căci întreit chin a venit peste mine 

Şi de trei ori trădarea s-a abătut peste mine, 

smeritul. 

In chip nevăzut, am fost săgetat, 

In chip văzut, am fost doborât. 

Cum mi-am înălţat cugetul şi nu am strigat: 

Grăbeşte, mântuieşte, sfinte, pierdută turma Ta." 

19. Putere şi cântare eşti, Iubitorule de oameni, 
Nu mă lepăda, 

Acestea Petru zicea plângând, 

Până ce a ajuns la ucenicii Mântuitorului. 

Punându-şi mâinile pe cap, strigă: 

Vai mie, vai, slujitorii lui Hristos, 

Iată, deja profeţia lui Hristos s-a-mplinit 

Pentru întreita mea lepădare! 

Plângeţi odată cu mine şi vă tânguiţi, aşa zi- 

cându-mi: 

Unde-ţi este setea şi râvna-ţi unde este? 

Unde credinţa şi luarea-aminte cu paza? 

Unde-ţi era cugetul ce se rătăcise şi pentru ce 

pricină-ncetase-a striga: 

„Grăbeşte, mântuieşte, sfinte, pierdută turma Ta"! 

20. Dar Cel Multmilostiv Se birui de lacrimile 
lui Petru 

Şi-i trimise iertarea: iar când grăi tâlharului, 
La Petru se gândea acolo pe cruce: 
O, prietene tâlhar, cu Mine fii azi, 
De vreme ce Petru azi m-a părăsit 
Precum aceluia si tie si celor ce Mă caută 

Voi deschide cămara inimii Mele, căci Iubitor 

de oameni sunt 

Plângând, o, tâlharule, Mie ai strigat: „Pomeneşte- 

ma , 

Iar Petru, tânguindu-se, strigă „Nu mă părăsi!" 

Pentru aceasta şi eu, ca şi acela, zic împreună 

cu cei ce strigă: 

Grăbeşte mântuieşte, sfinte, pierdută turma Ta" 

21. Nimeni nu este fără de păcat, nimeni nu 
este neclătit. 

Nu fiţi puţin-credincioşi, 

Eu singur sunt fără de prihană: pentru aceasta, 

tuturor harul revărs." 

Dar asemenea, ar spune cineva aşa: 

„De unde aceasta, o, omule, 

Că Petru, căzând, iarăşi a fost chemat?" 

Deja am arătat neabătut 

Şi pentru aceasta a fost trimis darul lui Petru 

oarecând 

Căci glas îngeresc era cel ce grăia femeilor: 

„Când grăiţi tuturor ucenicilor, grăiţi şi lui Petru 

acestea: „Nu vă temeţi, zice învăţătorul, ci strigaţi 

tare: 

„Grăbeşte, mântuieşte, sfinte, pierdută turma Ta." 

22. O, sfinte Petre, ieşi, întâmpină pe Domnul 
Şi primeşte-L pe El Care spre tine grăbeşte 
Din mormânt, ca din iatac de nuntă, 

Căci prin mine, care sunt îngerul Lui, 

Zice către tine unele ca acestea: 

Nu lepăda iertarea, ci „rugaţi-vă, ca să nu cădeţi în 

ispită!" 

Aşadar, să nu cugete cineva că lui Petru nu i s- 

a iertat atunci căderea. 

Căci Hristos a venit pe pământ voind să dea 

iertarea 

Şi tot voind să dea iertare, S-a pironit pe cruce 

Şi iertând, supus-a moartea celor ce strigau: 

Grăbeşte, mântuieşte, sfinte, pierdută turma Ta. 

23. Iartă-ne, Stăpâne, strigaţi Ziditorului, 

Voi, cei de curând chemaţi , 

De vreme ce gustarăţi din dulcele izvor şi bun 

al colimvitrei, 

Mai vârtos vă luminaţi şi nu doar vă botezaţi 

lăţarnic. 

Şi nu cu vicleşug primiţi acum darul, 

Ca nu cumva să zică Dumnezeu: 

„Când au intrat, aceştia au întinat pământul Meu." 

Să nu fie dar acum acestea să le spui, Hristoase, 

Ci degrabă să vii, să-i primeşti bucuros, 

împreună cu noi şi pe aceştia (cei de o credinţă) 

care strigă Ţie: 

„Grăbeşte mântuieşte, sfinte, turma Ta." 



65 Se referă la cei botezaţi de curând. Aceste aluzii baptismale 
prezente atât în Imnul demonizatului, cât şi în cel al femeii păcătoase, 
circumstanţiazâ Imnul în contextul Sfintei Liturghii, ca ţinând locul 
unor omilii. E greu de crezut că lepădarea lui Petru avea ceva comun 
cu cateheza care era făcută la botez. Mai curând, este vorba de o 
adaptare la o situaţie sau circumstanţa concretă: ori de câte ori avea 
loc un botez, predica de la sfârşit folosea prilejul pentru a le da o 
învăţătură nouă celor primiţi de curând printre cei credincioşi. 

Introducere 

Imnul Sfintei Fecioare la cruce face parte din ciclul 
pascal şi celebrează Pătimirea Maicii Domnului alături de 
cea a Preaslăvitului ei Fiu. Este de semnalat faptul că, în 
tradiţia ortodoxă, cântările din perioada pascală începând 
cu Joia Mare şi până la înviere, de o bogăţie şi varietate cu 
adevărat fără asemănare, o au ca protagonistă pe Maica 
Domnului, subliniind importanţa acordată în creştinismul 
ortodox Patimii Mântuitoare a Domnului nostru Iisus Hristos. 
Acesta este şi motivul pentru care Roman Melodul însuşi a 
rezervat un număr mai mare de imne acestei perioade 
alcătuind chiar dublete sau triplete: Imnul sfintei Marii la 
Cruce, Imnul Patimii Mântuitorului, Imnul pogorârii la iad (3 
imne), Imnul învierii Domnului (5 imne). Fiecare moment 
semnificativ al Patimii este amplu descris în dezvoltări 
imnice independente, ca într-o suprastructură în care 
drumul crucii este atomizat în unităţi dramatice de sine stă- 
tătoare, cu structură şi identitate proprii. Această atomizare 
are ca efect o dilatare temporal-spaţială, considerată din 
punct de vedere al timpului sacral-liturgic. De aceea, 
aceste imne se percep ca o unitate, dincolo de unitatea 
strict tematică, ele sunt strâns unite tocmai prin această forţă 



66 Kondakion, în Sfânta şi Marea Vineri la patimile Domnului şi la 
tânguirea Maicii Domnului, Triodul, op. cit. 

comemorativ-celebrantă ce reactualizează, în ordine sa- 
crală, în desfăşurarea unui timp liturgic, întreaga patimă a 
Mântuitorului. Nu întâmplător, Maica Domnului este cea 
care deschide acest ciclu unitar al Pătimirii Mântuitorului 
pe cruce. 

Scena tânguirii Maicii Domnului înainte de Răstignire, ca 
şi dialogul întreg dintre mamă şi Fiu înaintea patimii nu este 
atestat în Evanghelie, ci doar în tradiţia „de strană" a cântărilor 
bisericeşti, precum şi în „tradiţii orale populare apocrife" 
(Grosdidier de Mâtons), în care sensibilitatea populară atribuie 
Maicii Domnului mişcătoare tânguiri şi plângeri. La sfântul 
Roman Melodul, aceste dialoguri între Maica Domnului şi Fiul 
ei au un rol foarte bine stabilit pedagogic, pe de o parte, şi 
dogmatic, pe de alta. Suferinţa Maicii Domnului dă adevărata 
dimensiune a Patimii Mântuitorului şi nuanţează ideea că 
Mântuitorul a suferit şi pătimit în însuşi trupul Său pentru 
întreaga umanitate. Cununa întregului neam omenesc prin 
curăţia ei fără de prihană, suma întregii umanităţi, Maica 
Domnului suferă împreună cu răstignitul ei Fiu, om desăvârşit şi 
Dumnezeu desăvârşit. In lumina suferinţei Maicii Domnului se 
valorizează, în fapt, întreaga, desăvârşita omenitate a Mântui- 
torului. Poate că nici o altă formulare dogmatică nu ilustrează 
atât de plenar omenitatea desăvârşită a Mântuitorului decât 
tânguirea Maicii Domnului la cruce. Poate nicăieri în imno- 
grafia ortodoxă nu a avut loc o mai adâncă, intimă întâlnire şi 
lăuntrică împreunare între dogmă şi cântare, între doxologie, 
celebrare liturgică şi ansamblul dogmatic. Această sinteză s-a 
realizat ca o necesitate: suntem la mai bine de 100 de ani de la 
sinodul din Chalcedon (451) care combătuse şi condamnase 
monofrzitismul şi care proclamase coexistenţa celor două firi, 
omenească şi dumnezeiască în ipostasul sau persoana unică a 
Mântuitorului. Tot acum, prin sfântul Chirii al Alexandriei, 
este combătută erezia lui Nestorie care separa, în directă 
descendenţă origenistă, pe Iisus Hristos omul, de Cuvântul 

veşnic şi, drept consecinţă, îi refuza Maicii Domnului titlul 
de Theotokos, Născătoare de Dumnezeu, susţinând că 
Maica Domnului a născut doar pe Hristos-omul. Cu toate 
anatematismele Chalcedonului, monofizitismul a continuat 
să existe, opunându-se schismatic dogmei ortodoxe a 
Bisericii până la începutul secolului al VH-lea, prelungindu-se 
chiar dincolo de anatematismele 15 ale lui Justinian (553), 
ultimele cotroverse fiind conduse de Sfântul Maxim Mărtu- 
risitorul şi Sfântul Ioan Damaschinul. In special, spaţiile 
orientale erau cele mai expuse la monofizitism şi origenism 
„Creştinismul siriac pare să fi fost la fel de divizat între 
nestorieni, Chalcedonieni şi monofiziţi" 67 . In acest context 
istorico-dogmatic se înţelege şi trebuie integrat şi Imnul 
Sfintei Marii la cruce. Refrenul imnului reflectă tocmai 
teologia chalcedoniană în pofida nestorianismului, subliniind şi 
implicând termenul de Theotokos, iar ultimele două versuri 
reprezintă sinteza versificată, o formulă dogmatică antinesto- 
riană, pe de o parte, iar pe de alta, antitheopaschită: Maica Dom- 
nului se adresează Cuvântului celui întrupat, subliniind 
unitatea ipostatică între Dumnezeu-Cuvântul şi firea ome- 
nească însuşită în persoana Domnului Iisus Hristos. Totodată 
întăreşte dogmatica pururea fecioriei, înainte şi după naş- 
tere a Maicii lui Dumnezeu: „Dă-mi cuvânt, Cuvinte, nu mă 
trece tăcând, Cel Ce m-ai păzit curată, Fiul şi Dumnezeul meu". 
Editorul francez Grosdidier de Mâtons era intrigat de 
lipsa de lirism a acestor imne în comparaţie cu genul co- 
respunzător latin al poemelor Stabat Mater. In realitate, nu 
este vorba despre o sărăcie sau de vreo insensibilitate 
mergând până la ironie sau „impuritate a sentimentelor", 
cum o afirmă destul de grosier, Grosdidier de Mâtons, şi 



67 Pentru detalii, John Meyendorff. Hristos în gândirea creştină 
răsăriteană. Editura Institutului Biblic şi de misiune al Bisericii orto- 
doxe Române, Bucureşti, 1997. Cap. II Chalcedonieni şi monofiziţi, p. 47 

cu atât mai puţin, de o „mysanthropie dedaigneuse". Este 
clar pentru oricine citeşte articolul care prefaţează Imnul 
Sfintei Marii la cruce din ediţia SC că percepţia editorului 
este deformată de faptul că analiza lui este complet lipsită 
de contextul istorico-dogmatic în care a fost creat Imnul 
Sfintei Marii la cruce, ignorând complet controversele dogma- 
tice în jurul monofizitismului, nestorianismul şi theopaschismul 
care bântuiau Biserica ortodoxă în perioada sfântului Roman 
Melodul, atât în Constantinopol, cât şi în Siria, Egipt sau 
Palestina. Primele strofe au fost compuse sub forma unor 
întrebări catehetice adresate de Maica Domnului Fiului său, 
ca un artificiu de construcţie propedeutic pentru formulele 
dogmatice ulterioare. Nici vorbă de misantropie, dimpo- 
trivă, sfânta fecioară Măria se adresează Domnului 
subliniind tocmai umanitatea Lui şi în virtutea acestei 
umanităţi cere şi imploră milă şi cruţarea de o suferinţă 
copleşitoare, fiind, în acelaşi timp, conştientă deplin de 
dumnezeirea Mântuitorului. Este foarte subtilă teologia 
implicită a acestui poem pe care numai mintea lui Roman 
Melodul o putea eşafoda în chip genial, atribuind Maicii 
Domnului întreagă teologia Chalcedonului sau formulele dog- 
matice consacrate de acesta, care o celebrau, în cel mai apropiat 
chip, drept Născătoare de Dumnezeu. De fapt, întreaga teologie 
a sfântului Chirii, şi implicit a Chalcedonului, stă sub semnul 
Sfântului Acoperământ al Maicii lui Dumnezeu-omul. Nu mai 
puţin importantă este pedagogia ce decurge din această 
asimilare. Astfel încât reproşurile neînţelegătoare ale cerce- 
tătorului francez sunt de neînţeles pentru un ortodox: „Mais 
Romanos n'est decidement pas un elegiaque. II ne peut 
s'empecher de donner meme aux plaintes des meres un ton 
d' ironie violente qui rappelle â la fois la tragedie antique et le 
Livre de Job; ironie plus âpre et aggressive chez la veuve, plus 
hardie, presque blasphematrice chez Sara, plus amere avec 
un accent de mysanthropie dedaigneuse, dans Ies trois 

premieres strophes de Mărie â la Croix". Nimic mai neîn- 
ţelegător! „Mysanthropie dedaigneuse?", când întregul 
imn este o nedisimulată pledoarie chalcedoniană împotriva 
asociaţioniştilor, în favoarea deplinei umanităţi a Mântuitorului 
în unire cu Dumnezeirea Lui? „Mizantropicele" strofe invocate 
simt perfect motivate de construcţia aproape catehetică a 
Imnului şi impuse de desfăşurarea coerent dogmatică în 
sensul Chalcedonului, iar a le analiza independent de con- 
textul în care figurează înseamnă a deforma viziunea sfântului 
Roman, neţinând seama nici de intenţia autorului, nici de 
procedeul artistic folosit. întrebările pe care Maica Domnului le 
adresează Mântuitorului n-au nimic a face cu mizantropia. Ele 
rememorează minunile pe care Mântuitorul le-a săvârşit pe 
pământ, subliniind nu mizantropia, ci marele paradox al coexis- 
tenţei celor două firi în persoana unică a Mântuitorului, şi sunt 
adresate tocmai cu vădita intenţie de a provoca replicile absolut 
dogmatice ale Mântuitorului: mărturisirea de credinţă ortodoxă 
chalcedoniană. Nu întâmplător, Maica Domnului se adresează 
Cuvântului, cerându-I să explice taina Mântuirii oamenilor, 
tocmai din perspectiva întrupării, asumării desăvârşite a firii 
omeneşti şi a condiţiei ei tragice din pricina căderii, pentru a 
obţine, în chip de răspunsuri, formulele dogmatice ortodoxe 
aşa cum fuseseră ele formulate la Chalcedon, şi nicidecum 
pentru a se revolta mizantrop împotriva umanităţii. Iar 
dacă lamento-urile din Stabat mater nu se regăsesc în ver- 
surile Sfântului Roman, deşi există versuri de o delicată şi 
subtilă gingăşie a Maicii către Fiul şi invers, e pentru că 
tradiţia ortodoxă a văzut în Maica Domnului uşa mântuirii 
neamului omenesc, conştientă de misiunea ei, dar mai ales 
conştientă de adevărul şi realitatea învierii, aşa cum rezultă 
şi din Imnul Sfântului Roman şi din consimţământul sau ascul- 
tarea desăvârşite ale Fecioarei, după modelul evanghelic „Iată 
roaba Domnului. . .", chip pe care, cu deosebită evlavie, sfântul 
Roman îl păstrează desăvârşit în conformitatea cu icoana 

Maicii Domnului, zugrăvită în Evanghelii. Iată cum con- 
tinuă această critică oarbă sau mai curând critica acestui 
mauvaise oeil de critique catholique: „aussi le lecteur 
occidental serait-il tente de trouver â ces strophes quelque 
chose d'aprete dans le style et d' impur dans Ies sentiments 
qui lui ferait regretter la poesie certainement plus 
touchante du Stabat mater." Or, în cazul poemului nostru, 
primatul este dogmatic, iar criteriul imnografîc este dog- 
ma. Pentru a sublinia paradoxala, inexplicabila şi cea mai 
presus de fire unire ipostatică a celor două firi în persoana 
Mântuitorului, Maica Domnului se adresează, pe rând, dar 
nedespărţindu-le, dumnezeirii Mântuitorului, rememorând 
minunile Domnului, şi deopotrivă, se adresează omenităţii lui 
Hristos, amintindu-I momentul întrupării, naşterii şi chiar 
cel al alăptării tocmai în ideea de a sublinia desăvârşita Lui 
omenitate (cf. strofele 6 bis, 7, 8). Intenţia „pedagogică" a 
conversaţiei rezultă şi mai clar din răspunsurile dogmatice 
ale Mântuitorului care par a se adresa direct nestorienilor 
şi asociaţioniştilor: „de vreme ce Eu sunt Cel ce sunt, 
Cuvântul cel din veac fiind, /din tine M-am născut cu 
trupul /şi în trup pătimesc, în trup şi mântuiesc": în care 
Mântuitorul sintetizează punctele de doctrină chalce- 
doniene: Dumnezeu Cuvântul (împotriva a ceea ce socoteau 
nestorienii) S-a întrupat din pururea Fecioara Măria, şi a pătimit 
în trup (împotriva a ceea ce susţineau theopashiştii) Remar- 
căm insistenţa cu care subliniază suferinţa în însuşi trupul 
omenesc, cu firea rămânând nepătimitor, nemuritor, ne- 
cuprins, fără însă ca aceasta să însemne despărţirea sau 
scindarea celor două firi, precum învaţă dumnezeiescul 
sfânt Chirii. Pătimind cu trupul, Mântuitorul nu S-a înstrăi- 
nat sau despărţit de dumnezeire şi tocmai prin dumnezeire a 
biruit moartea, cu dumnezeirea a pogorât în iad, aducând 
mântuirea. Cel puţin, asta ne vesteşte troparul ce deschide Ca- 
nonul de umilinţă către Domnul nostru Iisus Hristos, care 

precede Acatistul Domnului nostru Iisus Hristos: „Când te-ai 
pogorât la moarte, Cel Ce eşti viaţa cea iară de moarte, atuncea 
iadul ai omorât cu strălucirea Dumnezeirii." De aceea, esenţial 
este, de fapt, aspectul soteriologic al acestei teologii. întruparea 
Mântuitorului are sens numai în perspectivă soteriologică, 
precum şi pătimirea însăşi. Nesocotirea uneia dintre ele 
(întruparea, om desăvârşit - Dumnezeu desăvârşit, sau patima) 
piane sub semnul întrebării însăşi mântuirea omului. De altfel, 
întregul Imn este presărat cu astfel de formule dogmatice care, 
pe lângă faptul că mărturisesc, fără nici o ezitare sau fără 
nici o abatere, teologia Chalcedonului, sunt valorizate la 
maximum prin faptul că sunt atribuite nemijlocit Mântui- 
torului şi Maicii Domnului care astfel le ratifică, le 
îndreptăţesc, întocmai ca nişte martori, şi le conferă dum- 
nezeiească autoritate. Pe de altă parte, dacă ne raportăm la 
Stabat Mater care insistă excesiv şi nestorian doar pe 
umanitatea Mântuitorului 68 , privind suferinţa Maicii Dom- 
nului exclusiv din perspectiva unei drame general umane ca 
în romanele lui Balzac, sigur vom obţine nişte regretabile 
lamento-uri pe măsură. Or, în poemul sfântului Roman 
Melodul, acuzat iarăşi, în chip nedrept, de foarte mare 
libertate faţă de litera Evangheliei, întreaga desfăşurare 
dialogică este foarte strict şi scrupulos condusă după 
criterii exclusiv dogmatice. Nici o frază nu este în plus în 
acest eşafodaj doctrinar. Dialogul dintre Maica Domnului 
şi Mântuitorul angajează toată dogmatica Chalcedonului, 



68 Despre arianismul şi nestorianismul implicit al dogmei catolice 
atât în ceea ce priveşte hristologia, cât şi dogmatica Maicii Domnului 
vezi sfântul Iustin Popovici, Omul şi Dumnezeul -Om. Sibiu:Deisis, 
1997. cap. „De la Arianismul lui Arie la arianismul european modern 
şi Gânduri despre infailibilitatea omului european": „Dacă priviţi la 
cultura Europei în adâncul ei veţi găsi ascuns arianismul: toate se 
rezumă aici la om şi numai la om şi chiar Dumnezeul-om, Hristos, a 
fost redus la cadrele unui om", p. 152 et passim. 

iar replicile n-au nimic a face nici cu imaginaţia poetului, 
nici cu inspiraţia apocrifă, cum s-a susţinut, ci vehiculează 
majoritatea definiţiilor dogmatice Chalcedoniene cu o precizie 
terminologică care nu lasă loc dubiilor sau confuziilor. 
Astfel încât numai de lirism nu ar fi fost nevoie în acest 
poem binevestitor şi binetâlcuitor al termenului chalce- 
donian-chirilian Theotokos. Astfel, să cântăm Maicii Dom- 
nului cu dreaptă ortodoxie: „Bucură-te, Ierusalime, că 
slava Domnului peste tine a răsărit, saltă acum şi te bu- 
cură Sioane, iară tu, Curată Născătoare de Dumnezeu, 
veseleşte-te întru învierea Celui născut al tău. "Adevărul 
nu poate fi decât dogmatic, iar slavoslovia trebuie să fie dogmă. 

Proimion 

Pe Cel Ce S-a răstignit pentru noi veniţi toţi să- 

L lăudăm, că pe Acela L-a văzut Măria pe 

lemn şi a zis: 

Deşi moarte pe cruce rabzi 69 , 

Tu eşti Fiul si Dumnezeul meu. 70 



69 



Refrenul, cu acest complement concesiv şi în lumina lui înţeles, 
are menirea de a nuanţa stăruinţa cu care Maica Domnului L-a urmat 
pe Mântuitorul lângă cruce, moartea pe cruce fiind dintre cele mai 
infamante. In ciuda aceastui fapt, Maica Domnului nu-L părăseşte şi 
rabdă împreună cu Domnul ocara crucii. 

70 După cum am subliniat şi în alte rânduri, Sfântul Roman Melodul 
împrumută din însăşi urmarea slujbei condacele sau, uneori, doar 
anumite secvenţe lirice sau doar refrene cum este în cazul Imnului 
femeii păcătoase. In cazul Imnului de faţă, ca şi în cazul Imnului 
Naşterii Maicii Domnului, condacul din Canonul din Vinerea Mare 
pare a fi desprins din Imnul Sfântului Roman cf. Triod, op. cit. p. 534, 
561. Mai mult, prin acest refren, se subliniază în special titlul Maicii 
Domnului de Theotokos, de Născătoare de Dumnezeu, pe de o parte, 
iar pe de altă parte, subliniază împreunarea celor două firi ale Mântui- 
torului, omenească şi dumnezeiască; prin aceasta, întregul imn devine 
o mărturisire de credinţă anti-nestoriană. 

1. Văzând mieluşeaua Măria, pe mieluşelul său 
tras spre junghiere, 

Mergea după El zdrobită, împreună şi cu alte 

femei, strigând aşa: 

Unde mergi, Fiule? Pentru ce faci această 

călătorie grabnică? 

Au doară este iarăşi altă nuntă-n Cana şi acolo 

grăbeşti acum 

Ca să le mai faci lor vin din apă? 

Oare merge-Voi cu Tine, Fiule, 

Sau voi aştepta mai bine? 

Dă-mi cuvânt, Cuvinte; nu mă trece tăcând, 

Cel Ce m-ai păzit curată; 

că Tu eşti Fiul şi Dumnezeul meu. 

2. Eu nu gândeam, fiule, întru acestea să te văd 
Nici nu credeam vreodată că cei fărădelege 
până-ntr-atât se vor lipsi de minte, 

încât asupra Ta să tindă mâini nedrepte, 

Căci pruncii lor încă mai strigă dreapta-nchinare: 

„Bine eşti cuvântat"! 

Iar calea încă de ramuri de palmieri plină 

E grăitoare încă pentru toţi de cinstirea celor 

acum fărădelege. 

Pentru care pricină azi eşti tras la cea mai mare 

nenorocire? 

Vreau să ştiu, vai mie, pentru ce lumina mea se 

stinge? 

Şi cum pe cruce se pironeşte Fiul şi Dumnezeul 

meu. 

3. Te-ndrepţi, o, fiul meu, către nedreaptă moarte, 
Şi nimeni cu Tine nu rabdă durerea: 

N-a venit cu Tine nici Petru, 

Cel ce zicea oarecând: 

„Nu mă voi lepăda vreodată de Tine şi de-ar fi 
să mor!" 

Te-a lăsat pe Tine şi Toma care striga: „Cu Tine 
murim toţi împreună!" 
Iar alţii, nici atât, prieteni şi fii, 
Unde-s acum cei ce vor judeca cele douăspre- 
zece seminţii? 

Nici unu-între toţi, ci singur mai presus de toţi 
Mori Tu, copile, singur, ca să-i mântui pe mulţi 
Plată de răscumpărare pentru toţi, 
Fiul, şi Dumne-zeul meu. 

4. Acestea Măria, cu adâncă durere 

Şi cu multă-ntristare, le striga şi plângea, 

Intorcându-Te către cea din care-ai ieşit 

Astfel ai strigat: 

„Pentru ce lacrimi verşi, o maică, 

Şi pentru ce împreună cu alte femei te laşi covârşită 

de durere? 

Au nu voi pătimi? Nu voi muri? 

Pe Adam cum atunci voi mântui? 

Nu mă voi aşeza în mormânt? 

Atunci cum voi trage la viaţă pe cei din adânc? 

Şi sigur, precum o ştiai, că pe nedrept voi fi 

răstignit. 

Pentru ce dar verşi lacrimi, o, Maica Mea? 

Ci mai curând strigă: 

„De bună voie a pătimit, Fiul şi Dumnezeul 

meu" 

5. Depărtează dar, Maică, depărtează de la tine 
durerea si întristarea, 

Căci nu se cuvine ţie a te tângui cu jale, ca una 
care 

Plină de har eşti numită: 
Nu umbri dar numirea cu suspinul, 
Ca să nu te asameni însăţi cu femeile cele fără 
de minte, Atotînţeleaptă, Fecioară. 
In mijlocul cămării Mele de nuntă te afli, 
Deci nu slăbi cu sufletul, ca şi când ai sta afară, 
Căci toţi cei dinlăuntru, ca slujitori ai tăi, îţi 
strigă: 

Şi, fiecare alergând, cu cutremur va plini toate 
voile tale, 

Cucernică Fecioară, 

Ori de câte ori strigi: „Unde este Fiul şi Dum- 
nezeul meu?" 

6. Amară ziua patimii să nu o faci să pară: 

Căci prin aceasta Cel dulce din ceruri acum 

pogoară ca mana, 

Dar nu pe muntele Sinai, ci-n pântecele tău: 

Căci înlăuntrul acestuia s-a închegat, 

Precum mai dinainte David a glăsuit; 

Cugetă, aleasă, la muntele cel închegat căci Eu 

sunt , 

De vreme ce Eu sunt Cel Ce sunt, Cuvântul cel din 

veac fiind, 

Din tine m-am născut cu trupul 

Şi în trup pătimesc, în trup şi mântuiesc: 

Aşadar nu plânge, Maică, mai degrabă astfel strigă: 

Binevoind, a primit a pătimi pentru noi, 

Fiul si Dumnezeul meu." 

6 (bis) 71 

Intru aceste cuvinte, Maica Preacurată 
Celui negrăit întrupat şi născut dintr-însa, 
Cu sufletul sfâşiat de durere, strigă aşa: 
Ce-mi spui, Fiule, să nu mă port ca celelalte 
femei, 

Deşi, precum acelea , ca o maică te-am purtat în 

pântece 

Şi lapte de la sânul meu ai supt. 

Cum aşadar nu voi plânge, Fiule, când Te 

grăbeşti 

Să pătimeşti moarte nedreaptă, 

Tu, Care ai înviat morţii, 



71 Editorii occidentali, fie protestanţi, fie catolici presupun că strofa 6 
bis este o interpolare, "un faussaire" Analiza lor se sprijină pe un 
argument care nouă nu ni se pare deloc convingător, anume faptul că 
replicile dintre cei doi interlocutori nu se suprapun perfect, ceea ce 
creează un efect precum în cazul unui „dialogue des sourds" 
neîndemânare care pare greu de atribuit Sfântului Roman Melodul. Cu 
toate acestea, se pune întrebarea dacă ar lipsi această strofă 6 bis, cum 
i-am putea atribui Sfântului Roman Melodul o disimetrie atât de 
grosolană mai ales în contextul perfectei coerenţe dogmatice pe care 
structura textului pare a o urma cu scrupulozitate. Deci nicicum nu ni 
se pare a fi vorba despre un dialogue des sourds sau despre un fals sau 
o interpolare. Mai mult decât atât, raportându-ne la ansamblul dog- 
matic din care strofa face parte, este imposibil să o considerăm inadec- 
vata. Vorbind despre întruparea Cuvântului celui din veac, descriere 
care nu putea să aparţină decât Mântuitorului ca Unul Care singur 
cunoaşte taina întrupării, replica Maicii Domnului vine din sfera ome- 
nităţii desăvârşite a Mântuitorului, fără a lăsa la o parte dumnezeirea 
Fiului pe care a cunoscut-o, nu după fire, ci în manifestările ei 
teofanice, ca lucrări şi energii enipostaziate: dumnezeieştile minuni. 
Astfel încât observăm că fiecare replică este foarte adânc gândită şi 
meditată adecvată atât scopului comunicării, cât şi personajelor, după 
fire şi după ipostas. 

72 Comparaţia este foarte importantă fiindcă subliniază iarăşi deplina 
omenitate a lui Hristos Care a luat trup şi fire omenească. 



IMNELE POCĂINŢEI 147 

Fiul şi Dumnezeul meu?" 

7. Iată, Fiule, din ochii mei alung lacrimile 
Şi inima încă şi mai mult o strâmtorez, 
Dar cugetul meu nu poate tăcea. 

Pentru ce-mi vorbeşti astfel, Fiule: 

„Dacă Eu nu voi pătimi, Adam nu se va tămădui" 

Dar oare nu făr'a pătimi i-ai vindecat pe mulţi? 

Căci curăţind pe lepros, deloc nu te-a durut, ci 

doar ai voit; 

Pe slăbănog l-ai întărit şi nu te-ai chinuit deloc. 

Orbului, iarăşi numai din cuvânt, Bunule, i-ai 

dăruit vederea, 

Şi ai rămas fără de pătimire, Fiul şi Dumnezeul 

meu. 

8. Pe morţi când i-ai înviat, nu ai murit Tu 
însuţi, 

Nici nu te-ai întins în mormânt, cum dar spui: 

„De nu voi pătimi, de nu voi muri, 

Nenorocitul Adam nu se va însănătoşi?" 

Porunceşte, Mântuitorul meu, şi-ndată se va 

ridica, 

Ducându-şi patul. 

Şi chiar dacă Adam e ţinut în mormânt 

Cum pe Lazăr, din mormânt l-ai înviat numai 

la strigare, 

La fel şi pe acesta. 

Toate Ţi se supun Ţie ca Ziditorului a toate. 

Aşadar, pentru ce aşa grabnic alergi la moarte? 

Nu iubi moartea, Fiul şi Dumnezeul meu. 

9. Nu înţelegi, o maică, nu înţelegi ce spun Eu? 

Deschide cugetul tău ca să primeşti cuvântul pe 

care-1 auzi 

Şi însăţi cugetă-ntru sine cele ce spun. 

Acesta despre care am vorbit mai înainte, 

nenorocitul Adam, 

S-a slăbănogit nu numai cu trupul, 

Ci s-a îmbolnăvit şi la suflet de voie, 

Căci nu M-a ascultat pe Mine şi S-a primejduit. 

Cunoaşte ceea ce spun, 

Nu mai plânge dar, Maică, 

Ci mai curând strigă: Miluieşte-1 pe Adam 

Şi de Eva ai milă, Fiul şi Dumnezeul meu. 

10. Din pricina neînfrânării şi a lăcomiei, 

S-a slăbănogit Adam şi s-a prăbuşit până-n 
iadul cel mai de jos 

Şi de acolo îşi plânge chinul sufletului cu lacrimi. 
Eva care pe acesta 1-a învăţat oarecând neas- 
cultarea poruncii 
Cu acesta-mpreună suspină, 
Căci împreună cu el s-a îmbolnăvit. 
Ca să înveţe cum să păzească porunca doctorului. 
Acum ai înţeles? înţelegi cele ce spun Eu? 
Iarăşi, maică strigă: „Dacă iertare lui Adam i-ai 
dăruit 
Şi Evei îi iartă, Fiul şi Dumnezeul meu". 

11. Când a auzit aceste cuvinte atunci nepri- 
hănita mieluşea 

Aşa răspunse dumnezeiescului Miel: 

Domnul şi Dumnezeul meu, 

Dacă iarăşi vorbesc, să nu Te mânii pe mine, 

Voi spune Ţie ceea ce mă frământă, 

Ca de la Tine s-aud ceea ce vreau să ştiu. 

Dacă vei pătimi, dacă vei muri, 

Te vei întoarce la mine? 

De Te vei pogorî să vindeci pe Adam împreună cu 

Eva, 

Te voi vedea iarăşi? 

Mă tem ca nu cumva din mormânt 

La ceruri Te vei înălţa, Fiule, şi căutând a Te 

vedea, voi plânge şi voi striga: 

Unde este Fiul şi Dumnezeul meu?" 

12. Pe când auzea acestea Cel Ce toate cunoaşte 
Mai dinainte de plinirea lor, răspunse Măriei: 
„îndrăzneşte Maică, fiindcă cea dintâi mă vei 
vedea afară din mormânt. 
Voi veni să-ţi arăt din câte chinuri l-am mân- 
tuit pe Adam 

Şi câte osteneli am avut pentru el, 
Iar prietenilor mei le voi aduce drept mărturie 
însăşi mâinile Mele. 
Şi atunci o vei vedea pe Eva, o, maică, 
Trăind ca mai nainte şi vei striga bucurându-te: 
Pe părinţii mei i-a mântuit Fiul şi Dumnezeul 
meu. 



13. Aşteaptă încă puţin, o, maică şi vezi cum de 

73 

trup voi fi dezbrăcat 



73 



Se referă la trup. Această imagistică a îmbrăcării şi dezbrăcării de 
trup a Mântuitorului, Sfântul Roman o împrumută din tradiţia siriacă şi 
din Efrem Şirul. întruparea Mântuitorului este văzută ca o îmbrâcare, 
expresia „S-a îmbrăcat în Adam, a îmbrăcat haina trupului" sunt deja 
clişee poetice, la ambii scriitori sirieni. „Probabil că cea mai frecventă 
dintre imaginile Sfântului Efrem Şirul este cea a îmbrăcării şi 
dezbrăcării. Aceasta este comună tuturor scriitorilor siriaci timpurii. 
Termenul favorit al sfântului Efrem pentru întruparea Mântuitorului 

Şi voi ajunge acolo unde zac ei 

Şi ca un doctor voi tămădui rănile lor: 

74 

Cu vârful suliţei , voi tăia puroiul acestora 

Şi oţetul îl voi primi şi voi spăla cu el rana de 

puroi 

Şi după ce cu ascuţişul cuielor, voi cerceta cangrena, 

Voi opri cu pansament supurarea 



este „a îmbrăcat trup". "Ceea ce este esenţial este faptul că această 
imagistică a îmbrâcării-dezbrăcării prezintă un tablou coerent al isto- 
riei mântuirii." Sebastian Brock, op. cit. p. 61-62 şi iarăşi, o altă inter- 
pretare posibilă este că Mântuitorul, prin întrupare, asumându-şi trupul, s-a 
dezbrăcat de veşmântul de slavă: „Toate aceste schimbări le-a făcut 
Cel Milostiv,/ dezbrăcându-Se de slavă şi îmbrăcând un trup; „Efrem 
Şirul, Imnul Naşterii Domnului , 23, 13, in Sebastian Brock, op. cit. p. 
101 et passim. Aici însă Sfântul Roman preia imaginea dezbrăcării din 
Sfântul Efrem Şirul, cu referire la trup, fiind înaintea patimii şi morţii 
Mântuitorului. Deci, credem că aceasta este interpretarea corectă a 
paragrafului. A lega verbul ă/roSvojUCXl „a se dezbrăca", de ă)Q 
'lOCTpbQ dezbrăcându-se ca un doctor, ca în ediţia franceză, (Grosdidier 
de Mâtons, op.cit p. 178, str. 13, 2-3, v. şi nota 1 de la această pagină), ne 
apare total lipsită de sens. A/roSvcojUCXl se referă, sau modalizează 
logic, fără îndoială, pe TteplbSevco TăQ 7lĂJiyag ca un doctor voi 
cerceta rănile şi nicidecum «ca un doctor mă voi dezbrăca.La fel de 
neconvingâtoare ne apare şi nota explicativă la aceeaşi pagină et 
passim, cu privire la obiceiul medicilor bizantini de a opera goi; ex- 
plicaţia este cel puţin ilară, fără fundament atât în textul sfântului 
Roman, cât şi în spaţiul ansamblului dogmatic şi /sau medical bizantin. 
74 Ca şi sfântul Efrem, sfântul Roman are o mare predilecţie pentru 
imaginile medicale. Dezvoltarea care urmează este o paralelă între 
instrumentele de tortură şi instrumentele medicale din trusa unui 
medic. Semnalăm faptul că la sfântul Roman, în contextul dat, ima- 
ginile au rolul de a minimaliza, cu o negrăită delicateţe pentru Maica 
Domnului, violenţa pătimirii Mântuitorului. Ca un adevărat doctor al 
sufletelor, Hristos Care prin patima Sa a tămăduit rănile omului, 
tămăduieşte sau pune un pansament, prin aceste versuri, pe rana ce se 
deschide în sufletul Maicii Domnului, pregătind-o pentru suferinţa 
prin care avea să treacă. 

Şi, într-un cuvânt, drept trusă voi avea crucea. 

Am nevoie de aceasta ca să poţi cânta întru 

cunoştinţă: 

„Pătimind, ai nimicit patima, 

Fiul şi Dumnezeul meu." 

14. Potoleşte, maică, potoleşte durerea 

Şi umblă-ntru bucurie, căci Eu, Care M-am po- 
gorât, 

Deja mă grăbesc spre-a-mplini voia Celui Ce 
M-a trimis, 

Căci de la început a fost orânduit mie de la 
Tatăl 

Şi Duhul Meu nu S-a împotrivit atunci 
Ca Eu să Mă întrupez şi să sufăr pentru cel căzut. 
Aleargă dar, Maică, 
Şi vestea cea bună vesteşte-o tuturor: 
Că „Pătimind, a supus pe urătorul lui Adam 
Şi, ca un biruitor, vine Fiul şi Dumnezeul meu" 

15. Sunt biruită o, Fiule, sunt biruită de dor 

Şi, cu adevărat, nu rabd, ca eu într-o odaie, iar 

Tu pe lemn. 

Eu, în casă, iar Tu în mormânt. 

Lasă-mă dar cu Tine să vin, 

Căci e tămăduitor şi numai a Te vedea 

Voi putea vedea îndrăzneala celor care cinstesc 

pe Moise, 

Căci, pare-se, întru dreptatea lui, au venit aceşti 

orbi să Te ucidă, 

In vreme ce însuşi Moise a spus aceasta poporului 

lui Israel: 

„Vei vedea viaţa pe lemn" 

Şi cine este „viata", dacă nu Tu, Fiul şi Dumnezeul 
meu." 

16. Dar dacă vei veni, să nu plângi, o, Maică, 
Şi iarăşi nu te teme dacă vei vedea 

75 

Cutremurându-se stihiile. 

O aşa mare îndrăzneală cutremură toată iăptura. 

Şi bolta cerului îşi-nchide ochiul şi nu-1 va deschide 

iarăşi, 

De nu-i voi spune Eu. 

Pământul şi marea atunci se vor grăbi să fugă, 

Templul îşi va sfâşia tunica împotriva celor 

ce-au îndrăznit aceasta. 

Munţii se vor clăti, mormintele se vor deşerta. 

Când vei vedea acestea, de-ţi va fi teamă, 

Ca oricare din neamul femeiesc, 

Atunci strigă către Mine: 

Cruţă-mă, Fiule şi Dumnezeul meu". 

17. Fiule al Fecioarei, Dumnezeule al Fecioarei, 

Şi Făcătorul a toată lumea, a Ta este patima şi 

al Tău este 

Adâncul înţelepciunii. 

Tu singur ştii ceea ce erai, şi ceea ce ai devenit, 

Căci, voind a pătimi, ai binevoit a mântui pe 

oameni. 



75 Strofa a 16 întreagă este anticipativâ pentru imnul următor al 
patimii ceea ce susţine afirmaţia că Imnele din perioada patimii alcă- 
tuiesc un corp comun unitar. 

76 Replică la gestul lui Caiafa de a-şi sfâşia veşmintele, în sinedriu la 
"judecata" Mântuitorului acuzat de hulă şi blasfemie. Catapeteasma 
templului este aici tunica pe care Templul însuşi, ca un arhiereu şi-o, 
sfâşie, neputând răbda hula şi mai mare a Iudeilor. 

77 Finalul poemului revine la leitmotivul său afirmat de refren şi 
comentat în ultima strofă sintetic ca un feed-back. 

Tu păcatele noastre le porţi ca un miel 

Şi Tu, omorând patimile, cu moartea Ta i-ai 

mântuit pe toţi, 

78 

Căci Tu eşti în pătimire, dar nepătimitor . 
Tu eşti Cel Ce, murind, mântuieşti 
Tu ai dăruit Fecioarei deplină-ndreptăţire ca să- 
Ţi strige Ţie: 
„Fiul şi Dumnezeul meu". 



78 Fraza anti-theopashită, ne amintim de refuzul Sfântului Theodor al 
Mopsuestiei de a afirma că "Fiul lui Dumnezeu a pătimit pe cruce". 



IMNUL PATIMII 
MÂNTUITORULUI 

Introducere 

Cu mai puţine intenţii de teologhisire dogmatică 
decât Imnul precedent, al Sfintei Marii la cruce, Imnul Patimii 
Mântuitorului zăboveşte mai mult asupra circumstanţelor 
istorice ale răstignirii, întâlnirea dintre Pilat şi Mântuitorul, cu 
recapitularea sinedriului Caiafei, totul presărat cu profeţii 
ale Vechiului Testament cu privire la Patimă, unele directe, 
altele învăluite sau umbrite, cum ar spune tâlcuirea duhov- 
nicească. Cum era şi de aşteptat, accentul cade în poem pe 
participarea întregii făpturi create la Patimă, conform modelului 
Evanghelic şi celui din Triod. La Vecernia de Vineri a 
săptămânii Patimilor se cântă condacul: „Toată făptura s-a 
schimbat de frică, văzându-Te pe Tine, Hristoase, pe cruce 
răstignit. Soarele s-a întunecat şi temeliile pământului s-au 
cutremurat. Toate au pătimit împreună cu Tine, Cel Ce ai 
zidit toate, Cel Ce ai răbdat pentru noi de voie, Doamne, 
slavă Ţie". {Triod, p. 556) Anticipată încă din imnul 
precedent, această zguduire din temelii a lumii create dă 
proporţia, dimensiunea înfricoşătoarei jertfe a Mântui- 
torului în faţa unei umanităţi indiferente, împietrite, orbite 
de păcat. Nici un element al naturii nu vrea să fie părtaş la 
uciderea Stăpânului a toată făptura, soarele îşi ascunde 
razele, pământul se cufundă în adânc, pietrele se despică, 
iar templul îşi sfâşie tunica. Toate aceste circumstanţe, îm- 
preună cu detaliile nedreptei judecăţi a lui Pilat, au 

menirea de a recompune tabloul pătimirii Mântuitorului 
cât mai viu, spre a-1 aduce cât mai prezent în conştiinţa 
noastră: de aici, abundenţa descrierii, prevalenta ei - rarisim 
pentru Roman Melodul, care preferă dramaticul. Dialogul 
este foarte redus, schimbul de replici este între Mântuitorul 
şi personajul colectiv, poporul iudeu, dar şi acest dialog este 
mai mult povestit decât redat direct, luând, uneori, apa- 
renţa unui monolog. Mult mai dramatică ni se pare scena 
mută între Pilat şi Mântuitorul, mai plină de tensiune 
tăcerea plină de sens şi de rod a Mântuitorului, iar comen- 
tariile autorului, uneori adevărate aparteuri, seamănă mai 
mult cu nişte indicaţii scenice. Aspectul cel mai interesant 
este faptul că Roman Melodul subliniază ideea întreitei 
judecăţi a Mântuitorului: Caiafa, Pilat şi, în fine, poporul 
iudeu. Autorul imnograf pune pe seama poporului iudeu 
acuzaţia adusă Mântuitorului de a fi călcat sâmbăta, lucru 
care nu este conform nici unei Evanghelii pentru ziua 
Patimii. Este aici o ironie adusă poporului iudeu, următori 
ai Legii mozaice, care, pentru o pricină atât de măruntă, au 
călcat o aşa de mare Lege; replica poporului subliniază 
disproporţia între o acuzaţie atât de măruntă şi aplicarea 
unei înfricoşătoare pedepse. Această ironie corespunde 
celei atribuite Maicii Domnului din Imnul precedent: „voi 
putea vedea îndrăzneala celor care cinstesc pe Moise,/ 
căci, pare-se, întru dreptatea lui, au venit aceşti orbi să Te 
ucidă". De altfel, paradoxul ne-dreptei judecăţi a Judecă- 
torului a toată făptura este tema care revine cu cea mai 
mare frecvenţă, fiind ilustrată pretutindeni ca o răsturnare 
de valori şi inversare a ordinii întregii făpturi create, 
atrăgând după sine sau provocând calamităţi în întreg 
universul creat. Aceste paradoxuri se succed într-un ritm 
alert, dinamizând întreaga desfăşurare a momentului pa- 
timii. Celor trei judecăţi la care a fost supus Mântuitorul li 
se opun trei tâlcuiri din Vechiul Testament care anunţă 

chipul pătimirii pe cruce: stâlpul de foc ce i-a condus în 
pustie şi care s-a arătat lui Moise şi lui Aaron, Piatra din 
capul unghiului şi Iona în pântecele chitului, pentru a semnala 
identitatea de fiinţă între Dumnezeul Legii mozaice şi 
Hristos. Acelaşi Dumnezeu Care le-a grăit prin profeţii îi 
va judeca din înseşi tablele Legii lor întru care L-au con- 
damnat pe Dătătorul de Lege. 

Proimion I 

Astăzi s-au cutremurat temeliile lumii, 
Soarele şi-a ascuns razele, nerăbdând a vedea 
întins pe cruce pe dătătorul de viaţă al tuturor, 
Pentru căderea din vechime; raiul s-a deschis, 
Numai Adam dănţuieşte. 

Proimion II 

Tirania vrăjmaşului a fost dezlegată, 

Eva şi-a şters lacrimile 

Prin patima Ta, o, Iubitorule de oameni, Hristoase 

Dumnezeule. 

Intru Acesta cel ce murise s-a înnoit, 

Şi numai prin El tâlharul în rai s-a sălăşluit, 

Iar Adam singur dănţuieşte. 

1. Astăzi, cerule, încremeneşte de uimire, 

cufundă-te în haos, pământule, 

Să nu îndrăzneşti, soare, pe Stăpânul tău 

A-l vedea pe lemn spânzurat de voie. 

Să se despice pietrele, 

Căci piatra vieţii este acum pironită în cuie, 

Să se despice catapeteasma templului, fiindcă 

trupul cel stăpânesc 

Acum se împunge cu suliţa de cei fărădelege, 
într-un cuvânt, toată zidirea se cutremură şi 
suspină de patima Ziditorului, 
Numai Adam dănţuieşte. 

2. Luat-ai, Mântuitorul meu, pe cele ale mele, 
ca eu să le primesc pe ale Tale. 

Ai primit a pătimi, pentru ca eu acum să mă 

slobozesc de patimi. 

Prin moartea Ta, eu am înviat. 

Tu Te-ai întins în mormânt, pentru ca drept 

casă mie să-mi dăruieşti raiul. 

Te-ai coborât în adânc, pentru ca pe mine să 

mă înalţi. 

Porţile iadului ai sfărâmat, pentru ca să-mi 

deschizi mie porţile raiului. 

Toate le-ai răbdat pentru cel căzut, 

Toate le-ai pătimit ca Adam să salte de bucurie. 

3. Pe Tine, Cel Ce ţii în mână întreg cuprinsul 
pământului, 

Luându-Te, călcătorii de lege acum Te duc în 

sinedriu la Caiafa 

Pe Tine, Cel pe Care lumea nu-L cuprinde. 

Şi numai cât Te văzură pe Tine 

Cei orbi cu sufletul, ca scoşi din minţi au strigat: 

„Cel Ce huleşte Legea şi pe Moise a venit aici, 

Oricine cinsteşte pe Moise şi respectă Legea, 

să-şi arate zelul! 

Nimeni să nu slăbească, cel rătăcit a venit ca să 

sufere, 

Precum a zis, ca să se bucure Adam." 

4. Acestea strigându-le poporului: 

„Nu bine-am zis mai înainte?! Mai bine să 

piară un om decât tot neamul?!" 

Cine a văzut vreodată o aspidă care în loc de 

venin să verse dulce miere? 

Şi cine a văzut vreodată flacără şi arzând şi 

răcorind deopotrivă? 

Cine a mai auzit minciun-adeverindu-se, precum 

Caiafa? 

Căci fără de voie a profeţit că pentru toţi vei 

muri Tu, Mântuitorul meu, 

Ca Adam să salte de bucurie. 

5. Astfel grăi Arhiereul, dar cele ce grăia n-a 
priceput, 

Căci pizma 1-a orbit şi 1-a împins la ucidere: 

pizmei 

Uciderea-i urmează - martor este Abel, de Cain 

pizmuit şi mai pe urmă ucis, 

Iar acum Hristos însuşi pătimeşte, cu dragoste 

dorind pe poporul pizmaş. 

întărâtat spre mânie, a arătat iubire, 

A vindecat pe bolnavi şi drept mulţumire, 

Pătimeşte şi Se răstigneşte ca pe Adam să-1 

bucure. 

6. Neputând suferi mulţimea minunilor Tale, 
Mulţimea celor fărădelege striga: 

„Ia-L! Răstigneşte-L! Răstigneşte-L! 

Ducându-L la Pilat pe Cel Care duce toate, 

Pe Cel Care va veni să judece pe împăraţi şi pe 

săraci. 

L-au trimis la judecată. 

Pe dreptul judecător îl judecă cel condamnat 

Şi pe Izbăvitorul, ca pe un tâlhar, L-a trimis la 

moarte cel ce trăia în întuneric. 

Iar El însuşi primind a pătimi, a tăcut, răbdând 

toate, 

Fără a grăi Cuvânt, a stătut înainte la Judecată 

Pentru ca Adam să se bucure. 

7. Fără de glas a stătut Tunetul, 
Fără de cuvânt, Cuvântul, 

Căci de-ar fi înălţat glasul, nu ar fi fost biruit, 

Şi biruind, nu S-ar fi răstignit şi Adam nu s-ar 

fi mântuit. 

Pentru aceea, ca să pătimească 

Cel Ce pe cărturari i-a prins în laţ, 

Tăcând, a biruit. 

Văzând aşadar judecătorul pe cel ce nu vorbea, 

a stat în cumpănă cuprins de tulburare, şi a zis: 

„Ce voi face celui care nu vorbeşte?" 

Iar aceia răspunseră: „Este vinovat cela pe care 

noi îl împricinăm, 

Fiindcă se preface surd, ca să bucure pe Adam" 

8. E de folos ca Eu acum să merg la moarte", a 
zis Mântuitorul meu 

Către poporul cel călcător de Lege, 

Căci pe Pilat, socotindu-1 necuvântător, 

De Cuvânt nu l-a învrednicit. 

„în schimb, pe fiica lui Iair cândva numai prin 

cuvânt am înviat, 

Iar pe fiul cel singur născut al văduvei l-am sculat 

Şi pe Lazăr numai strigându-1, pe cel ce zăcea 

fără de suflare, întorcându-1, tuturor l-am arătat. 

Şi pentru aceasta, negreşit, ori mai curând, drept 

plată, pătimesc şi mor ca să bucur pe Adam." 

9. Dar, când poporul a auzit cuvintele cele 
izvorâtoare de miere, 

Cum era plin de fiere, a răspuns: 

„- Nu pentru acestea Te răstigneşti, ci pentru că 

ai dezlegat sâmbăta" 

„- Şi oare ce era mai bine, să miluiesc un 

bolnav sau ziua sâmbetei să cinstesc? 

Voi înşivă de multe ori aţi dezlegat sâmbăta. 

Iar Eu nu am ieşit din sânul Tatălui pentru sâmbătă 

Se îmbolnăvise firea omenească şi din înălţime 

văzându-o, 

Fără de întârziere am venit 

Ca Adam să se bucure. 

10. Căci ziua sâmbetei nu slăbeşte puterea 
iadului şi nu alungă boala, 

Nu-i vindecă pe slăbănogi, afară numai de Domnul 

Sâmbetei, 

Eu, Cel răstignit. 

Căci păzitor al multor sâmbete s-a făcut orbul 

şi de întuneric în jug era ţinut. 

De multe ori a cinstit multe sâmbete 

Şi slăbănogul bolnav de treizeci şi opt de ani 

până-acum, 

Dar, la fel, nu s-a tămăduit, din patu-i nu s-a sculat, 

Până ce n-am venit Eu ca să se bucure Adam. 

11. Aţi auzit ades batjocura multora dintre cei 
ce locuiau în jurul vostru 

Ca ţiitori ai sâmbetei şi în acelaşi timp bolnavi: 
Căci neamurile pururea ziceau: „Unde este 
Dumnezeul lor? 

Să depărteze bolile de la ei Cel Ce este cinstit 
de aceştia prin Lege!" 

Acestea zicându-le, până şi vrăjmaşii voştri vă 

acopereau de ocări şi batjocuri, încolţindu-vă şi 

grăindu-vă de rău: 

Iar Eu pe toţi i-am mântuit, sâmbetei mai multă 

slavă dându-i, 

Ca să se bucure Adam. 

12. Nedrept am părut drepţilor când am primit 
pe desfrânata ce se pocăia, 

Care şi-a agonisit picioarele mele drept dascăli 

înfrânării, 

Care crezu în Mine cu dăruire 

Şi cu ploaie de smerite lacrimi mi-a spălat tălpile 

Pe care marea nu le-a udat 79 , 

Care a uns cu mir capul Meu 

Pe care înainte mergătorul s-a temut cu mâna 

să-L atingă, 

Până ce Eu nu i-am dat poruncă, 

Cea care mai dinainte a arătat pe cele pe care 

acum le rabd, 

Voind şi iubind ca să se bucure Adam. 

13. După ce acestea le-a grăit Iisus, a auzit 
poporul cel însetat de sânge 

Şi sălbatic şi ca un leu a răcnit, ca să ia sufletul 

mielului Hristos, 

Iar Pilat împlinindu-le voia, pe Tine, Cel blând, 

Te-a biciuit. 

Astfel a muncit spatele Tău, 

Tu însă chinuindu-i coasta 80 , i-ai arătat puterea Ta 

Căci soţia acestuia atunci a strigat neumbrit: 

Se referă la minunea Mântuitorului mergând pe apă. 

Se referă la soţia lui Pilat, numită coasta lui, după modelul Evei. 

„Pe Judecătorul tău îl judeci, ca să se bucure 
Adam." 

14. Mântuitorul a răbdat biciul, legat era 
dezlegătorul tuturor, 

Fiind dezbrăcat şi întins pe stâlp, 

Cel Care mai înainte a grăit lui Moise şi lui 

Aaron în chip de stâlp de nor, 

Cel Care stâlpii pământului a ţinut, precum a 

spus David, a fost pironit pe stâlp; 

Cel Ce a arătat poporului calea în pustie, 

Căci înaintea lor a mers în chip de stâlp de foc 

Pe stâlp a fost suit. 

Piatra din unghi pe stâlp, ca piatră să taie 

Biserica 81 , 

Pentru ca Adam să se bucure. 

15. Totuşi, biciuindu-L pe doctor, I-a pironit 
Pilat palmele pe cruce. 

Pentru aceasta, s-a prefăcut fără de vină, dar a 
fost aflat răspunzător, 

Căci şi biciuindu-L, L-a dat la răstignire şi „nevi- 
novat sunt" zice 

Cine a auzit vreodată ucigaş zicând către 
junghierul său: 

„Cu tine am ucis, dreptu-i să nu fiu pedepsit"? 
Aşa şi Pilat, folosindu-se de paloşul celor fără- 
delege 

La moarte L-a dat pe Ziditorul 
Ca Adam să se bucure. 

Foarte frumos joc de cuvinte: expresia biblică din viziunea lui 
Daniel, piatra desprinsă (tăiată) din munte, ca un chip vetero- 
testamentar al Mântuitorului Hristos, devine aici chip al Bisericii care 
înlocuieşte piatra cea din capul unghiului. 

16. „Răstigneşte-L", a auzit ucigaşul pe 
hulitori strigând şi, voia-le plinind-o, 

A predat crucii, nu din constrângere, pe Cel pe 

Care a voit a-L răstigni. 

Auzind „vei fi duşman lui Cezar", s-a temut ca 

un laş, 

Căci a voit a fi mai curând duşman Atoatefâcă- 

torului decât lui Cezar, 

Preferând Vieţii, viaţa de acum. 

Deci cum nu va fi vinovat cel care, de dragul 

celor fărădelege, 

A ucis pe Cel Viu, ca Adam să se bucure. 

17. Aruncând asupra lor vina, L-a ucis prin ei 
pe Hristos 

Găsind în ei îndreptăţire care ziceau 
Că „sângele Lui va fi asupra lor şi asupra 
copiilor lor" 

Fiilor nenăscuţi părinţii înşişi le-au ţesut veş- 
mânt de blestem, 

La propria lor rană s-a adăugat nouă rană 
pentru urmaşii lor, 

Dreaptă pedeapsă pentru răutăţile lor din neam 
în neam până-n veac: 
Iar noi, primind sângele Mântuitorului, 
Aflăm mântuire, ca să se bucure Adam. 

18. Pierea de sete cel născut din pământ, ars de 
arşiţă 

Rătăcea în pustie, în pământ fără de apă, 

Şi nu a găsit nenorocitul cu ce să-şi potolească 

setea. 

Iar Mântuitorul meu, 

Izvorul bunătăţilor a izvorât apele vieţii strigând: 

Din pricina coastei tale ai însetat: 

Bea din coasta mea 82 şi nu vei mai înseta în veac. 

Căci îndoite ape din aceasta curg: 

Unul care adapă şi altul spală pe cei necuraţi, 

Ca Adam să se bucure. 

19. Aşadar, cine oare ar spune că ar fî coasta 
lui Hristos a unui simplu om? 

Căci Hristos este om desăvârşit şi Dumnezeu 

desăvârşit. 

în dom nu S-a despărţit: unul era dintr-Unul 

Tatăl ieşit, 

Şi pătimind însuşi era 

Şi tot El nepătimind, murind, dar nefiind mort; 

Ci viu cu dumnezeirea, fiind mort doar cu trupul; 

Pe care mai înainte L-a închipuit Tatăl prin 

Isaac pe munte. 

Acesta, în loc de miel, a fost adus jertfă şi s-a 

coborât de pe jertfelnic viu 

Ca şi Mântuitorul meu, ca să se bucure Adam. 

20. Un alt chip al lui Iisus a fost profetul Iona 
în pântecele chitului 

înghiţit, dar nu mistuit, precum şi Domnul în 

mormânt. 

Acela după trei zile a ieşit din chit, precum 

Hristos din mormânt. 

Acela, propovăduind în Ninive, a mântuit-o, 

Imagine care aminteşte de sedelnele de la denia de joi seara: 
"Coasta Ta cea purtătoare de viaţă, revârsându-se ca un izvor din 
Eden, adapă, Hristoase, Biserica Ta, ca un rai cuvântător de unde, 
împărţindu-se ca la început în patru Evanghelii, adapă lumea..." apoi 
"împunsu-te-ai în coastă ca să-mi ţâşneşti mie pâraie de viaţă..." 
Triod, op. cit. p. 533 

Iar Hristos a mântuit întreaga lume şi întregul 

pământ, 

Arătându-ne nouă toate mai dinainte prin profeţii, 

A venit ca să le plinească şi pe Adam să îl bucure. 

21. Dăruind mântuire celor smeriţi şi purtându-şi 
crucea pe umeri, ca trofeu al biruinţei, 

A ieşit pentru a fi răstignit şi să răstignească pe 

cel ce ne-a rănit. 

Astfel, le-a plinit pe toate câte ne erau de folos 

Şi a alergat de voie la moarte, 

Şi-a dat la scuipări faţa la care serafimii nu 

rabdă să privească, 

Căci îşi acoperă cu aripi feţele. 

Dispreţuind ruşinea, a voit să îmbrace haină de 

ocară, 

Ca să se bucure Adam. 

22. Au adăpat cu oţet pe izvorul celor mai 
dulci unde 

Şi fiere au dat celui care le-a plouat mana în pustie 

Şi apă din piatră le-a izvorât. 

Cel Ce cu trestia a fost bătut peste creştet 

Cu trestie a semnat izgonirea potrivnicilor, 

Gol pe cruce fiind întins, i-a dezgolit de viaţă 

pe duşmani, 

Punându-i pe ei batjocură şi râs morţilor şi 

viilor dimpreună, 

A fost coborât de pe cruce, înfăşurat în giulgiu 

Şi încredinţat mormântului, ca să se bucure 

Adam. 

23. Pe El Să-L slăvim, iar tu, cel ce te-ai născut 
din pământ, 

Laudă adu Celui Ce a pătimit 

pentru tine; pe Acesta peste puţină vreme 

Viu văzându-L, primeşte-L înlăuntrul sufletului, 

Căci din morminte va veni să te ridice 

Şi să te înnoiască pe tine, omule, 

Găteşte-ţi dar suflet curat, 

Astfel ca împăratul tău să-şi facă din el cer 

pentru sălaş. 

încă puţin şi va veni să umple de bucurie pe cei 

întristaţi 

Ca să se bucure Adam. 



IMNUL ÎNVIERII DOMNULUI 



Cum am anticipat deja în introducerea la Imnul 
Patimii Mântuitorului, de îndată ce se declanşează drama 
pătimirilor pe cruce, toate momentele sunt surprinse ato- 
mizat, în nuclee ce se succed independent, prezentându-se 
apoi amplificat, cunoscând dublete sau triplete imnice; nici 
Imnul învierii nu se abate de la această structură, seria 
imnică deschizându-se cu pogorârea în Infern a Mântui- 
torului, o temă tratată de Sf Roman şi cu ocazia Imnului 
Patimilor sau a Imnului învierii lui Lazăr. Tema coborârii 
în infern intră astfel într-un paralelism perfect ca un pen- 
dant al temei principale, nuanţând şi potenţând biruinţa 
învierii. în imnul pe care l-am ales, autorul se opreşte asu- 
pra momentului imediat următor învierii, descoperirea 
mormântului gol de către femeile mironosiţe şi revelarea 
treptată a adevărului învierii. Ca şi în alte imne, Roman 
Melodul evită prezentarea directă, sustrăgându-se astfel 
oricărei constrângeri descriptive şi narative, pentru a lăsa 
loc unei desfăşurări pur dramatice: dialogul dintre femeile miro- 
nosiţe, dintre Măria Magdalena şi ucenicii Domnului, dintre 
înger şi femeile mironosiţe, împletirea monologului cu 
dialogul, toate acestea nu fac decât să sublinieze densitatea 
dramatică a textului. Dialogul Măriei cu Mântuitorul am- 
plifică textul Evangheliei glosându-1, iar scena este repo- 
vestită fără multe detalii, tot în stilul direct, diluând la 
maximum orice tendinţă narativă, fapt foarte adecvat 
temei tratate, aceea a răspândirii veştii celei bune: „A înviat 
Domnul dăruind celor căzuţi învierea." Cuvântul zboară de la 
un personaj la altul şi dramaticul se naşte nu din tensiunea 
interioară a evenimentelor, ci din felul în care vestea cea 

bună se împrăştie, din felul în care Cuvântul învierii însu- 
fleţeşte fiecare personaj în parte: 

„Ca o ramură de măslin, primeşte pe buze 

Cuvântul 

Şi celor din neamul lui Noe du-le vestea 

cea bună 

Care-nsemnează că-a murit moartea şi că-a înviat 

Cel ce dăruieşte celor căzuţi învierea." 

O altă funcţie a dramaticului ce transpare din ver- 
surile imnului este cea hermeneutică. Dialogul oferă un 
bun prilej şi cadru interpretării textului Evangheliei din 
perspectiva tâlcuirilor devenite tradiţionale, încât dialogul 
devine o adevărată glosă, împletind relatarea evanghelică 
şi discursul interpretativ. Astfel, sfântul Roman pare a 
urma îndeaproape tâlcuirile sfântului Ioan Hrisostomul, 
Omilia la sf. Lazăr cel înviat a patra zi, Hagiogrqfikes, scurte 
tâlcuiri ale aceluiaşi autor la Scriptură, precum şi Comentariul 
lui la Evanghelia după Ioan, sau ale lui Eusebiu al Cezareii 
din Peri diafonias evangeliwn, prin care urmăreşte explicarea 
disonanţelor de detaliu ale celor patru Evanghelii. De aici 
impresia de libertate faţă de textul Evangheliei, văzut din 
perspectiva tâlcuirilor succesive, mai ales ale sfântului Ioan 
Gură de Aur de care sf. Roman era foarte ataşat, preluând 
multe dintre imaginile poetice şi retorice ale acestuia. 

Proimion I 

De te-ai şi pogorât la moarte, Cela ce eşti fără 

de moarte, 

Şi puterea Iadului o ai surpat, 

Şi ai înviat ca un biruitor, Hristoase Dumnezeule, 

Femeilor mironosiţe zicându-le: Bucuraţi-vă ! 

Şi apostolilor pace dăruindu-le 

Şi celor căzuţi învierea 83 . 



Proimion II 



Femeile mironosiţe, venind la groapa Ta 

Şi neaflând Preacurat trupul Tău, 

Cu lacrimi de milostivire au zis: 

„Furat-au oare pe cel furat de vindecare de 

femeia cea cu scurgerea de sânge? 

Sau a înviat Cel ce mai înainte de patimi Şi-a 

vestit învierea?" 

Adevărat Hristos a înviat! 

Celor căzuţi dăruind înviere. 

1. Către cel ce mai înainte de soare, soare 

apunând în mormânt s-a arătat. 

De dimineaţă femeile mironosiţe au alergat la 

mormânt, 

Căutându-L ca lumina zilei şi unele către altele 

strigau: 

O, prietene, veniţi, să ungem cu miruri 

Trupul cel de viaţă făcător 

Şi care acum s-a îngropat, 

Trupul care a înviat pe Adam cel căzut 

Şi care acum S-a întins în mormânt. 

Să mergem, să alergăm precum magii, 

Să ne închinăm şi să-I ducem miruri în dar 

Celui înfăşat nu în scutece, ci în giulgiuri. 

Să plângem şi să strigăm: O, Stăpâne, ridică-Te, 

Ca de obicei, recunoaştem şi aici proimioanele sf. Roman care au 
pătruns în canoane sub numele de condac, exact în forma în care se 
prezintă astăzi, în Triod, Minee sau alte cărţi liturgice, numai că 
anonime. 

Şi celor căzuţi dăruieşte-le învierea. 

2. Pe când femeile cele de Dumnezeu purtătoare 
acestea-şi grăiau, 

Au înţeles şi altceva mai plin de înţelepciune 

Şi au grăit între ele zicând: Femeilor, pentru ce 

vă înşelaţi? 

Căci cu adevărat Domnul este închis în mormânt. 

Dar oare până-acum a putut fi ţinut Cela ce ţine cu 

suflarea-I pe cele însufleţite ? 

încă şi mort ar zăcea în mormânt ? 

De necrezut şi nebunesc cuvânt! 

Pentru aceea, înţelegeţi şi aşa să facem: Să plece 

Măria şi să vadă groapa şi celor ce va zice, noi 

vom da încredinţare 

Căci poate înviază, precum a zis mai înainte, 

Cel fără de moarte, 

Celor căzuţi dăruind înviere. 

3. Cu acest, gând înţelepţitele femei astfel îndre- 
ptându-se 

Au trimis înainte, pe cât cred, pe Măria Magdalena 

La mormânt, cum spune Teologul. 

Era întuneric, dar pe aceea o lumina dorul; 

Şi-ndată ce zări stânca prăvălită de la intrarea 

în mormânt, 

întorcându-se-n grabă, a zis: 

Ucenicilor vestiţi ce am văzut 

Şi nu mă tăinuiţi, de aveţi minte: 

Piatra nicidecum nu mai acoperă mormântul. 

Oare nu cumva a fost luat Domnul meu? 

Căci paznicii nu s-au arătat, ci toţi au fugit. 

Oare nu a înviat 

Cel Ce dăruieşte celor căzuţi învierea?» 

4. Când au auzit acestea Chefa şi fiul lui 
Zevedeu 

Au alergat deîndată pe întrecute, 

Dar mai înaintea lui Petru a fost aflat Ioan. 

Şi ajungând primul, nu a intrat totuşi în mormânt, 

Ci a rămas să aştepte pe corifeu, 

Pentru ca mielul să urmeze îndată după păstor, 

precum cu-adevărat se şi cuvine. 

Căci lui Petru i s-a spus: „Petre, mă iubeşti? 

paşte mieluşeii Mei de voieşti" 

Lui Petru i s-a zis: „Fericite Simone, ţie îţi voi 

da cheile împărăţiei" 

Şi tot lui Petru mai înainte sub călcâie i-a 

supus valurile pe care umbla 

Cel ce dăruieşte celor căzuţi învierea. 

5. Dar precum am zis puţin mai înainte, Petru 
şi Ioan 

Au ajuns la mormânt, la spusele Măriei 

Şi au intrat înlăuntru, dar pe Domnul nu L-au 

aflat. 

Când pentru aceasta cutremurându-se sfinţii au zis: 

„Pentru ce nu ni S-a arătat nouă? 

Oare n-a socotit prea multă îndrăznirea noastră? 

Căci mult am cutezat. 

Poate afară trebuia să fi rămas 

Şi de afară să fi privit la cele din mormânt. 

Căci acest mormânt nu mai este ca un mormânt 

oarecare, 

Ci cu adevărat e tronul lui Dumnezeu 

Căci în el a fost şi S-a sălăşluit precum a binevoit 

Cela ce dăruieşte celor căzuţi înviere. 

6. Aşadar îndrăzneala noastră s-a întors în 
cutezanţă 

Sau mai degrabă îndrăzneala s-a socotit mândrie 

Şi de aceea poate nu ni S-a arătat, ca unor 

nevrednici" 

Pe când acestea grăiau înţelepţii prieteni ai 

Ziditorului, 

A zis Măria care-i urma 

„Preoţi ai Domnului şi cu adevărat fierbinţi 

iubitori de Dumnezeu, 

Nu socotiţi aşa, 

Ci stăruiţi, să nu vă scadă râvna 

Căci ceea ce s-a petrecut era din iconomia Lui 

Ca femeile cele ce-ntâi au căzut 

Şi-ntâi să-L vadă înviat, 

Căci a voit ca nouă-ntâi care ne tânguiam 

Să dăruiască «bucuraţi-vă» 

Cel ce dăruieşte celor căzuţi învierea". 

7. De-ndată ce-astfel pe sine se încredinţa 
Măria, 

Rămase în mormânt după ce sfinţii plecară. 

Căci încă i se părea că trupu-I fusese ridicat. 

Şi de aceea striga nu prin cuvinte, ci cu lacrimi: 

Vai mie, Iisuse al Meu, unde Te-au pus? 

Şi cum ai răbdat să fii purtat de mâini 

prihănite, 

Cela ce eşti fără prihană? 

Sfânt, Sfânt, Sfânt strigă 

Serafimi cu şase aripi şi heruvimi cu ochi mulţi 

Şi umerii lor cu greu Te poartă. 

Cum oare acum rătăcite mâini Te ridicară? 

înainte-mergătorul, botezându-Te, îndărăt şi-a 

tras mâna 

Şi a strigat: Tu mă botează j>e mine, 
Care celor căzuţi dăruieşti învierea. 

8. Iată, de trei zile stai în mormânt, Cel ce pe toate 
le înnoieşti. 

Cel ce ai înviat pe Lazăr de patru zile mort. 

Şi pe cel înfăşurat în giulgiuri l-ai arătat alergând, 

Acum însuţi eşti întins în mormânt 

Şi cât aş vrea să ştiu unde Te-au îngropat, 

Pentru ca, precum desfrânata, cu lacrimi să ud 

Nu numai picioarele, ci întreg trupul Tău şi 

mormântul, 

Zicând: Stăpâne, precum pe fiul văduvei înviat-ai, 

înviază şi Tu, 

Cum pe fiica lui Iair la viaţă-ai întors. 

Pentru ce încă mai zăboveşti în mormânt? 

înviază, arată-Te, fâ-Te văzut celor ce Te caută pe 

Tine, 

Celor căzuţi dăruind înviere. 

9. Pe cea biruită de lacrimi şi răpusă de dor 
Văzându-o Cela ce vede toate, pe Măria 
Magdalena, 

S-a milostivit şi S-a arătat zicând copilei: 

„Femeie, de ce plângi? Pe cine cauţi în mormânt?" 

Apoi Măria, întorcându-se către El, a zis: 

„Plâng fiindcă L-au luat pe Domnul din 

mormânt 

Şi nu ştiu unde L-au pus. 

Dar fâră-ndoială a ta-i această faptă. 

Căci, dacă nu mă-nşeală ochii, tu eşti grădinarul 

Aşadar, dacă tu ai luat trupul, spune-mi 

Şi eu îl voi lua pe Mântuitorul meu. 

El este Domnul şi învăţătorul meu, 

Cela ce dăruieşte celor căzuţi înviere. 

10. Cela ce inimile cercetează şi pătrunde 
rărunchii 

Ştiind că glasul Lui Măria îl cunoaşte, 

Ca un păstor, pe nume strigă mioara cea rămasă-n 

urmă, 

Zicând: „Măria!" Iar ea, de-ndată cunoscându-L, 

spuse: 

„De bună seamă, Păstorul meu cel bun mă 

cheamă, 

Ca să mă numere cu celelalte nouăzeci şi nouă, 

Căci văd în spatele Celui ce mă strigă 

Trupuri de sfinţi şi cete de îngeri. 

Pentru aceea, nici nu zic: Cine eşti Cel ce mă 

chemi pe nume? 

Căci limpede am cunoscut Cine este Cel ce mă 

strigă: 

-Rabuni!-, El însuşi este cum am zis mai înainte, 

Domnul meu, 

Cel ce dăruieşte celor căzuţi învierea. 

11. De fierbinţeala dorului şi dragoste-arzătoare 
Copila fiind cuprinsă, vru cu mâna-a cuprinde 
pe Cel ce-n chip necircumscris 

Cuprinde toată făptura. 

îndată Ziditorul, nu ca să-i mustre râvna, ci la 

cele dumnezeieşti ridicând-o, 

A zis: „Nu Mă-atinge, sau poate doar un muritor 

mă socoteşti? 

Dumnezeu sunt, nu Mă-atinge! 

O, cuvioasă, deschide ochiul tău spre cer, 

Şi cugetă la cele mai presus de ceruri: 

Acolo caută-Mă! Căci voi urca la Tatăl Meu 

de Care nu M-am despărţit nicicând 

Căci împreună-veşnic sunt cu El, de-acelaşi 

tron şi cinste 

Cela ce dăruieşte celor căzuţi învierea". 

12. Grăiască de acuma acestea limba ta, femeie, 
Şi fiilor împărăţiei le tâlcuieşte taina, celor 
Ce-aşteaptă învierea Mea, Cel Viu. 

Mă folosesc de tine ca de o trâmbiţă cu mare glas: 

Vesteşte „pace vouă" în temător auz, 

Aleşilor Mei prieteni ce s-ascund, 

Pe toţi trezeşte-i ca din somn 

Ca să mă-ntâmpine şi sfeşnice să aprindă, 

Zi-le: Mirele S-a ridicat din mormânt 

Şi a lăsat mormântul gol. 

Lepădaţi, o, apostoli, gândul trist al morţii, căci a 

înviat Hristos, 

Celor căzuţi dăruind înviere". 

13. Cum dar limpede a auzit toate cuvintele 
Cuvântului, 

S-a întors fecioara şi a zis celor dimpreună cu ea: 

„Minunate-s, femeilor, cele pe care le-am văzut şi 

povestesc acum, 

Deci să nu socotească cineva nebunii cuvintele 

mele, 

Căci nu am fost înşelată, ci inspirată. 

Căci m-am umplut de vederile şi dumne- 

zeieştile grăiri ale lui Hristos 

Cum şi când, aflaţi de la mine: 

După ce m-au lăsat cei veniţi dimpreună cu Petru, 

Stăteam plângând lângă mormânt, 

Căci socoteam că trupul dumnezeiesc al Celui 

fără de moarte 

A fost luat din groapă. 

Dar îndată, milostivindu-Se de lacrimile mele, 

S-a arătat mie 

Cela ce dă celor căzuţi înviere. 

14. S-a preschimbat deodată tristeţea-n bucurie 
Şi dintr-odată toate mi s-au făcut alean şi 
veselie, 

Şi nu şovăi a zice: Ca Moise fost-am slăvită, 

Căci L-am văzut, L-am văzut nu în munte, ci 

în mormânt, 

Nu în nor, ci în trup 

Pe Stăpânul norilor şi al celor fără de trup 

Pe Cel ce a fost mai 'nainte, este şi va fî, 

Zicându-mi: Măria, aleargă, celor ce Mă iubesc le 

dă veste 

Că-am înviat. Ca o ramură de măslin 84 , primeşte 

pe buze Cuvântul 

Şi celor din neamul lui Noe, du-le vestea cea bună 

Care-nsemnează că a murit moartea şi că a înviat 

Cel ce dăruieşte celor căzuţi învierea. 

15. Auzind acestea, ceata tinerelor cuvioase 
într-un glas răspuns-au Magdalenei Măria: 
Adevărat ce spui şi toate împreună laudă ţi- 
aducem, 



84 



Aluzie la porumbelul trimis de pe corabie de Noe pentru a vedea 
dacă s-au retras apele. Acesta se întoarce aducând vestea cea bună a 
izbăvirii, purtând în cioc o ramură de măslin. E limpede că este un tip 
al lui Hristos â, închipuit de ramura de măslin, vestea cea bună a 
Mântuirii oamenilor. 

Căci nu suntem necredincioase, ci numai de 

aceasta ne minunăm, 

Cum de până-acum a zăbovit în mormânt 

Şi împreună cu morţii a răbdat a fi numărată Viaţa 

Trei zile la rând, 

Că avea să se întoarcă din cele de sub pământ 

Aceasta o nădăjduiam şi noi, pentru aceea ziceam: 

Pe cel ce-n chit odinioară-a locuit, atunci 1-a 

scos afară, 

Cum dar putea de moarte să fi fost ţinut, 

Şi dacă pe Iona din fiara mării 1-a smuls 

oarecând, şi din mormânt se va ridica 

Cel ce dăruieşte celor căzuţi învierea. 

16. Dar acum să nu socoteşti, cuvioasă, că 

spusele tale au vreo scădere. 

Drept ai vorbit şi nimic din ele nu şchioapătă, 

Adevărat cuvântul şi aşezată purtarea-ţi, 

Numai că, Măria, voim cu tine să împărtăşim 

tuturor bucuria, 

Pentru ca nu doar un singur mădular dintre noi 

să se desfăteze, 

Iar celelalte, moarte, să rămână fără-a gusta 

din Viaţa aceea 

De Care tu te-ai bucurat din plin. 

Fie dar dimpreună cu tine şi gurile noastre pline de 

Cuvânt, 

Să întărească mărturia ta, pecetluind-o. 

Să mergem dar, degrabă, la mormânt 

Ca să adeverim arătarea Domnului, 

A tuturor fie, prietenă, slava ce ţi-a dăruit ţie 

Cela ce dăruieşte celor căzuţi învierea. 

17. Astfel grăind, adunarea femeilor de Dumnezeu 
purtătoare 

A ieşit din cetate împreună cu cea care a povestit, 

Şi de departe zărind mormântul au strigat: 

„Iată locul sau, mai degrabă, iată, sânul cel 

fără de prihană! 

Vedeţi pe cel ce a purtat pe împăratul, 

Iată-1 pe cel ce a încăput pe Cel pe care cerurile 

nu-L încăpură, 

Dar sfinţii îl cuprind. 

Laudă ţie, cântare ţie, Sfinte Morminte, 

Mic şi nesfârşit, sărac şi bogat, 

Lăcaşul vieţii, vas primitor al păcii, 

Semn de bucurie, mormântul lui Hristos! 

Mormânt unuia singur, dar slava lumii întregi, 

precum a binevoit 

Cela ce dăruieşte celor căzuţi învierea. 

18. Aşadar, după ce au preamărit cu laude 
Mormântul Dătătorului de Viaţă, 

S-au întors şi au văzut pe cineva pe piatră 

şezând şi de spaimă, s-au tras îndărăt, 

Cuprinse de-adâncă evlavie, plecându-şi capul 

Şi cu frică mare aşa grăind: 

„Ce este acest chip străin şi a cui e-nfăţişarea? 

Cine-i cel pe care-1 privim cu ochii? 

Oare înger? Sau om? De sus pogorât, 

Sau mai curând din pământ nouă ne-a răsărit? 

Foc este, lumină ţâşneşte, fulgeră, scânteiază 

Să fugim, fetelor, flăcările să nu ne cuprindă, 

Dumnezeiască ploaie, din cer stropeşte pe cei 

însetaţi de tine 

Celor căzuţi dăruind învierea. 

19. Ne vor călăuzi acum pe noi ca rouă 85 
cuvintele 

Gurii Tale, Cuvinte, bucuria celor întristaţi, 

Viaţa tuturor, ca să nu pierim de frică. 

Acestea, pe cât socotesc, le ziceau femeile de 

Dumnezeu purtătoare, 

Şi înşirau litanii, până când, mişcat, cel ce 

şedea pe piatră 

Rosti către femei: „Nu aveţi teamă voi, 

Ci aceşti paznici 

Vor tremura, vor încremeni şi vor pieri 

De spaima ce-o inspir, ca să priceapă 

Că îngerilor li-i Stăpân 

Cel pe Care ei acum păzesc, dar nu îl ţin, 

Căci Domnul a înviat şi ei nu ştiu cum S-a 

ridicat 

Cel ce dăruieşte celor căzuţi învierea. 

20. De-acuma voi veţi fi-nveşnicite, femei de 
Dumnezeu purtătoare, şi nu veţi muri! 

Pe Ziditorul îngerilor căutaţi a vedea, 

Pentru ce dar vă temeţi doar de vederea unui 

înger? 

Slujitor sunt al Celui ce S-a sălăşluit în acest 

mormânt, 

Fire şi rânduială de slujitor am. 

Şi-n rânduiala-n care am fost pus, acestea mi 

s-a poruncit să vă vestesc: 

Hristos A înviat! 

Zdrobit-a porţile de-aramă ale Iadului 

Şi-ncuietorile de fier le-a rupt 

Şi profeţiei liman i s-a fost pus. 



Aluzie la Ghedeon. 

Şi fruntea sfinţilor a înălţat. 

Veniţi, femeilor mironosiţe, şi vedeţi unde a 

fost pus Cel fără de moarte, 

Cel ce dăruieşte celor căzuţi învierea. 

21. Luând neprihănită îndrăzneală din cuvântul 
îngerului, 

Femeile au răspuns către acesta cu înţelept cuvânt: 

Adevărat a înviat Domnul! precum mai 

dinainte-ai zis, 

Arătându-ne nouă prin cuvânt şi prin 

înfăţişare, 

Că a înviat cu-adevărat Cel Multmilostiv, 

Dacă nu ar fi înviat şi nu ar fi ieşit din mormânt, 

Tu la mormânt pe piatră nu ai fi stătut şezând. 

Când oare vreun comandant de oaste, fiind de 

faţă împăratul, 

Ar sta jos şi vorbe ar schimba cu cineva? 

Şi chiar dacă pe pământ s-ar săvârşi acestea, 

Cu neputinţă sunt la cei dintru înălţime, 

Acolo unde este tronul nevăzut şi unde stă Cel 

Negrăit, 

Cel ce dăruieşte celor căzuţi învierea. 

22. Amestecând cu frica bucuria, şi veselia cu- 
ntristarea 

S-au întors de la mormânt, precum învaţă 

Evanghelia, 

La Apostoli şi le-au zis lor femeile: 

Pentru ce vă pierdeţi cu firea? Şi pentru ce faţa 

v-ascundeţi? 

„Sus inimile! Hristos a înviat! 

Adunaţi-vă-n cor şi ziceţi odată cu noi: 

„A înviat Domnul!" 

Strălucit-a Cel ce a răsărit mai înainte de Luceaiăr. 

Nu vă ofiliţi! Ci înfloriţi. 

Arătatu-s-a primăvara. Odrăsliţi ramuri 

De rod purtătoare, nu sterpe! 

Toţi să batem din palme şi să zicem: „S-a sculat 

Cel ce dă celor căzuţi înviere." 

23. Iar cei ce-au ascultat cu-nţelepciune şi 
bucurându-se de cuvânt 

Au rămas uluiţi şi-au răspuns către femei: 

De unde-i vestea-aceasta, copile, povestiţi-ne 

ce spuneţi! 

Un înger poate v-a vestit-o? -Da, le fu răspunsul, 

ne-a şi grăit şi ne-a arătat deopotrivă, 

Şi Dumnezeul şi Făcătorul îngerilor 

A fost văzut de Măria şi i-a zis ei: zi alor Mei! 

A înviat Domnul! 

Veniţi dar, ca berbecii, ca mieii oilor veniţi cu 

toţii să săltăm şi să zicem: 

Păstorul nostru, vino, adună turma Ta, pe noi 

pe care frica ne-a împrăştiat. 

Moartea ai călcat, vino la cei ce însetează de Tine 

Cela ce dai celor căzuţi înviere. 

24. Cu Tine să-nvieze, Mântuitorul meu, sufletul 
meu cel omorât, 

Ca nu cumva prea multa întristare să îl piardă 

şi-apoi să-1 ducă la uitarea 

Cântărilor acestora ce-s sfinţitoare. 

Da, Milostive Doamne, Te rog, nu mă trece cu 

vederea pe mine, cel întinat, 

Căci în păcate şi în fărădelegi 

M-a născut maica mea. 

Părintele meu cel sfânt şi preabun, sfinţească- 

se numele Tău pururea 

în gura mea şi pe buzele mele, 

In glasul meu şi în cântarea mea! 

Dă-mi mie har când voi vesti cântările Tale, 

Cela ce poţi 

Celor căzuţi a dărui învierea. 

(Traducere Marian Mihai Macuc) 



IMNUL LUI TOMA NECREDINCIOSUL 

Proimion I 

Toma, cu dreapta sa cea iubitoare de încredinţare, 

A cercetat coasta cea de viaţă dătătoare, Hristoase 

Dumnezeule; 

Căci uşile fiind încuiate când ai intrat, 

împreună cu ceilalţi apostoli a strigat: 

„Tu eşti Domnul şi Dumnezeul nostru". 

Proimion II 

îndoiala lui Toma credinţă neîndoită a rânduit, 

Mântuitorule, prin voia Ta, 

ca nimeni vreodată învierea să pună la-ndoială: 

Căci nu Fiinţa însăşi S-a arătat aceluia, 

ci urmele cuielor din palmă şi-mpunsătura lăncii: 

Pentru aceea a şi mărturisit: 

„Tu eşti Domnul şi Dumnezeul Meu" 



Proimion III 

Necrezând învierii Tale din morţi 

Şi cercetând coasta Ta cea dumnezeiească 

Cu credinţă a strigat Toma Geamănul: 

„Stăpâne, iartă-mă pe mine, cel ce cu îndrăzneală 

am atins coasta Ta 

Şi primeşte -mă, Iubitorule de oameni, 

Pe mine, cel ce nu mă îndoiesc nicicum, 

Ci strig cu credinţă: „Tu eşti Domnul şi Dumne- 
zeul meu!" 



1. Cine a păzit nearsă palma mucenicului, 

De coasta cea arzătoare a Domnului apro- 

piindu-se? 

Cine i-a dat ei această tărie, de osul cel de foc 

putându-se atinge? 

Cu-adevărat, coasta cea pipăită. 

Căci dacă nu ea l-ar fi întărit, cum ar fi pipăit 

dreapta cea de lut 

cutremurătoarele patimi cele de sub cer şi cele 

de sub pământ? 

Acest har i s-a dat lui Toma: 

Ca să se atingă de coastă, iar lui Hristos să-I strige: 

„Tu eşti Domnul şi Dumnezeul nostru." 

2. Cu-adevărat, rugul cel purtător de foc ardea 
şi nu se mistuia. 

Şi cred celor scrise de Moise pentru mâna lui 

Toma. 

Căci stricăcioasă fiind şi plină de spini, nu s-a ars 

Când s-a atins de coasta ca de o flacăr-aprinsă 

Şi, precum oarecând focul s-a pogorât în rugul 

de spini, 

Acum a alergat către foc mâna în chip de rug. 

Şi însuşi Dumnezeu S-a fost arătat pe-amândouă 

păzind. 

Astfel cred şi astfel II slăvesc pe acest 

Dumnezeu şi om, zicând: 

„Tu eşti Domnul şi Dumnezeul nostru." 

3. Căci pentru mine a fost scris dreptarul acestei 
credinţe 



IMNELE POCĂINŢEI 185 

Prin mâna lui Toma; căci aceasta, atingându-se 

de Hristos, 

Trestie de scriitor s-a tăcut ce scrie cu iscusinţă, 

Scriind credincioşilor: de aici izvorăşte credinţa. 

De aici a băut şi tâlharul şi s-a îndreptat. 

De aici şi ucenicii şi-au adăpat inimile, 

De aici, din izvor a scos Toma cunoştinţa celor 

pe care le căuta: 

Bău cel dintâi şi apoi pe mulţi adapă, 

Necrezând puţin, dar pe mulţi convingându-i a 

zice: 

„Tu eşti Domnul şi Dumnezeul nostru" 

4. Pentru care pricină, de ce sau cum de nu a 
crezut apostolul? 

Să întrebăm, de vă pare, pe fiul lui Zevedeu, 

Căci limpede-i că Ioan, în cartea Evangheliei, 

Cuvintele Geamănului a scris. 

Căci zice înţeleptul : După învierea lui Hristos 

Ceilalţi ucenici au grăit către Toma: 

O, prietene, văzut-am aicea pe Domnul! 

Dar Toma îndat-a răspuns către dânşii: 

Voi cei ce L-aţi văzut, nu vă ascundeţi, ci 

strigaţi: 

Tu eşti Domnul şi Dumnezeul nostru! 

5. Vestiţi întregului popor cele ce-aţi văzut şi 
auzit 

Nu ascundeţi, ucenicilor, sfeşnicul sub obroc ! 

Cele ce ziceţi la-ntuneric, vestiţi-le la lumină! 

Veniţi cu mine afară cu îndrăzneală! 

Staţi încă-n ascunzătoare şi spuneţi aceasta ca 

să vă faceţi curaj ! 

Grăiţi cele înalte în taină, cu uşile închise, 

Şi apoi strigaţi: văzut-am pe Ziditorul ascuns 
într-un ungher! 

Să Se arate tuturor! Să afle toată făptura! 
Să-înveţe muritorii a striga Celui înviat: 
„Tu eşti Domnul şi Dumnezeul nostru!" 

6. Cum voi putea crede vouă, auzind cuvinte 
cu neputinţă de crezut! 

Căci dac-ar fi venit Răscumpărătorul, Şi-ar fi 

căutat sluga. 

Dacă ziua ar fî răsărit, nu s-ar fî arătat dincolo 

de vreme. 

De-ntr-adevăr se arăta Păstorul, ar fî chemat şi 

mielul. 

A-ntrebat oarecând: «Unde aţi pus pe Lazăr?» 

Iar acum nu a zis: «Unde-aţi lăsat pe Toma?» 

Dar oare a uitat pe cel ce voia a muri cu El 

împreună? 

Necredincios rămân până nu văd. 

Atunci numai când voi vedea, voi pune mâna 

mea pe coasta Lui, 

Atunci voi crede şi voi zice: 

Tu eşti Domnul şi Dumnezeul nostru! 

7. încă pe când Toma grăia acestea fraţilor săi, 
Apăru la ei în odaie Mântuitorul, îndrăznirea 
celor cu frică de Dumnezeu 

îndrăznirea nepătată a celor prigoniţi şi- 
ameninţaţi 

în mijlocul ucenicilor S-a arătat prin uşile- 
ncuiate. 

Dar văzându-L Toma, îndată-şi pleacă ochii-n jos, 
Şi-nlăuntrul sufletului său zicea: Ce voi face? 

Cum mă voi apăra acum în faţa celor ce-o 

clipă mai 'nainte m-am îndoit? 

Lui Petru ce să-i spun? Şi celorlalţi ce voi grăi? 

Pe cei pe care puţin mai înainte i-am luat în râs 

cum să-i înduplec şi cum voi striga: 

Tu eşti Domnul şi Dumnezeul nostru! 

8. O, de aş fi deprins şi eu tăcerea ca şi Iisus în 
sinedriu! 

Dar m-a întărâtat a grăi privelişea celor ce se 
bucurau. 

M-am tulburat de cuvintele celor ce strigau cu 
bucurie: 

Neumbrit am văzut viu pe Cel mort de voie! 
Văzând deci vesel pe Petru, cel ce s-a lepădat, 
Şi iarăşi bucuroşi pe cei fugiţi cu el dimpreună, 
Am pizmuit, căci căutam împreună cu ei să 
săltez de bucurie. 

Aşadar, din pizm-am grăit cele mărturisite întoc- 
mai puţin mai înainte. 

Să nu fiu certat, Iisuse al meu, ci primit a striga Ţie: 
Tu eşti Domnul şi Dumnezeul nostru! 

9. Noapte mi s-a făcut mie şi întuneric adânc 
cuvintele celor împreună-slujitori cu mine; 
Căci acestea nu m-au luminat, nu au aprins în 
sufletul meu 

Făclia minunii pe care acum o văd mai presus 

de orice nădejde! 

Căci acum II văd limpede pe Hristos iarăşi 

venind prin uşile-ncuiate. 

Dar dacă vreme-aş fi avut să aflu că a venit astfel, 

Nu aş fi fost necredincios. Căci nu aveam decât să 

cuget 

La intrarea şi ieşirea Lui din Măria. 

Ei doar mi-au spus că L-au văzut, 

Dar cine nu L-a văzut pe El venind, cum va 

putea spune: 

Tu eşti Domnul şi Dumnezeul nostru 

10. Aşa zicând în sine Geamănul, a vorbit şi 
Dumnezeului nostru, 

Iar Cel ce cercetează norii, văzând pe Toma cu 

inima zdrobită, 

Precum odinioară şi pe vameş, 

L-a miluit strigându-i: 

«Pune mâna ta aici! 

Pentru ce te îndoieşti, spune-Mi, puţin credin- 

ciosule? 

Sau care dintre ale Mele îţi par necrezute? 

Răstignirea? Moartea? Sau învierea aceasta? 

Până când te vei îndoi mai mult? 

Iată, acum Mă priveşti pe Mine, pe Cel ce ai 

voit să-L vezi, deci strigă: 

Tu eşti Domnul şi Dumnezeul nostru! 

11. Adormit-am într-un mic mormânt şi după 
trei zile-am înviat, 

Pentru tine şi pentru cei asemenea ţie m-am 
întins în mormânt, 

Iar tu, în loc de mulţumire, mi-ai adus necredinţă. 
Căci am auzit cele ce-ai spus faţă de fraţii tăi». 
L-acestea Toma mai tare s-a înfricoşat şi a 
strigat: 

Nu mă certa, Mântuitorule, căci în Tine cred pu- 
rurea. 

Dar lui Petru şi tuturor celorlalţi mi-a fost greu 
să le dau crezare, 

Căci ştiu că au minţit Ţie şi-n ceasul răutăţilor 

s-au temut să-Ţi zică: 

„Tu eşti Domnul şi Dumnezeul nostru" 

12. Văzând atunci Cela ce vede toate că Toma 
voia să lepede 

învinuirea necredinţei, răspunse lui: 

„Şi tu erai cu ei în ceasul de care aduci vorba, 

Toţi M-aţi lăsat singur în vremea înfricoşatei 

patimi, 

Era greu timpul, Dydime, nu-i învinui, 

Pentru aceea a fost scris: Bate -voi păstorul 

Şi se vor risipi oile turmei. 

Pricepe ce îţi spun, şi fă cele ce-ai spus: 

Vrei să mă atingi? Atinge-te zicând: 

Tu eşti Domnul şi Dumnezeul nostru! 

13. O, minune! O, îndelungă-răbdare! 
O, nemăsurată blândeţe! 

Cel neatins Se lasă-atins! ţinut de rob Se lasă 

Şi Stăpânul arată slugii rănile Sale. 

In a căror vreme s-a cutremurat întreaga făptură. 

De asemenea daruri Toma fâcându-se vrednic, 

înalţă rugăciune Celui ce 1-a învrednicit: 

„Rabdă, zicând, Stăpâne, cutezanţa mea, 

Cruţă iarba, ridică-mi povara, 

Să fiu slobozit de necredinţă, ca să cânt şi să zic: 

Tu eşti Domnul şi Dumnezeul nostru." 

14. Fii blând cu mine, pentru ca şi eu de Tine 
să mă desfătez, Doamne, 

Dă-mi mie deplină credinţă care sunt al Tău, 
Ai răbdat celor străini de Tine, 

Rabdă încă şi necredinţa celui al Tău, şi arată- 
mi mie rănile Tale, 

Pentru ca din acestea ca dintr-un izvor să scot 
şi să beau. 

Nu mă arde Mântuitorule, căci foc eşti prin fire, 
Dar cu voia eşti trupul pe care însuţi l-ai făcut. 
Mă rog, acoperă-Te cu văl, cât de puţin, 
încât să mă primeşti şi pe mine ca pe femeia 
cu scurgerea de sânge, 

Căci nu mă ating de haina Ta, ci însuţi de Tine 
m-ating, zicând: 
Tu eşti Domnul şi Dumnezeul nostru. 

15. Ai auzit odată, bunule ucenic, fii credincios şi 
nu necredincios, 

Nu te teme, nu te ard, căci îi păzesc pe cei ce 

rămân întru Mine. 

Dacă-am învăţat pe cuptorul Babilonului să 

facă aceasta, 

Cu cât mai mult nu o voi face şi nu o voi învăţa eu 

însumi. 

Oare decât păcătoasa care uns-a cu mir capul Meu 

Şi cu părul Mi-a şters sfintele Mele picioare 

Eşti tu mai întinat? Vino deci, prietene, nu ca 

să mă miruieşti, 

Ci pentru ca tu însuţi să fii înmiresmat cu buna 

mireasmă a credinţei, strigându-Mi: 

Tu eşti Domnul şi Dumnezeul nostru. 

16. Da, Iubitorule de oameni, şi eu Te voi 
mirui, dar nu precum păcătoasa oarecând, 

Şi nu voi alerga precum aceea la vânzătorul de 
miruri, strigând: «dă-mi mir!» 

Voi aduce doar credinţa mea Ţie, Celui ce ai 

mai presus decât mirul, 

Harul - coasta Ta, al cărei mir atingând, mă bucur. 

Slăvesc, Hristoase, pogorârea Ta cea vrednică 

de crezare, 

Cum om Te-ai făcut pentru ca pe om, 

Pe care l-ai plăsmuit cu mâna să-1 izbăveşti din 

deşertăciunea idolilor 

Şi care ai primit a fi pălmuit 

Pentru ca pe mine să mă slobozeşti din patimi, 

ca să strig Ţie: 

Tu eşti Domnul şi Dumnezeul nostru. 

16 [bis] 

Acuma, Stăpâne, ştiind că ţi-am descoperit 

cugetul inimii mele, 

Tu, Care cunoşti cele mai lăuntrice gânduri, 

vezi-mi asemenea şi pricinile, 

Dar deopotrivă îţi strig: de mai înainte-ai cunoscut 

pe robul Tău cel credincios, 

Căci acum văd coasta, pentru ca pe toţi să-i învăţ 

credinţa. 

Ating osul Tău şi urmele cuielor, 

Domn şi Dumnezeu te propovăduiescm, 

Căci ca un Domn al slavei ai răbdat răstignirea 

pe lemn, tuturor arătând 

Să strige Ţie cu credinţă şi cu inimă curată 

„Tu eşti Domnul şi Dumnezeul nostru." 

17. Asemenea şi tu ascultă, şi pricepe limpede: 
te-ai făcut părtaş înţelepciunii 
Căci Eu, înţelepciunea Tatălui, M-am făcut cunos- 
cut oamenilor, 

Fericit eşti în credinţă, dar Eu mai mult îi 

fericesc 

Pe cei care-au venit la Mine numai din auz. 

Tu atingându-te de Mine ai cunoscut acum slava 

Mea, 

Dar aceia numai din auzul cuvintelor se închină 

Mie, 

Căci mare este cugetul celor ce astfel au crezut 

Ţie mă arăt ca unui ucenic al Meu, 

Acelora ca unor sfinţi slujitori care strigă: 

Tu eşti Domnul şi Dumnezeul nostru. 

18. Cu harul Tău mă întăreşte la suflet şi la 

trup şi mă mântuieşte, Dumnezeule Preaînalte, 

Ca să mă ating şi eu de coasta Ta, primind 

harul tău, 

Scump sângele Tău şi preacurat trupul Tău, mă 

voi izbăvi de răutăţile mele, 

Ca să aflu iertare pentru căderile mele,. 

Toma atingându-se de Tine a cunoscut acum 

slava Ta, 

Dar eu mă tem, căci cunosc voile Tale 

Cunosc şi faptele mele fărădelege, conştiinţa 

mă mustră, 

Cruţă-mă, miluieşte-mă, cruţă-mă, Mântuitorul 

meu, 

Pentru ca să strig Ţie cu credinţă prin fapte şi 

cuvinte 

Tu eşti Domnul şi Dumnezeul nostru. 

(Traducere Mihai Marian Macuc) 

